text:
16 April 2011
日本 2009-11-15to19 - Part.05(19Nov)
今日係最後一日係日本,我地搭6點機,所以仲有半日時間周圍行下,執好野後去左上野行下
落左一整日雨,last一日又係藍天,去到上野放好行李後出火車站附近既阿美橫丁行下,搵左間地方食完定食後就繼續係附近行下,感覺食度比較舊一點,旁邊係火車軌,鋪頭係好似街市or平較平民一d既商鋪,但因我對買野一d興趣都冇,所以只係企係度影下火車橋斑馬線等等,旁邊有間警局設計幾得意,爭d以為佢係假既添,但想影個遠鏡時就咁岩有間救傷車泊左係度,卒之等左一排佢都未走,算啦
行左去火車站附近既上野公園睇左陣,但因遲左既關係,兩旁既樹葉已經落晒咁濟,聽講食度睇櫻花好靚而且極度方法,相信兩旁既大樹岩季節時一定好靚好壯觀下
因冇咩時間既關係,快快睇左陣就走人lu,原來西瓜card係要番買果度先退到錢,咁張card我地只好keep住帶番香港,算啦,當留念好了
去到成田機場冇想像中咁大,買既野亦唔算多,佢地忙於手信時我就冇咩做,見有比人免費著和服影相既地方,d人好高興,依樣野日本又做得幾好喎
最後見仲有d時間,食埋咖哩飯,嗯,相當我地今次日本之行,已經食過晒佢地好多野了,結果係只係用左8千3百幾蚊港紙,比想像中平了
係個零禮拜之內去左兩度完全唔同既地方,尼泊爾沙塵滾滾地方落後但所住所食非常之平,對比下乾淨但物價高昂既日本,反差真係極為之大,哈

Photo Link <<<<<<<<<<<
No comments:
Subscribe to: Post Comments (Atom)


c: text/html

text:
2014年4月15日 星期二
燻蹄 ( 外賣 ) + 蒜蓉蒸茄子 + 油麥菜 ( 15-APR-2014 )
( 15-APR-2014 TUE )
今朝好好天氣喎 有陽光同埋有風 真係番工都番得開心咁呢 ~
又未餓 不過仍然叫芝腿治烘底 留番一半晏 d 先食 ~
菇場忙下停下 咁樣就最好 唔駛一次過係咁做做做 ~
Lunch 同 PMS 出去食 好多同事都估唔到我同佢會 frd 因為工作上無接觸家嘛 但其實我地上年喺南丫島撞到 之後開始熟啦 不過無人知呢單嘢 我又唔會講 所以 d 人覺得我同佢咁 frd 真係好出奇囉 ~
諗住 hea 過架喇 但 4 點無啦啦勁忙 真係 5 點半先做完呀 ~
今日去鑽石山拎嘢 拎完就搭巴士 都懶得行去地鐵站 去埋百佳買菜 再去太興買燻蹄就番屋企喇 ~
浸完菜就開機洗衫再拖地 勁攰呀 ~
里奧大人 7 點幾放工 咁等埋佢一齊食啦 ~
是日懶餐 - 燻蹄 ( 外賣 ) + 蒜蓉蒸茄子 + 油麥菜
燻蹄 ( 外賣 ) - 由細到大都好鍾意食燻蹄 點埋蒜蓉醋 真係好好食呢 ~
蒜蓉蒸茄子 - 勁呀 隻茄子仲未爛 ~
油麥菜 - $8 都抵喎 都有 4 棵仔 最緊要係就咁浸就得 唔駛拻芯 ~
之前上網申請特區護照 諗住下個月 off 去拎啦 里奧大人問我有無預約 我話無喎 佢話提咗我喎 但我記得佢只係同我講有無得授權佢拎咋噃 因為咁緊要嘅嘢 我實會落 reminder 家嘛 之後即上網預約 full 哂啦 要特登再請假去拎囉 我話佢衰呀 佢要我提佢做嘅嘢 我會提到佢做完為止 而佢就咁講一次 又唔再問我搞掂未 我話以後提佢做嘢 我都只係講一次 唔好再靠我 仍都唔好賴我無提 ~
搞掂哂就沖涼休息喇 今晚比佢激到我無 mood 睇心計呀 所以 11 點就瞓喇 ~
標籤: 肥在家煮食篇
訂閱: 張貼留言 (Atom)

robotstxt: allowed

filter: keep


text:
首先出到旺角去o左食o野,本來想去朗豪坊食Mos Burger,但honey無乜興趣,而我尋日先食完Burger,所以最終係女人街側邊搵o左間舖頭仔食,間舖頭雖然細,但兩點幾三點都仲坐得滿人,而且d撈麵都幾好味,價錢又抵,老闆娘仲好有心咁問客人d o野食o岩唔o岩口味,唔錯,我同honey又發現一個食o野好去處喇!!
之後行潮流特區,買o左條裙,其實我唔係話特別鍾意條裙,只係佢o岩我要求咁解,傻o下傻o下咁就買o左,有少少後悔!!!之後行瓊華,竟然俾我見到條一樣款,但質地手工明顯俾我買o左o個條靚...價錢就貴$60...雖然我買平o左,但質料差d,而且明顯係抄款...究竟我應慶幸自己買平o左定後悔自己買o左件翻版呢??
買完自己o野陪honey行波鞋街,我honey睇中o左對水貨波鞋好耐,價錢都幾貴,不過睇o左咁耐都睇唔o岩其他,所以都決定會買,差在等唔等到農曆年大減價先買定今日買!!!諗o下諗o下行o左入一間鞋舖,嘩!!!點解對鞋賣得咁平?呢間舖賣呢對鞋比其他平$150,我同honey一方面勁驚喜,另一方面又膽心唔知對鞋係咪有乜唔妥先會賣咁平,於是再去其他舖頭格埋其他款o既鞋價,最終發現除呢對鞋外,其他鞋款價錢並無分別!!!最後我o地決定買o左對鞋,細心試鞋同檢查後都唔覺呢對鞋有乜唔妥,於是開開心心咁俾錢!!!...嘩,竟然仲有九折??實在太太太驚喜喇,結果我o地慳o左二百幾蚊就買到對心水鞋,下次行街買o野前都係行多幾間格價穩陣呢!!!


text:
早排警界線大結局左之後,正諗緊下套劇會唔會接唔住個勢呢~ 呀原來呢套先算係神劇- 來生不做香港人
睇第一集已經有幾個位眼濕濕,上一代既人真係好苦,睇住艾威偷渡黎香港既情節,就好似話返比我知,我阿婆同阿媽係點樣黎香港既,我本身係仲有一個舅父,聽講好靚仔下既,就係係落黎既過程死左,因左黎香港,我阿媽連個細佬都冇埋.不過我諗現實中,再苦既故仔都有無數咁多~
“來生”入面d shot真係好靚,食粒藥都比返個jump水落杯既close up 先,誠意十足,土樓又好靚,真係想去下,其實我好似小學手冊入面,籍貫都係填東莞的,不過上到中學開始,都只係填返香港了…
另外我想講一下Hill少呢個角色,原名潘燦良,一路睇都覺得佢d戲真係好好,收放自如,不溫不火,恰到好處,但係唔去check下佢背景你都未必知,原來佢係做左舞台劇廿幾年既舞台王子,十幾年前開始,演南海十三郎入面既唐滌生原來就係佢.(我都曾經懶係文化友咁睇下呢d戲)
不過你唔係特登去搵資料,或者睇下動新聞,你可能仲會以為佢係新人添.
題外話: "我介紹我老母睇下呢套劇,佢話:"我知,而家個個都講緊,不過我來生都係想做香港人,所以冇睇⋯⋯"
Author: Lpicture


text:
櫻花乃日本嘅精神象徵,更加係日本非正式國花,所以毎年一度嘅花期,賞櫻人潮更像朝聖.整個日本由南到北嘅花期大概係兩個月,但係講緊嘅係由一月嘅沖繩到五月嘅北海道!而每個地方嘅開花時間只有一個星期,如果開花期間撞着落雨落雪或者刮大風,花期就更加短!由於櫻花花期短促,又非常容易受天氣影響,令身左海外嘅遊客更加難以觸摸.
要去日本賞櫻,首先就要先確定你想去嘅目的地,然後再仔細研究目的地嘅花期.由於賞櫻乃日本每年春天嘅頭等大事,所以到咗每年嘅二三月日本氣象廳就會開始預測花期,如果氣候無特別異常,預測通常都唔會有好大出入.大家喺定機票酒店之前可以留意Yahoo!花見特集
同櫻前線
呢兩個網站,佢哋都會用地圖顯示予想櫻花花期,細緻到每個城市各個公園都有唔同時間,非常值得參考!除此之外網站仲有各賞花勝地交通泊車安排,附近賞花期間臨時攤檔開放時間,仲有埋各個城府公園夜間開燈嘅時間,以方便民衆欣賞夜櫻.
要留意嘅係日本開花並唔係櫻花盛放咁解,而只係初開嘅意思.日文滿開(通常係初開後一星期)先至盛開咁解,而盛開之後五至七日櫻花就會凋謝,由於櫻花花瓣 隨風散落,所以日文又叫櫻吹雪.我自己認為盛開當然係最靚,但係櫻吹雪又有另一種詩意,所以如果專程去日本睇櫻花,寧願遲少少揀滿開後一兩日,一嚟人潮無 咁洶湧,二嚟好過一個唔好彩變咗睇花蕾同樹枝!


text:
任何人成為球迷之前,都係一個勝利球迷.
點解你會鍾意一支球隊?可能因為佢地不敗奪冠,可能因為佢地入波夠靚,又或傳送獨到,又或者防守嚴密,甚至只係因為碧咸靚仔.人總係會因為某d「勝利元素」先鍾意一隊波.冇人會因為隊波輸得夠核突,或者夠晒茅,又或者年年降班所以鍾意,話會果d 你千祈唔好同佢踢波.
而所謂「真球迷」,就係當你鍾意左一隊波之後,會去了解佢地,會去研究佢地,然後好似變左一家人,慢慢就由一時衝動,變成細水長流,之後就算隊波再冇奪冠,甚至踢到護級,你都以身為 XX 隊球迷而自豪.其實幾傻仔,但如果我同你講我係諾定咸森林既球迷,你應該要用一份既尊敬又憐憫既眼光望住我,然後對我講聲「加油」,等於十年前同人講你係曼城球迷,因為你鍾意孫繼海,情況差唔多.
講左咁耐,其實都係想講,我幾鍾意謝拉特.我知你實話我係 Glory Hunter 見利物浦今年好有機會首奪英超,所以拿拿林出黎認屎認屁.而事實上我都唔算真球迷,例如當年「伊斯坦布爾之夜」,我果晚較左鬧鐘諗住起身睇,點知鬧鐘響完到我真係開著電腦連到線睇果陣,岩岩上半場完,落後 3 比 0 ,所以我就訓返,第二朝先知利物浦居然反勝,可惜果陣唔識得上高登開 po 問「訓左冇睇」.
「若要生活好,咪買利物浦」,是足球界常識.唔係話利物浦差,假假地都歐聯冠軍,亦唔係話佢地實輸,只係咁多年黎最多人批評既,都係太過海鮮波,踢出黎冇 form,齋打士氣波,當旺果陣好熱血,低潮果陣就連學界都贏唔到.所以起伏好大,而通常都係你買果陣就伏,你熄機訓返佢就贏.所以今年係咪真奪冠?
話說回來,今年好多人都希望利物浦真係奪冠,好大原因係謝拉特未必有下一次,今年球季完佢就 34 歲,就算唔退休都踢唔到幾多場.歷史上好波,忠心而又帶著遺憾退休既球員有好多好多,暫時冇人知謝拉特係咪會成為下一個,抑或臨退終於一嚐聯賽冠軍滋味,呢期利物浦既球迷真係訓唔著.
諗深一層,其實大多數波都好悶,係入波果下興奮.你話睇戰術,但大多數球隊本身都踢唔出咩戰術,或者有,但唔覺.或者你真係識睇,但其實絕大多數人都唔識睇.99% 真正鍾意既,唔係睇波,而係吹水,賽前論戰同賽後抽水,永遠都精彩過賽事過程,有時比起入球精華仲有意思.冇朋友,冇家人,自己半夜一個爬起身上網聽俄文睇波?你唔開著高登同 Facebook,半場左右多數人會後悔點解唔訓多陣.
諗落真係好辛苦,而且黎緊就世界盃,又要答你果D 四年睇一次波既朋友咩叫「越位」,點解曼聯冇參賽,仲有高比拜仁咁好波點解打後衛.
離晒題.
其實唔知呢一篇放唔放得 HKO,仲要口語化,如果多過 100 個 like 我就繼續.
原文刊於此


text:
尋晚放工約埋家姐去探朱朱 但探病時間改咗 所以見咗醫生先再探 醫生話朱朱仲未肯食嘢 同埋肝唔係咁好 如果再唔食嘢就會係星期五照超聲波 check 下個肝有無事喎 醫生仲好風趣話 唔知點解朱朱一番屋企就有事??又話朱朱喺度瞓得好 "林" 好精神 唔願走喎 我真係 choi choi choi 呀
見到朱朱精神好 我都放下心頭大石 但都係擔心佢仲未肯食嘢囉
第一日朱朱見到我時 無咩反應 應該係嬲 到尋晚呢 又唔同哂喎 要我抱 仲興奮到個心口仔卜卜跳 所以我就抱咗佢半個鐘頭喇 但因為探病時間係 15 分鐘 所以護士話佢地要做嘢喇 探多一陣要走喇 咁我地當然識做啦
同家姐去掃街 就係食 Q 餅 呢個 Q 餅係 blog 友卡姑介紹架 佢話好好食 我信佢架 仲跟足佢指示 一定要食芝士吞拿魚多汁 真係好好味喎 熱辣辣脆卜卜 $15 一件 真係食得飽人呀 (如果細食嘅話)
食完再去家樂坊對面食臭豆腐 + 魷魚鬚 + 1 豌蘿蔔韭菜豬紅豬腸 好在有位坐 唔係都食得幾麻煩
好似仲未夠飽咁 所以再食冷冷撈 咁就飽哂喇
之後就同家姐一齊行去搭車喇 全程掃街都係家姐比錢 但佢又全程夾實個手袋 我好難有機會攝番 d 錢落去 所以最後都係話下次我啦 多謝哂家姐呀
里奧大人就可憐 d 因為有人 interview 所以搞到 9 點先喺公司附近麥記食包
估唔到番到屋企仲有時間去做機 所以即刻換衫去做呀 比咗會費 真係好有原動力去做機 如果唔駛錢 我就會搵好多籍口唔做架喇
今朝食芝腿菠蘿包 + 涷奶茶 ($17) 又無同我叮個包 所以 d 芝士唔溶 無咁好味呀
番到菇場都忙喎 但都要寫小小網誌先 因為唔想一次過寫咁多呀 同埋 yahoo 呢排傻傻地 儲喺草稿好過要從新再打過丫嘛
晏晝同里奧大人去海皇食艇仔粥 + 糉 + 炒麵 ($34.5) 個粥就麻麻地 其他都 ok 啦
神呀 求祢用大能嘅恩手醫治朱朱 讓朱朱可以快 d 食嘢 快 d 好番 可以快 d 出院 讓我地唔駛咁擔心 求神去保守看顧朱朱 急切禱告 奉主命求 夠門!!
應當一無掛慮 只要凡事藉着禱告 祈求和感謝你們所要的告訴神 神所賜出人意外的平安 必在基督耶穌裏 保守你們的心懷意念 (腓 4 : 7) 4 : 7)


text:
7 - 1 慶 ~ 回歸
今日係 7 月1 號 香港回歸週年紀念日
相信好多港人都安排咗節目慶祝 , 我哋都唔例外 .
我嘅慶祝節目就係煮晚餐邀請"乜師奶"佢哋嚟食
所以一起身梳洗完就出街食晏 , 食完嘢就去街市買餸預備今晚嘅晚餐 .
今日嘅天氣好好 , 太陽伯伯都好開心咁一齊慶回歸 , 不過就難為咗我 , 响條街度行咗一陣已經哂到我出哂汗
嗱嗱淋買齊嘢速速返歸第一件事就係 ~ 開冷氣
一邊嘆冷氣一邊預備晚餐 .
等到成7 點都唔見人嚟 , 就叫"老細'電一電佢睇吓出門口未 .
唔電就由自可 , 一電就扯哂火
都唔知嗰兩條友點溝通架 , 一次又係咁 , 兩次又係咁 , 上次就互相模門釘 , 講明去妳屋企食 , 點知妳聽錯就走咗嚟我度 , 最終搞我哋要趕返嚟買外賣 一齊食
今次叫妳過嚟食 , 點知又聽錯 , 變咗妳有妳煮妳等 , 我有我煮我等
最終佢都過咗嚟食 , 不過都係得佢一個嚟 , 又唔早啲出聲等我唔使整咁多嘢 , 搞到又食唔哂
殘忍啲都要做一次架喇 , 唔該妳打包返去食埋佢
南瓜茸湯 ~
我將南瓜 & 瘦肉煲淋再用攪拌器打至變茸再煲多一陣 , 好濃郁呢
喬麥冷麵 ~ 食唔哂
煙肉粟米蘑菇千島汁啤酒薄餅 ~
係呀 , 又係啤酒薄餅呀 , 呢個用咗千島汁 ~ 我鐘意
啡菇洋蔥茄醬啤酒薄餅 ~
乜師奶就話呢個好味啲喎 !
威靈頓牛肉餡餅 ~
今次整得幾靚仔 跟 darling 用啡菇整真係香好多架 .


text:
第一擊就係睇Lisa Ono(小野麗莎) Concert, 莎拉同謝雖然唔係啲有音樂文化氣息既人, 但係對Lisa Ono呢位唱Bossa Nova好出名既女爵士樂歌手就有一個特別既情意結, 因為當日婚禮, 莎拉就係選用咗佢其一隻CD作為晚宴既Background music, 所以每次聽到佢既歌, 都會不其然諗起當日既婚禮 (雖然已係2年前既事, 但莎拉依然回味當日既片段).
難得小野麗莎嚟香港開concert, 所以謝菲就靜雞雞買咗佢既concert飛俾個surprise莎拉. Concert雖然只得2小時, 但係小野麗莎既歌聲真係好好聽呢, 多謝老公呢個安排呀!
第二擊就係預早食呢個二人世界生日飯, 因為陶寶B仲細, 帶佢出街食飯暫時都唔係太方便, 所以生日飯就又唔預佢啦!
今次莎拉就揀咗係尖沙咀既The Roundhouse, 揀呢間餐廳既原因全因為被佢既Corona Cocktail及啤酒焗雞吸引, 淨係個做型都已經夠晒勁!!!
兩個人難得出嚟撐檯腳, 樣樣嘢都想食想試, 最後就order咗德國香腸拼盤, Buffalo wing 同焗啤酒雞.
除咗有corona cocktail, 呢度仲有來自世界不同既啤酒, 最得別係用ipad去order啤酒, 因為可以分門別類search. 最後謝菲就揀咗支加拿大既南瓜啤酒. 味道如何?!
莎拉支corona cocktail賣相就100分啦, 不過味道就麻麻地, 原支既corona就咁飲好味啲呢.
而南瓜啤酒就只有overtaste有少少南瓜味道. (唔好期望真係好重南瓜味呀!!!) 食啲咁meaty既食物, 用啤酒襯真係perfect match.
Buffalo Wings好味, 其實係莎拉眼中, 任何既雞翼都係好味道呢.
德國香腸拼盤就沒有驚喜, standard之作.
到咗重點就係焗啤酒雞, 呢個真係有驚喜呀, 啲雞肉點啲gravy真係好香好滑, 唔錯唔錯!!!
食咗咁多嘢真係好飽呀(再一次眼闊肚窄既效果) 要郁動吓先得, 剛好呢度有得掟飛標, 就掟翻幾鋪啦. 莎拉都好耐無掟標啦, 自己套標都封晒塵呢,
對上一次掟標都好似係2年前既事啦, 咁耐無玩都仲掟得中個把呀!!!(莎拉唔係高手, 只係人玩我又玩咋)
食飽玩飽就返去接番陶寶B啦. 雖然呢餐生日飯只係短短3小時, 但對於莎拉同謝菲已經係好滿足啦! 返到婆婆度就一齊切生日蛋糕啦, 陶寶B全程望住個蛋糕, 最可愛就係莎拉媽媽合埋眼許願時, 陶寶B都一齊合埋眼, 超鬼馬,氹到莎拉好開心呢. 有了陶寶B就係莎拉既最好生日禮物. (而家真係知道咩叫做有仔萬事足!!!)


text:
MC Alvin Li 李子俊 司儀紀錄: 義務司儀 - 第37屆國際兒童繪畫比賽 20160411
(2016-04-11)
司儀類別: 義務司儀
繼星期六朝早要入科學園做司儀之後,琴日一朝早就去到添馬公園為海港青年商會主辦嘅「第37屆國際兒童繪畫比賽暨公開攝影比賽」擔任司儀~
做咗司儀咁耐,今次有好多嘅第一次!第一次去添馬公園,第一次喺公園做司儀,第一次主持活動有人幫手擔遮,第一次因為天氣關係要改動流程.試過籌備活動嘅朋友都一定知道背後要花嘅人力,物力,心機同時間真係不足為外人道,要籌委忍痛刪減流程所講嘅唔單止係心血嘅問題,之後一連串嘅決定同安排先至係最大嘅挑戰.正當大家諗住狂風暴雨之下參加者都會離開嘅時候,工作人員先發現原來有好多參加者都分別喺唔同有瓦遮頭嘅地方繼續畫作,好多家長同小朋友都堅持完成作品!大會為咗方便參加者遞交作品更加臨時安排義工加開收畫處,而我亦同其他工作人員不斷走訪唔同地方通知參加者有關安排以及派發飲品.過程中不斷聽到「辛苦晒」,「唔該晒」,「多謝你」令我相當感動!☺
天氣不似如期,雖然我哋控制唔到天氣,但係我哋可以改變自己.亦都因為依一場風雨我見到好多好靚,好有愛嘅畫面:一個6,7歳嘅男仔主動拎住把遮盡量企高遮住拎住畫具嘅媽咪,一對4,5歲嘅姊妹兩個人互相搭住膊頭共用一把遮,一位小妹妹騎膊馬拎住把遮遮住自己同爸爸,一個表演團隊同埋演出嘅小朋友與及係佢嘅家長無


text:
喺香港要極速爆紅,原來一啲都唔難,只要有創意就得.一個普通到唔恨嘅肥仔(跌個招牌落嚟都隨時責死十幾件嗰種),竟然可以一夜成名,就係因為講咗上面嘅警句.
話說肥仔睇緊陳逆迅嘅演唱會,點知佢偶像無啦啦發老脾,唱到一半竟然辭演.佢臨走前仲講話會開過另一場演唱會,叫啲粉屎一定要大聲啲encore.主辦單位為免出現冷場,又唔想勞民傷財,就建議由支持度僅次陳逆迅嘅林瘋頂上,此之謂遞補機制.
肥仔迷陳逆迅已經迷到short short地,完全唔理佢係因為中途坐地起價,同主辦單位傾唔掂數先至辭演.對於遞補機制嘅安排,肥仔覺得唔可以接受,係剝奪咗佢嘅選擇權利,一於要反對到底.其實佢都算斯文喇,只係遊吓街,舉吓牌啫.而另一啲粉屎就激得多,班友走去主辦單位嘅諮詢大會踩場,初則叫囂掟,繼而拆屋打人,絕對深得佢地偶像嘅真傳.
對於遞補機制,支持同反對嘅聲音都有.反對者只著眼於選擇權利,而支持者就主要考慮資源浪費同辭演人士嘅態度問題.其實雙方著眼點唔同,亦各有理據,並冇出現一面倒嘅情況.如果任何一方認為自己擁抱真理,唔肯坐低傾之餘仲要用武力威嚇對方,又點算係文明社會嘅應有態度呢?!
雖然我都覺得陳逆迅中途辭演係不負責任嘅行為,而且搞過另一場演唱會又浪費資源,不過我並唔認為遞補機制係治本嘅方法,真係唔搞好過搞.除咗會引起啲死硬粉屎激烈反彈,亦會令一啲人權大過天嘅教條主義者不滿.
偶像嘅不負責任行為,其實源自粉屎嘅不負責任態度.如果唔係有粉屎嘅支持,啲偶像想玩都冇得玩.單純針對辭演再演嘅措施,唔能夠解決根本問題之餘,仲會引起反效果,似乎係得不償失.
忽然又諗起另外一樣完全唔啦更嘅,但係就可以解釋到呢種不負責任嘅心態.試過任食火鍋嘅都知,好多人鍾意叫到成檯都係,但係最後食剩嘅仲多過落咗肚嗰啲.食剩嘅當然係送晒去堆填區啦,你地話幾浪費呢!以前好多火鍋店都會貼出告示,話剩番嘅火鍋料要逐兩罰錢.而家呢類告示已經少咗好多,亦未見過有人切實執行,因為根本執行唔到.
啲客俾咗錢,梗係認為自己有選擇權利,鍾意點叫都得.叫少咗只係會令火鍋店賺多啲,而叫多咗對自己又冇任何影響,梗係唔會益啲無良商人啦.至於話食剩要罰錢,一來惹人反感,同趕客無異.而且所有制度都有機會俾人鑽空子,只要將食剩嘅倒晒落鍋底煲湯,咁就罰無可罰啦.
至於啲火鍋店,梗係圍過條數,計埋食剩咗嘅都仲有得賺啦.喺任食制度下,個個都爭取自己嘅最大利益,結果就皆大歡喜.講到浪費,喺個人層面根本就唔適用,要從宏觀角度先睇到.對於地球資源嚟講,任食制度真係造成好大浪費!不過又有幾多人會為咗珍惜地球資源而犧牲個人利益呢?!
同樣道理,偶像要玩辭演再演,啲死硬粉絲一定支持到底.雖然話要嘥錢搞多場演唱會,但係主辦機構係大家夾份營運嘅,錢係已出之物,用剩又冇得回水.咁豈有唔搞之理,最好就搞多十場八場添.
講到尾,問題唔係要點防止或者懲罰啲偶像玩,而係點先可以令啲死硬粉屎明白,佢地嘅偶像係浪費緊整個香港嘅資源!好不幸,有啲人係永遠唔會講得佢地明,又或者,佢地根本就冇打算聽其他人講啲乜!


text:
點解咁污糟男人都要叫雞?
有好多姐妹一講起男人去嫖妓,就會露出鄙視神色,一定會覺得個男人好鹹濕,好污糟,又或者係溝唔到女,係變態.但之前睇到啲研究,非正式統計發現香港原來有十萬至二十萬名性工作者.嘩,如果無需求邊度有咁多供應呀?咁香港咪有好多又變態又鹹濕嘅男人?
如果你直接問男人有無去過嫖妓,好多都會話無,但又會話身邊有朋友去過,咁究竟係咩朋友就真係唔知啦.坦白講,我春露小姐明點解啲男人會嫖,但唔代表接受到另一伴瞞住自己去嫖,因為如果你覺得我有咩滿足唔到你咪同我講囉,做咩要瞞住我呢.咁究竟男人點解要去嫖呢?
1. 要出火
生理需要真係最直接嘅原因.單身男人搵唔到另一半又或者唔想浪費時間去搵一夜情,方便快捷就係去嫖.你可能會問香港嫖犯唔犯法,其實係香港做一樓一係唔犯法嘅,不過當中有好多其他周邊法例令到呢行好易觸犯法例,不過作為顧客係唔怕被人拉嘅,最多叫你協助調查啫.不過除咗單身人士,好多已婚人士都會去嫖,因為佢地覺得耐咗無咗激情,又或者有小朋友無時間做,好多女人結咗婚生完仔就將全副心機擺哂落個細路度,結果就冷落咗另一半;又或者另一伴根本唔想做,你知啦,香港地工時長,返到屋企咩心情都無啦,結果無性關係令到好多男人都身癢手癢下面癢.
2. 高人一等
唔好理有無將女性商品化先,但係你去嫖,你係客人,可以逐項要求講清講楚,想點做想點玩,唔洗怕醜唔洗怕尷尬.有啲男人話覺得將下面塞落女朋友度好似好唔尊重佢,而對方又唔係好想做,所以會去嫖.咁又真係有好多姐妹覺得做愛係男人嘅享受,女仔係蝕底個個,心態上係「我畀你」咁,姿態高過男人,所以男人去嫖就可以企返高少少啦,有返啲大男人感覺.
3. 學嘢
攪得野多唔代表你識攪野架.性工作者一日要攪咁多野,見咁多人,一定識好多絕技.所以之前聽聞有夫婦一齊搵性工作者教路,希望過幾招畀佢地,增加情趣;又聽過有女朋友投訴男伴不解情趣,男方去搵性工作者學嘢,結果成功挽救關係,最後仲拉埋天窗添.所以話,識得問,係可以令你長知識的.
4. 搵人傾計
聽過好多個案都係啲男人入到去就同個姐姐仔咩都講一餐,講屋企講工作講感情,好似朋友咁.可能係日常生活真係有好多野唔可以同身邊人講,佢地要搵一個地方吐下苦水,去解決生理需要同時處理埋心理情緒.
嗱,寫咁多野唔係想幫男人解釋啲咩,不過係想講一個巴掌拍唔響,一個男人去嫖除咗鹹濕外可能都仲有其他原因,生活中嘅不滿足令佢有需要,但唔代表可以瞞住另一半去嘅.宜家咩世代呀,有好多嘢都應該坦白拎出嚟講.不過當然,如果姐妹要男人坦白,都要睇下自己係咪真係有畀過空間對方嘅.又咁講呀,好多男人會將性,愛,婚姻分開嚟睇,咁姐妹們要問心,你地接唔接受到,你地中間個分歧係咩,可以點處理.兩個人相處唔同淨係得飲飲食食咩,兩個人嘅價值觀要差不多先可以長久嘅.


text:
以前去旅行, 我都會用好多時間去準備, 但今次真係太急, 一個月都冇, 不過只係去三日, 而且呢個地方我已經去過三次, 所以應該唔難既!!
我第一樣book既係機票, 睇過fanfare, 國泰港龍package同散買機票, 長榮, 華航等等, 好多平得黎d時間好差, 頭尾冇左日仲唔抵!
由於得三日, 星期日我係諗住一早就出發, 而回程第二日就要即刻返工, 所以唔可以太夜, 黃昏就最好, 夾晒時間後, 華航係最平+最好時間, 連埋稅每人$1500左右咋, 真係好抵!!
book完機票就睇酒店, 其實台北真係好多選擇, 而我今次主打係平同方便, 方便黎計係台北車站同西門町, 我地想隨時落街食宵夜, 所以揀左西門町!!
搵完一輪, 最後決定揀"二十輪", 貪佢夠新同夠平, 雖然好多comment話佢隔音差, 不過我地都接受到, 要平就要犠牲下架啦, 反正我都會帶耳塞訓覺, 老公就任何情況下都可以訓到既!!
當晚睇酒店睇到好夜先訓, 諗住第二日先book, 點知第二日睇, 高級客房竟然做特價, 同標準房一樣價錢, 前一晚睇明明係六百幾一晚, 今日變左五百幾, 諗都冇諗就book左了!!
原來華航book機票, 如果經agoda訂酒店會有discount, 加埋我agoda積分, 最後七百幾蚊搞掂兩晚酒店, book完之後自己都忍唔住笑左出黎, 機票加酒店兩個人$3800有找, 平到笑!!


text:
星期六, 7月 31, 2010
議員擔泥~?
前排補選時,新界西呢搵候選人好威咁,o係前議員爭取返黎o既北大嶼山醫院個地盤外面,掛左張banner,問"你想速建北大嶼山醫院"~其實呢,就已經起緊,呢位小姐亦唔覺有份爭取過,而家出黎攞著數,加上你要速建,係唔係遺左佢就可以起快d呢~?究竟李小姐打算俾多d錢請多d人租多d機器去"速建"?定打算佢自己親自入去幫手擔泥呢?
星期四, 7月 22, 2010
東亞運動會?
最近成日見到香港個世博廣告,首歌唱咩"勇氣,魄力,知識,眼光",不過香港人大部份已經無晒呢幾樣野,前排本地攪左個出醜四方的東亞運動會,各國派出2,3線運動員,依舊夠羸,香港某霍xx口口聲聲推動運動,事實佢咩都無做過,
政府更係不斷阻止市民及所謂為港爭光的運動員練習,漁農處日日咩都唔做,就係等人o係越野單車徑出黎行入佢地管o既地方就捉人,不斷接管效野路段,就係為左唔俾人踩單車,漁農處班人渣除左無人性虐待動物,仲鐘意無事搵人麻煩,而呢d人都係香港人~_~
垃圾東亞運,搵左個業界出名o既設計師去設計個獎牌,呢條友咁o岩係我老闆個fd,但係條友呢幾年叫我老闆幫佢影o既作品同佢本身十幾年黎o既都係一鬼樣,玩櫈仔玩左十幾年,黎黎去去都係咁,呢d所謂大師設計出黎個獎牌,一堆葉,有幾多人睇得出邊塊代表邊個國家?最重要係個獎牌個背面無design都算啦,但係直頭係山寨手工,認真失禮人~
東亞運起左個小輪徑單車賽場,比賽完到而家都仲係荒廢緊,最近仲生晒草出黎,點解唔開放俾人用呢?單車徑斷晒不特止,東涌竟然有一段隧道單車徑,o係單車徑踩單車會俾人拉~維園本身有個花式滾軸流冰練習場,聽講係全港唯一一個,政府就同你拆左佢~而家話推動足球運動,又起室內單車場,都係運動員本身努力嬴過大獎先爭取到,可以話係自求多福,某霍xx同政府有推動運動?攞威就有~
又打風了,夏天快點走吧~~
訂閱: 文章 (Atom)


text:
聖誕PARTY,周圍都係
但係我都過咗PARTYING嘅年紀囉
香港嘅平安夜間間鋪頭都無休,地鐵又通宵
但係喺英國,好多鋪頭都會提早收擋,聖誕同BOXING DAY都唔開架
(英國嘅店舖好多都係9點幾10點開門,5/6點就閂門!比香港嘅早好多!)
我地嘅平安夜,去咗由99主持嘅CRIB SERVICE
佢叫D小朋友DRESS UP做NATIVITY PLAY嘅人物,同唱好多聖誕歌
靖翹話要做KING
影曦話要做天使,仲全場拖住嫲嫲,"幫嫲嫲定驚"
影響曦同靖翹同台演出
平安夜晚,聖誕老人會嚟派禮物
(講開又講,又講下聖誕老人嘅由來
話說喺N年前喺土耳其有個牧師叫NICHOLAS,佢見小朋友窮,於是就喺聖誕送禮物畀佢地.
又話說有三姐妹洗完D襪放喺火爐上哄乾
佢地好窮,想出嫁但無錢買嫁妝
言談間NICOLAS路過聽到,就喺煙囪掉D金幣畀佢地
D金幣跌咗落D襪到,所以自始就有STOCKING掛喺火爐上啦
亦因為佢咁好人,所以被封聖人,叫佢做St. Nicholas 啦
呢個只係其中一個傳說,亦有人話聖誕老人係住喺FINLAND嘅LAPLAND...各有各說啦!)
有D小朋友想見聖誕老人,會遲遲都唔上床
歌仔都有得唱...
he knows that when you're sleeping,
he knows when you awake...
我地都會同小朋友講,佢地要乖乖早D瞓聖誕老人先嚟:)
我地喺影曦學校嘅CHRISTMAS FAIR買咗呢包有閃粉嘅麥皮
佢地叫"reindeer food"
喺平安夜晚灑D喺門口(我地仲放咗CARROT),等聖誕老人嚟時D麋鹿可以食下
我地仲準備咗MINCE PIE,同一杯牛奶畀聖誕老人添
(呢D係我睇書睇返嚟,我99都唔知,佢話係呢幾年新興架喎!)
MINCE PIE係聖誕必食架,用PASTRY包住MINCE MEAT焗嘅.MINCE MEAT係無肉架!主要係用提子乾,杏甫等嘅材料整.
CHRISTMAS PUDDING都係聖誕必食(不過我唔鐘意食,無影相...都係由提子乾同杏甫等乾果再加洒整嘅)
brussel sprout係傳統聖誕必食嘅,味道似椰菜但濃好多,我識嘅人一係好鐘意食,一係就好憎食-.-
99教咗我點準備brussel sprout~
先係MET咗外面嗰層菜葉,CUT咗個底部,再喺底部界個十字,之後再放喺水到浸(要食時就咁"拾"就得)
平安夜晚,又去咗CHURCH
11點半嘅MIDNIGHT SERVICE
我都係第一次去MIDNIGHT SERVICE咋!
好好氣氛:)
一去到,有人拉緊教堂嘅鐘
有D教堂鐘聲己電子化,用電腦控制嚟拉
呢間教堂仲係手動嘅
教堂嘅鐘唔係易拉架!呢組要4個人拉
拉鐘係要TRAIN架!佢地都係經過特別訓練架
MIDNIGHT SERVICE,成間教堂都點晒蠟燭,勁靚!
返到屋企都成點囉
即刻食咗個MINCE PIE同飲咗杯奶扮聖誕老人嚟過
英國人係聖誕節拆禮物架,唔係BOXING DAY拆架!
(唔同國家,拆禮物嘅日子都唔同.有D國家會喺St. Nicholas' Day 6/12就拆)
第二朝就有兩個好興奮嘅妹妹喺床尾發現佢地嘅STOCKING有勁多禮物!即刻彈咗起身拆
等等埋嫲嫲喺教堂返嚟,我地就繼續拆大人送畀佢地嘅禮物
聖誕大餐
火雞(必配CRANBERRY SAUCE)
STUFFING
VEG
ROAST POTATO
SAUSAGE MEAT
見到每人枱上都有呢個CRACKER嗎?
食CHRISTMAS LUNCH前我地都會一人揸住兩個(CRACKER有兩邊,通常係交叉手咁揸住兩個CRACKER嘅其中一邊,個個都咁揸就會成枱人都會每人揸住兩個)
數一二三大家就會一齊拉
拉爛時會有"啪"嘅一聲,所以叫CRACKER
撕開嘅CRACKER會有一邊得一個短筒,一邊長嘅
拉到長筒嘅即係WIN到裡面嘅獎品
獎品係咩就視乎你買幾錢嘅CRACKER啦!
平嘅幾磅都有,獎品都係D無謂野
貴嘅可以去到50磅都有架!
通常CRACKER內都有一個紙皇冠,一件"獎品",同一個"爛GIG"(如下圖)
講住咁多先啦!下次再講:)
英國人聖誕節前的準備


text:
波子分兩種,第一種透明嘅,另一種唔透明嘅,俗稱石雞.我嗰陣時好鐘意收集唔同類型嘅波子,得閒就拎出嚟欣賞吓,唔知幾過癮!
至於本地嘅荔枝有好多種,但大部份都係酸酸地嘅!雖然話一個荔枝三把火,但我都話 之佢,食咗至算.對啲荔枝虎視眈眈嘅,唔單只係我哋班友仔,重有了哥,黃蜂及臭屁蟲,.試過有一次,我同幾個friend潛入個菓園度,靜雞雞爬咗上棵荔枝樹,睇吓有冇正野食,點知就喺嗰個時候,有隻黃蜂飛埋嚟,一啲警告都冇,就一針咭過嚟.痛到飛起,我班friend猛咁「殊」我,吓?好鬼痛喎!嗔吓都唔得?係喎,差啲唔記得咗嗰陣時係偷緊野食添!原來個園主可能聽到有聲,挪住椂棍出嚟巡視.好彩啲樹葉又多又密,佢望極都睇我哋唔到,如果俾佢睇到,肯定腳都被佢毆破.佢喺度企咗成幾分鐘先至捨得走,真係俾佢吹脹.嗰次俾隻黃蜂針到條頸,腫咗少少,算係不幸中之大幸.
講到食蕃石榴 ,
話時話吖,我細個嗰陣時冇錢買零食,好彩喺鄉下地方好易揾到嘢食.由塘中游魚,黃蜂田螺至到荔枝龍眼等等,應有盡有.諗 吓諗吓,爭啲唔記得咗,重有一樣野叫桂花蟬,啲桂花蟬都幾大隻架,有成三至四吋長,個樣同啲蟬冇分別,只不過大隻好多.唔知點解,有啲人好驚佢哋,唔敢落手捉,因為佢哋個樣都幾核突.之不過佢哋唔好彩,踫啱我哋,結果連條命都冇埋.啲桂花蟬
劈完柴之後嘅節目就 係穿膠花,嗰陣時有啲貨車專程由工廠區,好似荃灣同埋葵涌等地,將啲塑膠葉同埋塑膠花,運嚟新界俾啲村民穿.架車一到,啲村民就會揾架手推車,將啲膠花推返屋企.每個客戶都會開本薄仔記數.果啲膠花,一批批唔同既,有啲好易穿,啲葉一搣就甩,有啲由於啤得唔好,穿到手都痛埋,都係贃得雞碎咁多,揾食艱難 .
我隔幾間屋住咗一位蘇先生,佢請咗二個伙記,專做藤椅及藤屏風買俾啲西餐廳用,佢哋首先將啲粗藤浸淋,然後用火將需要屈曲嘅地方加熱,佢哋利用呢個方法,屈吓屈吓,話咁快就屈好一張藤椅.當然睇就容易,事實上好考技巧,少啲力都唔得,所以佢哋個個都手瓜起.屈完個架之後,要用啲浸過水嘅薄藤嚟織,先至可以拎出去買.我得閒就踎係度睇佢哋做野,蘇生見得我多,就問我想唔想學織藤椅,織一張三十蚊.我數吓手指,穿成個禮拜膠花都係得嗰十蚊八蚊,如果兩日織一張都有著數 .我同蘇生講唔知學得掂唔掂喎!蘇生話我咁醒目,好快趣就會學識.我開始學織藤椅時讀緊小學六年班,至於啲膠花就留番俾細佬妹做.實說實話,叫我讀書真係冇咁上心,之但係學埋啲古靈精怪野,我真係幾快手架.學咗個零星期我已經識得點織,當然起初織得唔快,但過咗兩三個月就已經熟晒手.一至兩日已經織好一張椅,如果放假,我試過一日織好一張藤椅,連蘇生都讚我快手.我喺嗰個時候,揾到唔少錢架!
除咗聽收音機,睇戲,捉魚同埋偷生菓食之外,我哋嗰陣時重有好多野玩架!我哋最鐘意捉啲「金絲貓」玩.查實「金絲貓」唔係貓嚟嘅,佢哋有個別名叫做豹虎,屬於昆蟲嘅一種,類似蠄蟧 ,佢哋有個特性就 係好勇鬥狠,一踫頭就 會打餐死.佢哋住喺樹葉之間,通常將兩塊樹葉用啲絲黐住,就成為佢哋嘅豪宅.諗吓真係做昆蟲好過做人,鍾意住邊度就住邊度,加上又唔駛交租.有幾種「金絲貓」好好打嘅,好似紅孩兒,燦眼就等等,好少會打輸.我哋用一種植物叫「豹虎勒」嘅樹葉嚟做竇俾啲「金絲貓」住,得閒就捉佢哋出嚟打吓交,都幾過癮!
玩完「金絲貓」之後, 無乜勢藝,就整啲「逼廹筒」嚟玩,乜嘢叫「逼廹筒」呢?相信依家好多人莫講話見,連聽都末聽過.「逼廹筒」主要係利用氣壓原理,將啲荳激射出嚟.首先揾一節竹枝,直徑約1cm濶,長度約莫6吋,緊記一邊一定要有竹節,簡單啲嚟講,果枝竹一邊係密封,另一邊就係通窿嘅.另外再揾一條硬淨嘅竹枝,嗰枝竹嘅《嘥屎》最好同竹筒中間嘅空位大細差唔多就最好.首先將竹枝按1對5嘅比例鋸開,結果長嘅嗰一截變成一條竹管,兩頭通,試想想單車泵嘅原理你就會明白,然後將枝竹芯插入喺短嘅竹枝度,咁就完工啦.然後要測試一吓,用枝竹芯套入竹筒度,睇吓暢唔暢順,如果啱啱好嘅話,由「逼廹筒」射出嚟嘅荳就會好勁.嗰陣時有一種樹好大棵嘅,開完花之後,會結好多荳,俗稱荳樹.我哋會摘啲荳,用兩粒荳將竹管嘅一頭一尾塞住,然後用竹芯將其中一邊嘅荳推向另一邊,當然要快手,如果唔係,壓力就唔夠,啲荳就 射唔得遠.如果「逼廹筒」做得好,可以喺二十呎嘅距離,將一張紙射穿.


text:
呢度就係行李擺放區.
諗唔到踏入十一月,早上氣溫仍然徘徊喺25至30度之間.今日一早出發,到達深井未夠8點.早知咁快,瞓多半粒鐘先至出發都未遲.禽晚因為要捧愛隊阿仙奴場,睇到成1點先至瞓.所以個人好似重未瞓醒咁.
不過早到都唔係唔好,可以有時間周圍影吓相.
呢位跑手一睇就知猛料,影番幅相先!結果無估錯,佢喺呢次賽事好似係第5名過終點!
四圍岳下,似乎唔係太多跑友參加喎!
睇怕如果唔趁開跑前上台影番張相先,呢世都唔駛旨意有機會企上頒獎台!
我最唔明點解大會要搞到成9點咁遲先至開跑,我諗當時氣溫有成27度,我未跑已經標晒汗,咁嘅狀態,捱唔捱到終點都成問題.如果夾硬嚟,分分鐘會抬上白車,所以都係唔好搵命搏,慢慢跑算喇!
開始頭1公里上斜路,到達引水道傍嘅路開始平坦番,但陽光普照,我由於操練少,感到頗吃力,有幾段路熱到我幾乎唔想展步,我呢幾年跑咗都有幾十個賽事,點辛苦都捱返終點,無理由呢次咁衰仔吖!好彩最後都返到終點,時間比08年慢咗足足15分鐘.跑完之後,見到新地兄,佢問我跑成點?我都唔好意思話啲咁屎嘅時間佢知!所以話一分耕耘,一分收穫,練得少自然跑得差,跟住重有幾個比賽嚟緊,希望可以跑番好啲喇!


text:
又話係二百年一遇嘅超強颱風,點知呢條鯰魚完全冇料到.打風嗰幾日淨係天陰陰,連雨都冇滴,真係一句「也無風雨也無晴」就可以概括晒呢個風嘅表現.個風咁不濟,我諗有人會好失望.
首先,嗰班天譴論支持者冇咗個借題發揮嘅大好機會.突首啱啱發表咗份「盡失民心」嘅施政報告,跟住就嚟個超強颱風,仲唔係天譴?!我諗班友一早就寫定晒社評或者blog之類,一等有乜死人冧樓,就可以話係突首累街坊.而家乜事都冇,佢地唔失望就有鬼啦!
另外,有人諗住有日假放,可能仲連麻雀腳都約埋添.結果眼鏡跌到一地都係,又要繼續返工,唔失望先奇啦!不過失望還失望,呢始終係天意,要怨就只可以怨個天.
但係斑友竟然遷怒李+x,話係乜「李氏力場」令到佢地冇咗日假.本來呢咁嘅無聊,真係一笑置之啦.奇就奇在居然有好多人附和,搞到單喺網上熱爆.原來香港真係咁多無聊人,你都唔好話唔得人驚!如果李+x真係有特異功能,第一時間就整死你班成日喺度搞針對嘅無聊人啦,等你班友仲有機會發噏風?!
講真,呢班友唔止無聊,仲好冷血添.打風絕對唔係好事,就算冇死人冧樓,都起碼會有人屋企水浸.而且都唔係人人可以放假,仲有好多人要冒住生命危險返工架.真係想個風打得成,咪靜雞雞祈禱話俾上帝知囉,使乜咁高調講出嚟啫.好似慌死冇人知道佢地係冷血動物咁,你話奇唔奇?
不過更離奇嘅都仲有,天文台居然高調回應,話「發出熱帶氣旋警告時,一定會以市民的安全為首要考慮,強調絕對不會受任何經濟或商業活動影響」.個風究竟有幾大威力,係咪值得俾個八號波佢,個個都有眼睇.咁無聊嘅都要走出嚟回應,唔通天文台長真係好得閒,食飽飯冇做?呢個政府有幾無能,絕對可見一班!
香港有班咁嘅無聊人,又有個咁嘅無能政府,真係想唔死都幾難!


text:
第三天(續)
坐上去下關巴士,向住又美麗又神秘既喜洲出發,雙廊有緣再見!
喜洲位於洱海西邊,由雙廊到喜洲大約27公里;我坐既巴士因為要接送乘客去較遠地方落車所以兜耐左,由上車到喜洲落車用左一小時十五分鐘(如果直接由雙廊去喜洲就唔需要咁耐)
上車出發!雙廊去喜洲車費九蚊
車上掛有當地民族特色裝飾,幾特別丫
因為要接送乘客,所以沿洱海邊行多左一段時間,咁仲好啦可以欣賞洱海風景,不過天氣就麻麻啦,成個天都係雲,少少陽光都冇...
路過琴日熱鬧既市集,今日好多地方已經人去流空
一路睇風景,經過個幾鐘車程終於來到喜洲,可能喜洲吸引力唔大,車上就只有我同朋友兩個人落車
「喜洲位於大理古城以北18公里處,東臨洱海,西枕蒼山,喜洲是重要的白族聚居的城鎮,這裡有著保存最多,最好的白族民居建築群.從佈局上看是典型的“三坊一照壁”及“四合五天井”的白族庭院格局.」
喜洲好大,除左遊客經常到既喜洲古鎮之外,喜洲仲包括附近好多條鄉村,有啲鄉村距離喜洲中心幾公里遠,所以村民會用馬車作為交通工具,馬車經過身邊時會聽到馬蹄聲,感覺就好似返左古代一樣;我去過其他古城都未見過會有咁多馬車係城中心穿梭,估唔到喜洲呢道會有咁多,而且呢啲馬車唔係為遊客而設,而係當地人生活一部份
落車後先唔理咁多其他野,穿過小巷直接去到喜洲古鎮中心
位於古鎮中心既牌坊
咁心急來到中心就係想搵野食咋,見到有間小店就入去食午餐
今次叫左碗沙鍋米線,味道ok啦
對上一次食沙鍋米線已經要數到幾年前係香格里拉食啦;沙鍋米線一般都比普通米線貴,不過都只係十蚊碗好抵食
米線店旁邊就見到喜洲最出名既美食「喜洲粑粑」,全部新鮮即場泡製一定好好食!不過今日暫時唔食住,留返聽日慢慢品嚐
影出來咁黑白feel
聽日先返來搵你,而家要向洱海邊進發
由喜洲古鎮中心行去我今晚住既洱海邊「金圭寺村」都唔近架,路程大約4公里;唔想行既話可以選擇坐馬車,又可以坐三輪車,好多人仲會踩單車去,而我就想一路行一路睇風景,所以就選擇最慢既方法--行路去,預計個零鐘就可以行到
食飽米線買多支可樂就出發啦,古鎮好多地方都有得食喜洲粑粑,不過最出名都係頭先見到個檔
行左一分鐘,附近已經冇晒人啦...喜洲本來已經少人到,而且好多遊客來到喜洲都會被車到新開發既「喜洲嚴家民居景區」,到古鎮既人唔多,所以古鎮就係咁冷清...喜洲古鎮有個有趣既地方,就係古鎮之上見外國遊客可能比中國遊客更多,真係有好多外國人來到喜洲,呢樣係有原因,等我遲少少再分享一下啦^^喜洲古鎮比我既感覺同未黎之前幻想中既喜洲好唔同,不過都係唔理咁多住,要繼續趕路
建築都唔睇住,趕路重要
好漫長既路丫
我就係想睇呢啲咁靚既自然環境啦,好多農田
農夫們好努力插秧,加油
繼續向住望唔到盡頭既路前進,總會去到目的地既
好環保既路燈
好多地都仲未插秧,如果遲少少來到就可以見到放晒水既農田,到時候一定靚好多
耕田真係好辛苦,每一粒米都得來不易,加油!加油!
佢地又有單車踩,又有電單車坐就好啦,坐車好快就可以去到
已經行左一半路啦,突然有三輛車走過來開價五蚊載我去,就係咁我就上左車啦;部車開得好慢,但點都快過行路既
去到村口空地就可以落車,部三輛車又舊又爛,幾驚佢開開下壞車...好恐怖
如果係坐馬車就好啦
呢道環境咁靚,有新人山長水遠來到影婚莎相
先唔去睇風景住,去客棧放低背囊先,今晚就住係芒果小屋;以我所知金圭寺村呢道就只有兩間可供住宿既客棧,而芒果小屋就係最出名個間啦,係村口就有指示教人行入去
由村口去芒果小屋好近,幾分鐘就可以行到
一行入門口就見到好多好靚既紅花
客棧係傳統白族建築設計,亦即係「三房一照壁,四合五天井」;白族房屋用四方形設計,正中間有一幅好似大屏風既牆,就係照壁,而對正照壁就係正房客廳,客廳兩邊係房間,客廳房間成一個U字型設計;照壁同正房﹑兩邊房間中間係一個天井,所以就有以上「三房一照壁,四合五天井」呢句說話;好多時「照壁」上都會鑲有自然山水圖案既大理石,所以特別靚,而照壁都有實用既地方,就係反射太陽光,將天井院子都照得光亮
呢道天井幾靚架,種左好多花,感覺好舒服
有隻又得意又怕醜既貓仔,行去佢道佢會走得好快
好靚既木雕
我間房就係開住門個間啦
我住既係六人房,只係25蚊超平丫!今晚冇其他人住所以我自己一個霸晒成間房!今日成間客棧都唔多住客,連我在內都只係得四個人咋,夜晚非常寧靜
休息左一陣就出去;一出來就見到咁靚既風景,有山有水有天有海,仲有咁多植物,真係好靚(其實呢兩日相機setting一路都係錯,影出來顏色有少少奇怪...)
又見到佢bor
經過三棵大樹,向前行就係海舌半島
海舌半島伸入洱海中間,三面環海,我相信環境一定好靚
天氣唔錯bor,係雙廊時成個天都係雲,而家見到藍天啦;沿路兩旁都係農田,原始又美麗既自然環境
又藍又綠,好靚既對比
行行下發現有條小路通去外面,即刻出去望望先
行到出來啦,咁多垃圾既...仲好多烏蠅
不過風景又真係幾靚架,唔同既綠色好有層次感
淺綠色地方其實係水黎架!因為呢道係濕地,所以水同陸地交界唔明顯;大家都係綠色,行既時候就要好小心,一個唔留神隨時下一步就會踩左入水中間
對岸就係雙廊,南詔風情島好明顯啦
一片片綠色既海水
有藍有綠都幾靚架,影多張相先
上返大路繼續向前行
去到海舌公園入口;海舌公園唔需要收費,可以隨意進入
入口附近種滿好多大樹,有人突然係樹上摘左呢個落黎比我食,唔知係咩呢
沿左邊海邊望望,可以望到洱海西岸既喜洲﹑蒼山等等景色
岸邊有好多樹枝
繼續向半島最尖尖既地方行出去
越行出去就越少樹
望住海景吹吹海風,真係好舒服
地上有好多貝殼
草都好特別
終於見到有小小人啦,由入來海舌半島到行到出來,見到既遊人兩隻手數得晒,呢道終於有返小小人氣;海舌半島就係一個咁寧靜既地方,想靜靜地睇風景呢道岩晒;由喜洲古鎮行入來有小小遠,如果踩單車就正
行到去海舌半島最尖尖既位置啦,三面都係海景;不過唔可以行太出,啲泥已經濕濕地,再行出去隨時踩左落水!
望住又藍又綠咁靚既自然環境真係好舒適
樹既造型都好特別
有好多應該已經枯萎既樹木
睇到咁上下,又係時間離開啦
影多張360度相就走啦
來既時候行左邊,而家走就行右邊,可以望到洱海東岸風景
呢邊海上都有好多樹枝
唔知佢係道做咩呢?對岸起好左高速公路,望落去冇咁靚tim
出返來門口,海舌公園已經行晒啦
出返來又可以見到綠油油既農作物
蒼山頂都冇晒雲啦,可以睇清楚蒼山真面目
天氣變得好快,坐車來喜洲時天空好多雲,而家就係咁靚既藍天,我都幾幸運丫
繼續欣賞咁靚既農田
行到返來呢三棵大樹道,亦即係之前落車既地方啦(啲樹真係好大棵)
飲返枝王老吉清涼一下先,哈哈
同我一齊來喜洲既朋友要坐夜車返屋企,所以就坐三輪車離開啦,再見
得返我一個人,係時候繼續去睇靚景啦,沿環海西路行
有艘小漁船撤網捉緊魚bor,洱海有好多海鮮出產,唔知好唔好食呢?
呢位伯伯好辛苦,連個人都要企係海之中,咁深水行步路都唔易架
呢道竟然有乳牛!大理有咁多特色奶類制品,有乳牛都唔奇怪掛?
四圍影下海
係道踩單車一定好正,條路又冇車又靚,風景就更加靚
呢隻係咩雀仔呢?海鷗夏天應該飛走晒架?
行左一陣都係先返去客棧休息一下,而家已經係6:15但仲係咁好陽光
係客棧hea左半個鐘,到6:45就出去食晚餐,都已經差唔多七點天空依然咁藍,太陽伯伯仲未想收工咁bor;想食野就要出返去村口空地,全村就只有呢道一間餐廳同兩間士多有野食咋
我就揀左呢間小小既餐廳,坐係店外對住靚景開餐;十零度真係好舒服,空氣又清新,坐出面就最好
又係食米線
呢碗米線只係6蚊咋,真係好平!而且米線冇偷工減料,成碗都係配料,無論係米線質地抑或味道都係咁好食,比起午餐食既沙鍋米線好食好多,總之就好正啦!(返到來香港咁耐都冇食過雲南米線啦,香港個啲同雲南當地既米線完全冇得比)呢間小餐廳除左我之外就冇其他客人,老闆娘都出左來坐低同我傾計,講下大理又講下香港,佢好晌往香港呢啲大城市生活,但其實好多城市人係調轉更喜歡農村簡單生活呢
食完後繼續睇靚景;太陽伯伯準備落山啦,我個影都變得咁長
太陽已經落到山邊!可能因為山太高,太陽唔會好似落到海平面咁,出現一個紅色好似咸蛋黃一樣既太陽
越落越低啦
走入去田地影下相先
水面好似到見到少少金黃色
啲秧插得好整齊!原來農夫會用線一行行逐枝逐枝秧插落去,呢份工作真係好辛苦,我一向都好尊敬默默為社會服務既農夫們
唔同既綠色,好靚丫
倒影都好靚
去到7:40,太陽終於落左山啦,冇左陽光四圍開始變暗
望向對岸,見到有陽光射係山上面?
當時見到對面山頂發出一行金光,感覺就好似梅里雪山既日照金山(山頂唔係白色當然就冇梅里雪山咁金黃啦),即刻走出去海邊試下影落黎;只可惜技術有限,影唔出當時真正顏色出來,美景唯有用眼欣賞
大約十分鐘,所有陽光已經冇晒
襯仲未真正天黑,把握時間影多幾張相然後就離開啦
係離開時,有位係喜洲教書既老師來到海邊準備影月亮,仲提醒我呢道月亮好靚好值得留多一陣欣賞一下洱海月色;唔講都唔記得大理「風花雪月」之中洱海月都有份架,所以就等多陣睇睇洱海月係點既先
八點過後月亮開始慢慢升起
見到洱海倒影出來既洱海月!但呢個位置唔係咁好,好多水草阻住,倒影唔係咁清晰
所以就行去另一個位,睇下邊道可以行出海邊,要接近洱海先得;我就揀左呢道,穿過啲樹行到海邊(如果沿環海西路向前行多一兩分鐘就係海邊,當時我唔知所以先選擇穿過小小樹林,行樹林如果唔睇路就會好易踩落水)
呢個位唔係最好,但都好過冇啦,一路望住月亮等天黑
圓碌碌既月亮都幾靚丫
月亮越升越高就越難影到洱海中既月亮倒影,影多幾張就算啦唔影lu,細心享受呢個洱海月色仲好啦
時間去到九點,喜洲呢道夜晚咩都冇,但又冇理由咁早返客棧訓覺架?咁無聊所以就去食多碗米線!今次食既唔係平時食開既湯米線,而係食我未食過既涼拌米線,第一次見米線有呢個食法!6蚊蜿涼拌米線又係咁足料,配料堆到山咁高,食落凍冰冰比熱米線更易入口,酸酸地辣辣地仲會越食越開胃,估唔到呢間小小店鋪造出來既米線比起好多地方更好食
食完都冇野好做就返去客棧啦;負責打理客棧既姨姨同佢既朋友係花園開緊餐,見我返來就邀請的一齊食,我就試左呢個大理特產乳扇,有烤過既乳扇亦都有冇烤過既;冇烤過既乳扇食落味道好似芝士,有好香奶味,同芝士分別就係乳扇硬好多,食落口好似食野一塊硬既芝士;而烤過既乳扇食落香口啲,但就冇咁重奶味;客棧姨姨同朋友真係好好客,當我返到客棧時竟然歡迎我返來,當時真係比佢地嚇一嚇,之後先知道原來平時好少好少香港人來到喜洲海邊,我更加係佢地見既第一個香港人入住客棧,所以佢地特別開心,哈哈^^
客棧一樓有一個小小平台可以欣賞風景
月亮又光又圓,照到大地好光,睇野好清楚;唔通呢個就係真正既曬月光
可惜天上既星星睇唔清楚呢...
地下全層都比我霸晒,今晚又可以舒舒服服訓覺啦


text:
2015年1月29日 星期四
[是日踩單車] 啟德郵輪碼頭
路線: 黃大仙 - 啟德郵輪碼頭 - 觀塘碼頭 - 油塘 (來回)
用時: 三個半小時左右
距離: 27.32 KM
日期: 2015年1月29日
相機: HTC ONE
是日去踩單車,之前多數踩郊區,咁今次就試下踩市區.今次由黃大仙開始,踩到去油塘,途中經過啟德郵輪碼頭同觀塘碼頭.呢條路除左郵輪碼頭果段之外,其實唔多好踩,因為多車又多燈位,踩幾下就要停,又要睇實四圍D車.下次再踩,我都可能揀凌晨先去踩,少車D安全D.呢到成條路都係平路,所以除左路上交通之外,唔會有咩難度.另外,因為如果第一次踩,應該記熟D街名,因為係九龍灣果頭D路都幾複雜,有好多條路,但有D路有限制,例如唔轉得某個方向或者.我地就係因為記唔熟,所以途中有行錯路,要停車睇下Google Map.
啟德郵輪碼頭係我地第一個checkpoint.我係第一次去啟德郵輪碼頭,對於我黎講,最特別就係係跑道公園裏面有塊係香港市區都少見嘅草地.係郵輪碼頭參觀完後,就去左check point 2 — 觀塘碼頭同個海濱公園.睇完果三個疊起嘅箱,我地就一鼓作氣踩去油塘.鑑於踩完都五點幾差唔多六點,放工會多車,所以我就hea到七點先回程歸家.
路線大約係: 黃大仙去到新蒲崗 - 係mikiki上二樓過天橋橫過太子道東 - 啟晴邨 - 行晒成條宏照道 - 踩入郵輪碼頭 - 海濱道 - 茶果嶺道 (回程要去返啟晴邨又唔洗落車要行返去宏光道果邊)
位置: 香港啟德
訂閱: 張貼留言 (Atom)


text:
哎吔, 又好懶添, 成日想keep住兩日一誌, 誓要記低承熹成長既點滴, 但無奈...
都係敵不過條懶根, 唉!
有時都諗起, 係時候檢討下自己既壞習慣, 因為承熹好快好快就會開始懂事,
如果我做唔到一個好榜樣俾佢睇, 又點可以期望佢會有好既生活習慣?!
承熹終於四個月大啦, 時間過得好快好快, 學大少話齋 : 我都未Save得切之前既記憶, 但個仔已經四個月大啦!
見到呢隻豬仔, 由初生只係識'食訓疴', 對住佢等同對住條魚咁, 你有你指有畫腳, 佢有佢係自己既世界話之你!
到依家呢隻豬仔不再豬, 佢彷彿大個左好多咁, 除左都係食訓疴外, 仲識得俾多好多反應.
~見到人就識笑 (尤其對住我同大少)
~識得扭要人同佢玩/傾計
~開始識得想學人坐係到, 俾手佢捉住自己個頭會用力想抬起起身
~識得見到陌生人會有疑惑既感覺
~識得搵我同大少
~識得睇人眉頭眼額 (有次佢望住我想同我笑, 但我扮喊, 佢即刻唔笑望住我, 跟住我同佢笑返, 佢先笑)
~識得模仿人, e.g. 伸脷, 講野
~識得唔鐘意就擰歪面, 等等等等等等
但就係未識轉身! 我都唔知點教佢?
承熹人生中第一張證件相, 幫佢申請左特區護照, 好期待快D可以同佢一齊去旅行!
依家食手食到忘我境界, 得心應手, 唔再係亂打亂撞先放到隻手入口!
大少前排對住佢伸脷, 估唔到隻衰豬有樣學樣又伸脷, 最攪笑有時伸到好似唔識伸返入去咁!
BB d皮膚真係靚到無得頂, 又白滑又嬌嫩, 最啱影黑白相, 真係好羨慕呢~
前幾日適逢承熹四個月大, 契爺同契媽都係個日正式同承熹攪左個上契宴, 承熹真係好幸福啊, 咁多人錫!!!!
作為媽媽既我都動起來做左個蛋糕慶祝一下!
真係好多謝呢兩位Best Friend對犬兒既愛戴, 承熹好幸福, 真係好感恩自己有咁多錫我既朋友!
承熹, 你大個仔都要錫契爺契媽架~


text:
之前見大爺參觀消防局好好玩,燒腩仔又係個標準救護車迷,艾菲就上網搵吓料睇吓邊到有得玩,發現我哋區喺前一個星期六有個防火安全推廣日,好似都有D嘢玩咁,就決定in完所有學校後,帶燒腩仔過去玩當奬勵.
因為燒腩仔呢朝未八點已經起身,in完食埋飯都差唔多進入無電mode,所以我哋活動未開始就入場睇吓玩得幾多得幾多,入到去已經放晒D消防車喺到畀人睇,我哋就逐架逐架埋去望,叫燒腩仔影吓相咁,不過佢可能無諗過D消防車入面有人啦,所以消防員叔叔喺車到走落來時,佢嚇到即刻想走佬.;P
行咗陣見呢個消防車彈床泵好氣就即刻拉燒腩仔埋去玩(未set好時艾菲仲以為係示範跳樓用D氣墊添呀),好彩我哋早去早排隊,第二round已經到佢.
彈床入面都有幾多機關玩㗎,不過燒腩仔入到去其實行都行唔穩,只係全程留咗喺門口位到跳,不停跌低又不停爬起身繼續跳,keep住十分鐘都唔覺悶仲勁hyper,難為負責照顧佢個消防員叔叔就要不停扶佢起身,怕佢畀其他小朋友踩親.
玩完彈床出來就見到呢架玩具消防車,成班小朋友又撲晒埋去追住架車,個個都諗住霸個靚位幫手推車,但架車其實係由企喺遠處嘅消防員叔叔搖控㗎囉,kakaka...
之後同咗燒腩仔排隊上救護信息消防車,又同真人扮嘅吹氣救護員影吓相, 佢一舊雲咁都唔太知發生緊咩事,不過負責嘅救護員哥哥都好nice,猛同燒腩仔傾偈.
跟住又拉佢去扮吓紙板消防員同救護員啦,依?睇落都入形入格咁喎﹗
等咗陣,D消防員叔叔見越來越多小朋友入場,就拎咗袋小朋友消防員衫出來畀小朋友扮消防員,起初燒腩仔見其他哥哥姐姐著住來影相都話OK肯著㗎,點知排到佢時居然喊晒口話唔著,好彩艾菲最後成功用架車仔氹到佢著,著上身時仲黑晒面唔願畀我哋影相㗎,不過D消防員叔叔氹吓佢又OK勉強畀咗個一號笑容出來.
因為個場其實仲未完全set up晒,本來我哋都想留低玩多陣,等埋D消防員叔叔print返張扮消防員相畀我哋先走(艾菲仲專登讓咗個靚位畀消防員叔叔影相添),不過要等一個鐘實在太耐,燒腩仔已經扭眼瞓扭到開始失控,我哋唯有放棄張相提早徹退啦﹗


text:
點知我地睇到第二間就confirm咗啦!原來佢之前已經同阿姨周圍睇過,所以都知出面個market大概有D咩款,好快就揀到心水啦!My lovely mama 真係為我著想,我又可以煩少樣!
呢件桃紅加黑色晚裝我覺得勁型!(我pre-wedding喺老英格蘭影夜景嗰件都係咁上下色啦!)黑色部份全部都係閃閃地但又唔係釘晒珠珠閃片嗰D,我都唔知係乜,總之就幾sharp啦!重點係腰間嗰塊布,束到個腰型出嚟!連我媽咪咁水桶腰都揾得返條腰!(佢唔會睇到我blog所以坦白D都唔怕啦!)仲有個袖位唔要,改返做背心,咁先似返件晚裝嘛!
另一件係中式旗袍,一般嗰D啡紫深紅好老土,絲絨就仲驚!淺色不外乎粉紅淺藍米色金色,呢個銀灰色算係比較特別同young,我覺得仲好高貴大方添!開頭仲諗住著淺色會好肥,點知出嚟都OK喎!
租呢兩件衫又over budget,用咗三件價錢租兩件!諗都冇諗過金都會貴過尖沙咀囉!不過最緊要媽咪中意同靚靚啦!佢地D媽媽衫款都幾多幾特別,新娘婚紗晚裝就不敢恭唯喇!唉!阿奶奶應該仲難攪,話明唔會去金都租喎!咁咪去尖沙咀揀D最靚最貴囉!希望快快手手攪掂埋佢唔使煩,咁我就可以專心揾我嘅The One啦!
同場加映,有個媽媽喺我地隔離狂揾D姅娘姊妹裙嚟試,試咗兩件之後連新娘晚裝都唔放過,我地喺隔離睇到O晒咀,連鋪頭個姨姨都忍唔住笑!


text:
我開頭仲以為可以試20件,原來係10咋,不過原來10件都好多,我揀咗8件已經揀唔到喇!唔係佢地D衫唔靚,而係好多款同顏色我都唔中意,去到邊度都一樣,泡泡層層公主款deep V唔要,紫色藍色綠色啡色粉紅色又唔要,咁諗吓淨返落嚟仲有幾多嘢可以揀!?冇計啦!我又怕麻煩又有嚴重選擇困難症,所以為咗慳時間同為免自己揀到發脾氣,咪唯有唔比自己揀咁多囉!
席前:最初中意誇張款,一生人一次梗係有咁誇得咁誇啦!不過試過咁多晚裝婚紗,又影完pre-wedding,漸漸想揾返D簡單D嘅款,簡單得嚟有D特別有D detail位,襟睇D過多幾年都唔會覺得out!
1) 一開波就梗係揀我最中意嘅開心黃啦!呢個黃色真係勁靚勁sharp勁開心!呢款上身比較清,只係腰間有D閃石點綴,排石啱啱包住條腰,睇落條腰會幼D,裙身好重層次感!不過因為太多層,條裙勁重!
D閃石現場睇梗係閃D啦,但又唔會太誇張,下身D層層都做得幾靚好有質感!(唔該唔好睇我D鬼鼠肉)
2) 第二件係呢件淡黃色紗裙,心型胸(勉強都叫著到啦),落細鋼紗感覺唔會太公主,cutting著得幾slim
前面D閃石珠珠同立體碎花唔會太誇張,做得都幾detail添!
3) 呢件係同款灰色,著出嚟比淡黃色仲sharp,仲閃!意然有D叮叮叮嘅感覺!雖然D立體花花變咗做粉紅色(我最憎!),不過望落又幾順眼喎!可惜影相效果好似差少少,唔夠現場睇咁sharp!
呢件D花花比黃色嗰件做得仲靚!真係非常別緻!我本身唔中意咁多釘工,但呢件真係好靚好特別呀!
4) 佢地知我想揾直身紗款,就比咗呢件我試,我嫌個款簡單得咗D,深紫紅色太成熟唔得!佢地話遲D會有隻新色返但未知係咩色,唔知會唔會係黃色呢!?
敬酒:鮮紅色,西式晚裝款中式pattern,或者旗袍款
5) 呢係shocking pink旗袍睇相時係個鬼妹model著,好sharp好特別,點知我都未著上身只係睇咗實物,已經覺得好有青樓女子FEEL!同埋件衫都幾舊!
大露背加咗幾串珠鍊,so sexy!但唔係人人接受到囉!
6) 呢件就係我中意嗰類中式pattern晚裝(前面嗰三條珠鍊唔要吖唔該!)出面見到好多間都有中式pattern晚裝,都係紅色底加金色或藍色花嗰隻,間間都係咁上下,你抄我我抄你!反而呢件簡單得嚟又幾特別!
7) 呢件shocking pink cutting幾靚,係我最唔中意嘅娟面,但呢件我又接受到喎!最緊要係唔會著到凸肚腩!呢件係幾靚但又冇乜特別咁囉,佢仲有一件鮮紅色,敬酒可能著返鮮紅色會好D!
後面少少拖尾,如果嫌唔方便有個手指圈可以拎高條裙
送客:高貴大方,但唔好太成熟
8) 呢件nude色好elegant!Cutting都好正好slim!因為呢件上手剪咗個pat,加返上去會好睇好多!
後面又係少少拖尾,裙身D閃石一串一串落到裙尾,好高貴呀!不過呢個色唔知會唔會dry得滯,送客咁多人,到時可能冇人見到你!
9) 我個list入面係排除咗紫色嘅,我唔係唔中意紫色(亦唔係特別中意),只係紫色太多人揀,同埋紫色其實我蝦人著!淺紫會好娘,深紫會好沉,紫紅會好老...但呢件我喺Expo見到model著住行catwalk已經覺得好靚好sharp!因為佢全條裙都好閃,魚尾cutting好靚,嗰條披亦係精綷所在(雖然有人會覺得多咗!)
拎住塊嘢唔知做乜勁低能!
10) 呢件係第一次trial時試過嘅,幻彩色好sharp,不過硬係覺得好似伴娘裙多D!
其實最初係為咗一件深紫啡色嘅前短後長晚裝先join Perfection,但因為型得滯唔係人人接受到(梗係話男家嗰邊啦!),都唔知席前定送客著好,所以最終都係冇揀返佢,咁啱我揀衫呢日條裙又出咗行,無緣啦!相都冇得睇添!而家hold咗三件for席前/敬酒/送客,但越諗越唔對路,有D後悔想再揀過,選擇困難症又發作,個心打緊交囉囉戀...點算???可唔可以話我知你地有咩心水?
Perfection 唯美主義
尖沙咀女金巴利道60號C地下
Tel: 34212408
請各位Bloggers自重,不要COPY或公開我D相,多謝!!


text:
2010年12月14日 星期二
Sanrio 50th Crystal Charm ~ Cherina Cherine
見近來大家都起度努力買印花換Crystal Charm,搞到我又心沃沃,黑仔ge 我冷醒咁以為去兩間唔同地點ge 7仔就無咁易換到相同款...
完來唔係家,我仲要係開完一個,再打開一個又見到係同款,真係激氣呀!
大家睇下,我今次換左隻大茄,我都係第一次見到這個大茄,真係唔識佢呀!今次ge 冷醒真係激死我啦!
唔該有無人想交換呀,我想要pekkle呀!
2010年12月11日 星期六
牙痛
大大話話我都應該轉過十個牙醫,Dr Lee係用睇過咁多個牙醫之中最細心,又生鬼的一個牙醫,雖然佢收得都幾貴,但佢真係好認真咁幫我整牙,又唔會濫收費用.
我只係識左Dr Lee兩年,可能我d 牙唔係咁好,所以佢一見到我話牙痛就會好大反應!
我自己每年都會用一個籠大的數字去整牙,今年又因為牙痛,所以我就即刻要去Check,無法啦,睇過咁多個牙醫佢地都係話我牙質唔好,如果真係蛀牙,人地可能係可以等到2-3個月,但係我就會比地蛀得比其他人快,我只係可以等到2-3星期.所以我一意識到我牙痛我係唔會等,費是一陣要杜牙根就煩啦!10月尾開始有少少牙痛,所以急不及待打電話要Book了 15/11/10去check,Dr Lee一見到我就話你又蛀牙,慘啦!Dr Lee 就準備開始幫我照 x-ray,照完得出的結論Dr Lee話起x-ray片上見唔到我有蛀牙,都係好似往年咁講話智慧齒有個黑影,有蛀牙的徵狀但係未蛀,所以佢每次都叮囑我唔好食咁多餐,要用牙縫擦擦牙,要用牙線,要用小型牙擦擦牙.而我自己係再加多一樣就係用漱口水.
Dr Lee話我之前覺得牙痛可能只係熱氣,或者係唔夠瞓所以先至會有牙痛的感覺.當我睇完牙醫我心裏很感恩,感謝主讓我今年無須再經歷蛀牙的慘痛!
點知15/11/10睇完牙醫只係過左幾日,我隻牙又開始痛,初時都以為好似Dr Lee咁講係熱氣,所以我無理佢,再過多幾日我開始感覺到我飲凍水隻牙會刺痛,這種感覺曾經起我要杜牙根之前出現過,所以我好擔心,即刻打電話再去book 睇牙,但係姑娘話最快都要下年一月中先至排到我,於是我就同姑娘講話我15/11/10照左x-ray話無問題,但係我現在又牙痛,仲痛到瞓唔到,姑娘打開我個record 睇完,都話當時Dr Lee係話我無事,照計蛀牙無蛀得咁快只係差個十幾日,姑娘話真係安排唔到時間比我,於是我就問姑娘可唔可以再上嚟照多張x-ray 睇下係咪真係蛀左,姑娘最後好猶疑 (唔係好願意咁) 幫我安排左起今日13:00比我上去照,但佢講明只係可以check 唔會幫我做任何treatment (其實Dr Lee咁好人,佢又知我d 牙質唔好要蛀會比一般人蛀得快,如果真係蛀左Dr Lee實會幫我做treatment,所以我同姑娘講無問題只係check)
點知我尋日較左鬧鐘但唔記得揀埋要星期六響,所以我今朝唔知醒,起身時已經係13:30,於是好心急咁打電話要診所,姑娘話都無法啦因為現在已經係佢地ge食飯時間,咁我問姑娘可唔可以再遲少少去,姑娘叫我14:00到診所,但係去到要等,唔擔保我要等幾耐,得個半個鐘我點會出到門口,我去到診所15:00,感謝主!一去到竟然診所無人,我一去到等都無等過就可以入去見Dr Lee,Dr Lee第一句又牙痛?照道理上次照過無事應該無問題!
Dr Lee開返上次照個d x-ray 出嚟,開始幫我檢查,最後都係無發現,我問佢係咪隻智慧齒已經蛀左,Dr Lee話未蛀,應該唔關個個位事,Dr Lee用左好多方法做測試,最後幫我照左一張全面x-ray,個個x-ray 同我平時照個d 唔同家,係有一部儀器維繞我個頭轉左一週,等了一會個張好大張ge x-ray片就沖左出嚟.
今次係照晒全部的牙齒連牙根,Dr Lee都係話就咁睇x-ray 真係無問題,佢解釋話 x-ray 有可能照唔到真實的情況,因為唔係將整隻牙拎出來睇,Dr Lee話暫時無發現有問題!佢話我牙痛有可能係牙齒敏感等好多唔同的因素影響.佢建議我拔左隻智慧齒,佢話我隻智慧齒有少少發炎,同埋隻智慧齒又出唔晒留佢起度都無用,加上隻智慧齒又有蛀的徵狀.
Dr Lee睇埋x-ray,我隻智慧齒牙根的生長情況,佢就話我隻牙好難拔,因為個牙根生歪左,一定要開刀拔,又話我個咀細好難做個手術,同埋佢話我個情況,佢話我個位生得唔好要剧開多少少牙肉,等隻牙可以慢慢咁鬆開,同埋要剧走我少少骨 (可能第時塊面會細左--->我自己幻想) .但萬一隻牙起拔走的過程斷左,佢話會由得個牙腳繼續留返起度,唔會再拎佢出嚟,Dr Lee話因為個牙腳比較接近神經線,萬一整到條神經線會令到我半邊面沒有任何感覺 (聽落好恐怖),佢仲話舊式的手術就會一定拔埋個牙腳出嚟,但係太危險所以現在係唔會再咁做,會等個傷口自然癒合.
我個case做完手術塊面會瘀約二個星期及腫一個星期,仲有個咀角會損因為我個嘴細喎,所以d 儀器一定會刮損我個咀角令到我個咀有一星期唔舒服!手術費$3,500,但係Dr Lee話我個手術太困難唔係好想做我生意,佢話因為今次無發現我有蛀牙,所以開d 止痛藥及抗生素比我食,希望我食完唔會再痛,佢話真係唔想做我生意喎!佢叫我再痛就打電話返去同姑娘book一個鐘做手術.Dr Lee話希望我食完藥無事,唔好返去搵佢喎!
佢仲同我報埋某幾隻高危的牙齒手術費其中一隻要$7,500,仲有一隻要$4,500,今日睇完牙令我覺得我一定要儲多d 錢,如果唔係我老左一定無得食野.
泰屋
泰屋係我最鐘意去的一間食肆,通常我一至兩個月左右就會去食佢個咖喱蟹,原來佢地又加左價,同埋今次隻蟹比以往細隻左.咖哩個味道又唔同左,唔知係咪唔同左個廚師呢?今次個味道已經無以前咁惹味,加上今次隻蟹都唔生鮮,所以有少少失望!
反而個黑胡椒香葉爆中蝦好香的黑胡椒味,配以青椒,紅椒,蒜蓉一起炒,香口中帶出點點的辣味.好耐都無飲過椰青,可能少飲所以仍然回味中,雖然出街飲會貴少少,但係我自己唔識得開費是搞到流血收場,所以貴少少錢我唔介意比囉!但係飲一個又唔係好夠,唔知點樣可以開到椰青呢?我唸我識開我屋企成個雪櫃都會放滿椰青
星洲咖哩炒蟹 $208
黑胡椒香葉爆中蝦 $68 (coupon 優惠價)
馬拉盞通菜 $60
原味烤飽 $30
椰青 $28
Pekkle ~ Key Cover
本來我係去7仔想搵activity book,但係又搵唔到,但無意中見到有pekkle key cover,反正我又要儲印花咪買埋佢囉$20,買左兩包共有3個印花,我近來就係每日都起度蒲7仔,不斷起度搵印花買...
唔知這個key cover 係咪7仔獨家ge 呢?因為我見個包裝袋貼住左7-11個logo!
我呢包係起6包入面最完美個包,一d花都無家,所以買野揀下係有d ge...
唔知這個key cover 係咪7仔獨家ge 呢?因為我見個包裝袋貼住左7-11個logo!
我呢包係起6包入面最完美個包,一d花都無家,所以買野揀下係有d ge...
Sanrio 50th Crystal Charm ~ Hello Kitty
終於都忍唔住用左5個印花+$20換左個Sanrio 50th Crystal Charm,其實都知道要中到pekkle 都幾難,但都抱住試下自己有無咁lucky 可以一擊即中.答案係無ge,但係我都叫做幸運起碼我一開個個就係hello kitty,話晒hello kitty 都係snario 入面個主角,付出$20都叫做好過係其他的小角色!
2010年12月9日 星期四
Chanel Natural Finish Loose Powder
終於都用完盒碎粉!一直想試chanel d 產品好耐,但係一盒碎粉都唔知點解可以用到成年.成日都見d 人話chanel 好用,我自己去過chanel 3次,次次都無人招呼我,我今次去買野,我企左起個counter 度,仲要叫佐個ba 幾次先至有得肯賣野比我,真係呢,只係想買少少野,估唔到chanel 咁巴閉囉!
chanel 個碎粉真係幾好人,粉質又幼細,效果又透薄,盒粉本身係有少少閃閃地,但搽上面又唔係咁覺佢閃.
2010年12月8日 星期三
Bourjois eyeliner
最後都忍唔住翻兜Bourjois' eyeliner,因為我自己唔鐘意補妝,但近來用個d eyeliner 點都係會溶,搞到我成日都要帶住D 化妝品補妝,我最憎見到自己變左熊貓眼,好醜怪家嘛!
我用過咁多個牌子,我自己都係覺得Bourjois Liner Glitter Fizz 畫左起我對眼上面個效果係最好,起碼經過左十個鐘我都未見過佢溶.
今日終於都忍唔住去買,因為翻兜同一樣野我自己覺得好悶,Bourjois Liner Glitter Fizz 共有三隻顏色,而其餘兩隻色怪怪咁唔係太岩我用.我見自己無啡色,所以買埋Bourjois liner clubbing,佢係有少少閃粉非常適合我,但畫出來的效果會比較幼,等我遲d 試下佢係咪唔會溶先.
真係話時話個通賬係咪咁誇張,定係Bourjois之前個定價太低呢,這兩款眼線液,上年都仲係賣緊$85,我今日去買已經賣緊$108,加價達$27%.雖然$108又唔算十份貴,但見計一計佢個加幅真係驚人.買左兩枝眼線液又用了$216.比完錢個BA送左張$100 coupon 比我,於31/12/10前購物滿$550就可以用左佢,但我好似無乜野要買家喎...點樣可以用左去呢?
訂閱: 文章 (Atom)


text:
2016年3月6日 星期日
貓地食菜菜
37 則留言:
HAHA 佢哋同 d 神講要開心 share回覆刪除回覆
啲神話佢哋搞搞震就真啦,哈哈刪除
我覺得貓地似農曆新年採青啫! XD回覆刪除回覆
仲採得好投入,咬爛晒,哈哈刪除
我見過有D貓地食草,出街時會揾草食架,菜都可能仲啱佢地呢.回覆刪除回覆
佢哋都知道食蔬菜好呢,嘻嘻刪除
食菜菜好喎,難得鐘意食,咪比多啲囉^^回覆刪除回覆
你可以慳番D貓草錢 ^^回覆刪除回覆
都慳唔到,天師仔唔食菜,貓草都係仲要買刪除
健康的貓貓,鍾意食菜.回覆刪除
真係識食 , 知道新鮮又有益 , 抵讚~!!!!!!!!回覆刪除回覆
愛食沙律,夠健康,哈哈刪除
淨係中意食唐生菜?回覆刪除
我屋企D生菜通常都係比龜食,真係唔知貓地會食, 下次試下比dingding睇下佢吼唔吼先..hehe回覆刪除回覆
我驚龜龜到時話dingding同佢爭菜食喎,哈哈刪除
吃菜好似吃草咁,我肥仔,卡樂b好愛添, 不過唔係所有菜都吃, 唔吃芥蘭,油麥菜回覆刪除回覆
似人囉,都要揀菜o黎食刪除
咁以後要食多D菜菜啦, 咁係外國地方有拜神野買??回覆刪除回覆
唐人超市都有基本拜神用品賣,係唐人街有專買拜神用品o既舖頭,連紙紥舖都有刪除
我家巨貓都中意食菜, 不過係紫菜 ^^回覆刪除回覆
- 回覆
食沙律菜有益呀,哈哈刪除
我家姐屋企4隻之中有2隻好中意生食蔬菜, 不過一定要洗過再浸水1粒鐘至比貓地食, 因為怕有農藥, 遇到最好買有機菜~回覆刪除回覆
Charco仔見你偷影佢,梗係唔食啦!XD回覆刪除回覆
證明呢樣唔係佢好鍾意囉,如果係佢鍾意食嗰啲,佢最驚唔比佢食多過唔比影相囉刪除
哈哈,點解妳仲影既,唔阻止佢地食呀回覆刪除回覆
食菜無壞,我見有啲貓友啲貓都食菜刪除
CoCo最鐘意食白菜仔同西洋菜!(=^・^=)回覆刪除回覆
西洋菜應該都有啲啲苦澀味,竟然鍾意食刪除


text:
由細到大,每年都例必最少講一次:冬天有咩好~~~~~~!!
每年冬天都係好辛苦咁 "捱" 過:手指,腳趾爆拆,裂到流哂血;手腳冰冷,同雪條無分別;凍到人都懶,朝早就算已經瞓醒,都要成粒鐘後先至 "夾硬" 起身,浪費哂啲時間!
今年仲慘,病鬼埋 o添!呢個星期超凍不特只,仲咳到甩肺,連聲都失埋!上星期五喺中心教到最後一個學生時,明明 45 分鐘嘅堂,教到變咗 75 分鐘,點解?因為果陣時教琴就好似臨終交帶遺言咁款,講幾隻字就要抖一抖氣,間中仲咳到講唔到嘢 o添!成堂大部份時間都係要嚟抖氣,咁你話我點夠膽準時落堂呢,如果唔係,一陣間個學生仲以為我呃鐘 o添呀!!
睇完醫生,食咗藥都係照咳,越夜就越咳得犀利,瞓著覺都可以咳醒,問你服未!唔係講笑,真係咳到個身側邊啲肌肉都勁痛,睇嚟都就快咳到有六嚿腹肌 o架啦!
做咗十幾年嘢都好少請假,就算病都會死撐,請假日子真係五隻手指數得哂,今次都唔例外,照教可也!返到老人中心照教唱歌,班學生仲講笑咁話:「今日我哋可以 "蝦" 阿 sir 喇!」中心姑娘 Helen 入到嚟,其中一位學生就即刻叫佢俾個咪我用,唔駛我講咁大聲, Helen 見到我失聲,就即刻去沖杯暖嘅蜜糖水俾我飲;下晝返到社區中心,經理見我咁嚴重,重即刻拎出佢嘅私伙羅漢果枇杷膏俾我沖水飲,其他同事睇到都 "眼紅" 呀!!呢兩杯 "特飲" 令到我好感動,簡直係雪中送炭!雖然只係小小一杯普通不過嘅蜜糖同枇杷膏,但背後嘅心意卻無比偉大!
星期日打電話俾 Louisa,話俾佢聽我唔舒服兼失聲,想俾把聲休息吓,所以星期二唔過去同 Arthur 上堂.到咗夜晚,Arthur 同 Genevieve 都分別 send 咗 SMS 俾我,問候我,我一睇見真係心都甜哂,依家真係好少學生會咁做 o架喇!尤其係 Arthur,由於佢係讀國際學校嘅關係,所以不嬲中文都唔係太好,但今次佢仲專登用中文字 send SMS 俾我,我真係好感動呀!
希望呢個冬天快啲過去啦!


text:
酒店非常新, 應該開咗冇耐. 房間意外地寬敞, 東京標準算幾大. 床褥用上Simmons, 羽絨被又軟又輕, 瞓低都唔想起身.
酒店有一間餐廳, 供應早午餐buffet, 只收1000和 1200 yen. 如果房租包早餐的話, 早餐餐卷仲可以用來食午餐, 唔駛加錢. 1200yen外面都係買到bento咋, 居然食到酒店buffet, 仲係幾好食.
lunch buffet, 都幾多選擇架.
房租都好平, 單人房10700yen 一晚. 唯一缺點就係地點近"紅燈區", 行出酒店記得要轉左, 其實如果有男伴同行都ok, 但如果只係一班女仔就最好唔好揀呢間, 雖然真係好抵.
其中一晚日本客戶請食懷石料理, 好正, 食都磋住個肚, 但掛住食一張相都無影. 後尾諗起同波士講, 波士話以為我係客戶面前唔好意思影相, 所以冇提我.
最後一站返番去大阪, 呢次去偏僻啲叫堺的地方. 嗰度真係乜都冇, 只係火車站上面和對面分別有個兩小商場. 呢一站多一個同事參加, 我就同佢一齊撇低波士去explore. 當然係食食食和買買買啦.
大阪暖過京都, 櫻花開得多啲靚啲.
好好味既小食.
小cafe裏面食下午茶, 件classic chocolate gateau好正, 朱古力味夠濃, 裏面仲好moist.
再喺超市買咗呢兩樣返酒店做飯後甜品.
最後再响超市和100yen店掃貨, 可惜喼細, 唔好以再買喇.
最後晚餐客戶請食日本西餐, 在一間標榜買法式麵包既餐廳食. 冇留意餐廳名, 因為唔近任何遊客點, 大概只有本地人先會去. 一邊食, 待應會不停咁拎新鮮出爐既麵包俾我哋揀, 全部都好好味, 好想每樣都試, 不過個肚裝唔落.
右邊個包令我諗起Mommy Dearest既foccacia roll, 所以影低佢.
呢份係我既餐, 主菜係用wagyu beef整既漢堡扒, 配一個叫ponzu 既汁. Ponzu 酸酸哋剛好中和牛肉的膩.
此行就此完結, 公幹為主, 所以冇乜玩, 但就不停咁食食食.


text:
我 : 邊樹有靚仔呀!
妹妹: 咪電視入面囉!
我 : 隻山貓又真係好靚喎!
妹妹: 咁佢靚定我靚呀!
我 : 各有各靚啦!
妹妹: 佢係靚仔我係靚女!
我 : 妳話係就係啦.....
星期日早上大家有冇睇山貓呀! 妹妹見到有動物睇, 仲要係咁靚既同類, 全程坐定定係電視前睇得十分投入, 仲伸手仔好似想叫山貓同佢一齊玩, 個樣真係好搞笑.
妹妹一開心就會係梳化反轉再轉狂打筋斗, 見到佢食得, 瞓得, 玩得咁開心我見到到會好開心呢!
碟豬扒蛋係咪煎得唔錯呢? 不過唔係我煮係老公煮架. 妹妹眼定定望住塊豬扒好想食咁樣!
家姐位小學同學話請我食飯, 仲送好多對襪同貓糧俾我, 真係又食又拎多謝晒呀!
上星期四放假一早到街市買料煲湯同蒸飯到醫院探呀妹. 下午就約咗做facial, 原本專誠搭車到上水準備買魚買菜, 但真係好倦唔想煮, 所以又係出街食.
行街街見餓餓地, 食份輕便茶餐都唔錯架!
昨晚可以放早, 約呀大同呀妹食豬膶牛肉麵, 再加碟花枝帶子西蘭花. 呀妹要戒口所以只係食清湯豬膶牛肉米粉同菜.
上一篇多謝各位關心呀妹病情, 原來佢係急性甲狀線, 所以影響心臟同有腳腫問題, 係十日內瘦咗18磅, 昨晚見佢真係瘦咗好多, 依家已經轉介睇專科, 有藥食同注意飲食後已經好返好多. 真係好多謝大家既祝福呀!!!


text:
第5日早上我地就離開左big island, 搭內陸機去第2個島: Maui. 早上食左早餐,就去機場.我老公本身已經好驚搭機,咁又係,有氣流時真係幾驚, 跟住去到機場,見到我地要搭既機,即刻想暈,因為實在有D恐怖, 我地架機細到只可以坐9個人,你想像下咁細架機上到天空,大風D都吹走左,我都比佢搞到我好驚.雖然機程只係大約40分鐘,佢話個40分鐘係一生人之中過得最慢同恐怖既40分鐘,真係..有無再誇D呀!
我地搭架機...我都有D驚,不過係因為我畏高
我地坐第一行,睇住機師起飛,都幾驚.
我同機師影相,幫我影相個姐姐話好enjoy搭呢D機,因為好似係private jet, 哈哈,咁都比佢諗到. 我地落機時佢見到我老公面到青埋,仲話, 唔係個個遊客都experience到呢種搭機經驗, 哈哈,我估普遍遊客唔似我地咁識搭卦
去到Maui景色好靚,可能因為big island好多黑墨墨既熔岩,而呢度就比較多景
Hawaii好多地方都食到既泡冰, 係咪因為多日本人呢?不過我都係覺得HK間糖百府好味D
其中最開心係,我本來book左一間studio, 不過因為佢地維修,所以upgrade左我去one bedroom, 有kitchen, 仲有得洗衣, 好開心呀!!
個日無點做野,係hotel個pool到游陣水,跟住去左元氣食sushi, 哈哈
老公食鬼餐食到個口"where"哂,見到有其他餐仲唔開心!傻佬
比起其他餐,呢度算係平啦,我地2個人食左大約45元,其他日日差唔多100元,痴線
因為第二日要早起去潛水,食完野就返hotel lu


text:
其實寫垃圾都唔難,最難係要摷張垃圾相放喺篇度.大家都知啦,跟鴨仔團去旅行,時間好寶貴,冇理由對住堆垃圾都影餐飽啫.幾經辛苦,卒之俾我到一張,影嘅係一堆垃圾,張相本身又係垃圾,真係fit晒!
講到垃圾,如果係自己製造嘅,當然係要自己搞番掂,其實都冇乜好埋怨.最討厭就係嗰外來垃圾,日日都收到一大堆,真係不勝其煩!
今日就收到聯X財務打嚟嘅垃圾電話,竟然話係覆番我之前嘅查詢.呢咁嘅大耳窿,真係避都避唔切啦,我有乜理由會自己送上門啫,真係乜都敢死.早幾日揸打銀行嘅電話仲搞,我明明已經好老牛咁「喂」咗一聲架啦,個姐姐仔仲要稱呼我做「小姐」.我就話我唔係「小姐」啦,點知時間好似突然停頓咗咁,姐姐仔竟然隔咗幾秒先識講對唔住.我當然知道係個database搞錯咗,不過個姐姐仔完全唔識執生,真係唔趕客先怪啦.呢咁嘅垃圾電話,仲要鑊鑊都係喺我最忙嘅時候打嚟,直頭煩到想連電話都掟埋.
相對於垃圾電話,垃圾fax可能仲煩.嘥晒fax紙唔在講,最弊係好多時收垃圾收到冇晒紙,連緊要嘅fax都入唔到.好在我屋企冇fax機,少咗呢樣麻煩.不過以前喺公司就試過俾垃圾fax騷擾,真係唔知好嬲定好笑.話說以前有個舊同事,簡直係一個問題少女,借落周身債就玩失蹤,搞到大耳窿追債追到上公司.後來公司梗係炒咗佢啦,點知佢竟然玩報復,晚晚send幾十張垃圾fax返嚟.最搞係內容全部都係針對部門嘅男同事,話A君乸型,B君搞機,C君性無能,D君有性病,E君生愛滋,我都算最好彩架喇,只係俾佢話鹹濕.單擾攘咗成兩個禮拜,最後都係要報警先擺得平.
至於數量最多嘅,就肯定係垃圾電郵嘞,日日都收一大堆.好彩電郵有垃圾過濾功能,可以入到inbox嘅都只係極少數.不過就成日擔心會殺錯良民,次次都要喺個spam folder睇清楚先delete,其實都幾煩吓.真係唔明垃圾電郵有幾大實際效用,日日走嚟煩住晒,搞到神憎鬼厭,人地仲點會幫襯你啫!咁我當然明白,垃圾電郵以量取勝,其實成本好低,只要有極少數人落疊就掂.
不過最令人費解嘅,都算係垃圾留言嘞.我唔係講緊廣告留言,我係指好似琴日個蒙面人咁,走嚟講埋晒九唔搭八嘅.其實又唔係話對呢類垃圾留言好反感,只係唔明人為乜要咁做啫.友以蒙面人嘅身分出現,入嚟我個blog度講埋晒無厘頭,例如「9up」,「抽水」,「好差」之類,理據完全欠奉,又冇提出有針對性嘅反駁.我當然明白呢類人其實好幼稚,而且欠缺分析能力,不過佢地入得嚟留言,點都有目的啩.想表達意見?但係呢類留言根本就冇內容,又表達到乜呢.想令我唔開心?其實我都不知幾開心,有人送上門俾我插,要打發呢低能仔直頭係伊斯執啦.點都好啦,總之我一定係立於不敗之地,因為我擁有對留言嘅生殺大權.其實只要我覺得唔啱睇,㩒個制就可以delete咗佢.垃圾留言雖然係短,但係點都要打幾隻字,而我就只要㩒一個制就可以將佢地消滅,蝕底嘅一定係留言嗰人啦.不過咁,我暫時都未delete過垃圾留言(除咗廣告留言),一來係因為有機會俾我插吓人,但係最主要都係因為我尊重所有留言者!冇錯,入得嚟我個blog留言,就算係垃圾人我都會尊重!


text:
無論有冇宗教信仰,每年既聖誕節都會令香港人被呢個節日氣氛所感染,大部分人都會大破慳囊,就算唔洗錢買聖誕禮物,都會出街食下飯,睇下燈飾,湊下熱鬧咁,總之消費意欲同農曆新年不相伯仲,甚至有過之而無不及.
今年既聖誕月,我地一班 Pekkle fans 可以話係大豐收,差不多每個星期都有新貨推出,係呢個普天同慶既聖誕節情緒影響下,更加刺激到消費,就連我呢個孤寒鬼都忍唔到手係咁買... 當發現屋企越黎越多 Pekkle products,多到已經再冇空間可以收埋既時候,先 "驚覺" 自己已買到有少少失左控.... 不過無計啦!鬼叫自己咁鍾意 Pekkle 咩?況且 "餓" 左 Pekkle 咁多年,難得出番 d 新貨,如果唔撐場既話,又點對得住 Pekkle 呀?
今個星期新貨一覽...
第一樣:梗係要講我最期待既多功能電話繩啦!可能就係期望太高,所以當睇到實物時真係有 d 失望... 其實呢個 Pekkle 水手造型我覺得係唔錯嫁,而且條多功能頸繩都好實用,可惜無論係印刷上同質料上,個質素都強差人意囉!令到原本我想買兩條既唸法都打消左,只係買左一條用黎儲...
成個組合,我覺得只有個用黎收藏電線既公仔頭比較做得好,其餘既組件都令我覺得有少少粗製濫造既感覺,車工同印刷方面,真係有 d 老翻 feel....
可能係質地問題,所以 Pekkle 公仔係印得有少少化開 / 濛左既感覺囉...
第二樣:細袋仔.唔睇阿 Vi 既 blog,根本都唔知會出呢個袋仔,初初聽其他 blog 友形容,以為可以放到飯盒既 size,原來只係好細個,連上面講果條電話繩個盒都仲大過呢個袋!不過我又幾鍾意個 pattern 喎,雖然同之前出果個水樽既 pattern 一樣,但係個顏色同構圖我覺得好 match,好靚囉!再加上呢個袋仔又有個 "魔術貼",可以學其他 Pekkle fans 所講,平時 lunch 拎出街食飯都係一個唔錯既用途,所以結果係買左兩個...
因為去買野之前未 check 阿 Vi 既 blog,所以根本都唔知已經出左下列兩種新貨,所以去到見到時都有 d 意外驚喜嫁!!
梳連鏡,太細把唔岩用,所以只係買左一把當支持 Pekkle...
而另外一樣就係浴室用品,好開心終於都可以擁有浸浴 look 既 Pekkle product 喇!
今年應該仲有一款音樂公仔未出,唔知趕唔趕得切係 Christmas 前出呢?大家記住儲定多 d 彈藥,多 d 黎密 d 手,齊心掃貨撐 Pekkle 呀!


text:
自從沙田浸信會比howtindog恥笑完篇戀愛十誡,而急急發聲明話係十幾年前過時嘅教導,總係有教會唔信邪,又整一份出黎,仲真係模彷十誡寫法,真係創意無限.
- 當以事奉神為一生首要任務,凡事以神的心意為先,凡事以神的心意為先
(我唔知呢句係咪打錯左,重覆左兩句「凡事」)
- 當守童身直至進入婚姻,即不可有婚前性行為
- 除了雙方是異性基督徒外,不可有別種戀人
(雙方應該是打錯了吧,是對方)
- 應當儘早讓你的父母認識你戀愛的對象
- 應當建立「有牧者關懷」的戀情
- 18歲以下不應當談戀愛
- 不可介入別人的戀(撬牆腳),不可一腳踏兩船及三角戀等無良行為
- 不可有過份5親暱的行為,更不應一對戀人獨處一室及單獨出外旅行
(我無打錯,原文真係多左隻5字係到)
- 應當以貞潔生活及聖經指引作戀愛的最高準則
- 重視品格(忠誠,仁慈,善良)比外表更重要
我唔會話佢入面完全係錯,但同時我唔會浪費時間處理當中釋經嘅問題,人生苦短.只係想講,教會好多時就係咁,連自己本業都做唔好,無好好咁解經釋經然後教導信徒,立亂將一D傳統道德同民間智慧,甚至係個人喜好,溝埋一齊加幾句聖經就當成信仰規條塞比信徒.
好似第六誡,十八歲前唔比拍拖!真係可能有聖經根據咩!呀譚傳道,你知唔知香港法定結婚年齡,係十六歲!只要雙方父母同意,十六歲就可以結婚,如果真係有人你情我願又加上父母許可,但十八歲前又唔比拍拖,咁要點做呢?
我覺得類似戀愛十誡呢d做法,根本就係律法主義陰魂不散,教會個個都識鬧法利賽人,話佢地死守律法,為安息日床層架疊左好多新規矩,而無理解到律法背後精義係比人休息.我係教會聽過呢一大套戀愛守則,係仔細到連同女仔出街男仔隻手應該放係邊,錫錫時可以錫邊個位,出街拍拖邊D地方可以去,個女仔點樣安全地拒絕男仔嘅性要求,都有齊指引,呢D做法當日法利賽人差幾遠呢?呢一大堆野背後,咪又係擔心佢地出軌,有無理會過佢地係咪真心相愛?你有無教佢地點好好咁愛一個人,點樣好好地相處?
「哦,咁其實都無保證嘅.」
我夠知你會話係為佢地好嘛,咁法利賽人當日都係為左以色列人好,擔心佢地無意觸犯誡命得罪神之嘛,又比教會鬧左成二千年,我而家話教會幾句啫,唔駛發我老脾掛.
一直好好奇,呢一套so called基督教戀愛觀係點黎,你話係根據聖經咩?聖經成書年代根本唔流行所謂自由戀愛,新約更加有崇尚獨身嘅講法,天主教到而家神父修女都係要守獨身.具有現代意義嘅自由戀愛,係香港黎講,更加係晚至七十年代先出現,輕工業開始起飛,加埋免費教育,女性有更多機會接受教育,同埋投身社會工作,掌握到經濟自主後,拉近到同男性嘅社會同經濟地位,先至有接近近代講果種自由戀愛.
就算聖經入面叫講得最多愛情果篇《雅歌》,呢D戀愛十誡通常一句都無引用到,呢D誡命守則頂多只可以話係引用聖經經文推演出黎嘅一套原則,當中解經釋經嘅水平如何,相信大家心裡有數.只要有心,一樣可以係聖經搵到足夠多嘅經文,話聖經其實支持盲婚啞嫁.


text:
尋晚好好瞓,張床好舒服
雖然不及家中好
但也可以令我一覺瞓到大天光
係日本,我嘅身理時鐘會好自然地晨早起身
但又好精神
8:00起身梳洗 (香港時間7:00咋)
姿姿整整一個鐘之後先出酒店
我地行經都會廳
見到已開了一半的櫻花
唔好意思,有點鬆郁曚
因為好大風
比起上年的櫻花,真係.......
不過咁...我都好感恩我可以見到櫻花開
是關,東京的櫻花期是3月底至4月頭
上年我4月頭去,有幸見到花期尾聲
仲有幸見到櫻花雨
一風吹,櫻花一片片落下
加上藍天白雲
那種美感...恕我詞窮,我不太懂得形容
天氣回暖了,櫻花早開了
回暖嘅氣溫大概係10-15度
對於我黎講,都係凍
11:00放人入去
買咗杯櫻花味
店員同我地講咗一大輪日文
唔明佢講咩,我講咗聲: what?
佢即刻收聲
顯然佢不暗英語
門口有個叔叔
指住我杯雪糕又指下條街,跟住對手打交叉說著日語
我明呀,佢意思話唔可以一邊行一邊食嘛
我地乖乖地企係店鋪外食雪糕
櫻花味雪糕,酸酸甜甜,我覺得幾好味喇
餅餅就唔太中意
口味啲嘢真係好個人呢...
係東京,你想搵一個垃圾箱係一件非常困難的事
我最叻就係叫餅餅入厠所掉垃圾
但好可惜,男厠原來係無垃圾箱的


text:
第二 好啦當黃金係錢, 但人的本性係會想現在得到一啲自己買唔起的東西, 好似電話, 車, 樓, 冇錢唯有借啦, 唔通打劫咩. 問題就係如果借錢有冇部分準備金銀行製度(fractional reserve banking).
如果有:
阿A入左$100落X銀行, B想買新車所以借$10, 同車行交易. 車行將得到的錢 $10存入Y銀行. 只要時間耐左, 會越離越多錢(increase money supply)係社會到. 錢一多價值/格會跌, 物價會上升啦, 通貨膨脹(inflation). 大家有冇留意我上一篇文話黃金係錢會係通縮, 依家話通脹就係因為有"部分準備金銀行製度". 本來你的錢, 銀行借出去, 但你唔會覺得/認為你啲錢係少左.只要有咩事發生, 大家都會想要返自己的存款, 但因為錢係黃金(唔係紙無得話印就印), 又唔可以收返晒所有借出去的錢, 所以好大機會係無錢/得好小比返你.最後只可以同你say SORRY.
如果冇:
請問點借錢呢? 係會有銀行, 將啲(金/銀)錢存入銀行之後係無息收重要到貼比倉費, 因為佢地幫助你保管你啲錢. 做生意要借錢, 買樓又要借錢, 有啲人生活都要借錢(現在大部份美國人)... 如果到時間真係有啲人要借錢先可以生活到,就真係sorry, 應該冇咩銀行會借, 信用卡都唔會啦, 最多係屋企人/好朋友, 因為有借無還, 借比你啲錢係比你消費, 消費完邊可能有錢還, 點借比你呢?
好當你係想做生意, 生產物品, 錢搵錢, 只要係好生意模式, 睇得出有機會成功, 點會唔比你呢. 同樣如果你要買樓, 有啲咩事還唔到錢就收返你層樓, 都叫有啲野係手, 同依家無咩分別. 為一分別係有可能銀行比錢你係入股(equity)唔係借錢比你(debt). 本人覺得公平啲, 做生意入股就係你出8成, 銀行入2成, 每年要還利息(小過純債務利息), 之後就分紅/派息. 如果無盈利就唔會有分紅/派息但都會有利息支出. 買樓都一樣你8銀行2, 每年要比息, 賺/蝕銀行都要按比例分擔. 這樣做銀行會保守啲唔會係又借唔係又借, 整嗰最大資產泡沫(地產). 當然唔一定入股, 借錢比你都得㗎.
但講咗咁多都係廢話, 如果冇部分準備金銀行製度(fractional reserve banking)銀行邊有錢(金)借比你呢?


text:
BLOG 希望同好/愛好者.能一起在此平台發文章. 祝大家能找到心目中的好主人.好奴. 尋找到自己喜歡的SM生活 我的wechat ID: sportunes email : 12nomennescio@gmail.com
2015年9月24日星期四
[女主男奴] 那些年,我們的SM (7)
啲牛奶不斷咁湧入個肚度,感覺到好強烈嘅便意,個肚好似就快爆之際,機器突然停咗,然後吸返轉頭,個肚開始變細返.如是者呢個過程重覆咗四次,而舒服嘅灌腸程序完成咗之後,最恐怖嘅調教即將開始!「你慢慢玩啦,我哋準備上課,唔洗旨意玩嘢啊你,Enjoy!」阿詩笑笑口咁講.
個肛塞慢慢咁縮返去啱啱插入果陣嘅尺寸,然後部機器又開始運作,我好驚慌咁望住啲啡色嘅液體慢慢咁泵上黎,我不斷咁擰頭,諗住可以擰甩個口塞,又或者整甩條喉,但點擰都好,果四五層膠紙點都緊緊咁包住我塊面,個口塞又點會出到黎呢?過咗半分鐘之後,啲液體終於到咗個口塞度,但咦… 呢種味係?朱古力奶?
有啲唔對路喎,明明 Sue 講話係佢哋啲尿同牛奶混合嫁喎,點解會變咗朱古力奶呢?但點都好,為咗唔俾阿詩發現,唯有扮掙扎!
大概我都唔知灌咗幾耐之後,我個胃已經開始承受唔到咁多朱古力奶,作嘔返轉頭,但啲嘔吐物唔會嘔返落部機度,而係入咗氣管!我係咁咳,希望可以咳返出黎,成個人係咁搖來搖去,之後個肛塞連個支架甩咗,撞埋旁邊部機器,神奇地停咗!唔好問我點解,總之就停咗啦!終於可以鬆一口氣.唔知係今日課堂好忙定係點,之後佢哋都無再開過 Skype,直至到放學,而我亦爭取喺呢段時間瞓多一陣.
又過咗唔知幾耐,呢度廁所門終於開返,不過我淨係見到戴住白色口罩嘅 Sue.佢關咗門柄部手機,然後解開晒連住牆邊同我之間嘅扣,屈好我雙手喺後面,再好熟練咁用麻繩將我雙手綁好.我無反抗,因為我知道 Sue 有古怪.
呢位同班同學其實個樣好過阿詩,不過好瘦,弱不禁風到我轉個身應該都可以壓住佢,佢果對楚楚可憐嘅大眼加上對腳其實都幾好 J 嘅!睇住佢果對仲未除低白色長襪嘅腿… 頂!又硬咗!由於著住咗對成 10cm 高嘅高爭鞋,Sue 扶住我慢慢咁行出廁所.「同我跪喺梳化前面!」Sue 指住客廳嘅空位.我跪好之後,佢拎咗對腳扣鎖好我對腳,再加一對大腿環,再用鎖鏈扣住大腿同小腿,令我只可以保持跪坐嘅姿勢.
ps:終於新一章xd


text:
我哋搭港鐵去到彩虹C2出口轉1A專線小巴大約15分鐘就到
見到停車場附近有一行好靚既黃色花!
帶住屋企管理處送既聖誕禮物包, 裡面既面具!
難得地少人唔駛同人逼! 真係好舒服好興奮
我哋先喺停車場附近的山頭散步!
更亭姨姨話我哋知行上去山丘會見到幾隻牛喺度食草
所以我哋就先行上去會一會牛牛先!
行上去唔駛幾耐就已經見到佢哋啦!
大家可以放心, 因為佢哋都係有人養既, 唔係野生!
佢哋見到我哋行到咁近都冇咩反應, 我諗佢哋都慣!
佢哋真係好自由自在咁行, 我哋一路跟住佢哋!
行到入嚟呢個大草地! 呢度放咗好幾張枱櫈
如果近近哋入嚟野餐都幾好!
入到嚟梗係要做D Wild嘢爬吓樹啦
妹妹爬唔到樹就當然玩樹枝啦
佢仲執到支好長既樹枝tim!
之後仲喺度現場寫生呀! 難得可以對住D咁近咁近既牛畫畫
哥哥畫完之後仲行番落去送俾更亭姨姨
然後我哋去個廁所就繼續行上停車場對面既山頭
原來上面係個大平地, 有2,3個公公婆婆喺度晨運!
哥哥見到有少少沙地, 就提議執樹枝喺地上面寫字!
好感動哥哥寫咗「我愛你爸爸」送俾我! (起初以為係媽咪教佢咁寫)
我哋再喺呢度逗留多陣就繼續向前出發!
Hooooo行行吓仲出現藍天, 凍凍地又暖暖地, 真係一流!
穿過呢個隧道就見到獅子會教育中心同其他館
都未行到幾步又一個大平地, 所以又喺度停留咗一陣
佢哋喺度跑跑跳跳, 我就乘機坐低抖吓曬吓太陽!
芊芊見到成地都係雞蛋花就喺度執埋幾朵
見到呢張石櫈咁靚, 要喺度影番幾張相留念吓先!
古靈精怪芊芊拎住支BB樹枝(芊芊幫佢起名的)
喺度亂篤我個鏡頭!
最可惜既就係聰鳴茶座今日仲裝修緊
但係呢度寫住12月底...今日25號都未夠底咩? 居然趕唔切聖誕完工
嘩, 見到一大塊農田! 不過係迷你版, 你會見到細細塊田上面咩植物蔬菜都有D
(又要再提....真係好少人, 空氣都清新D)
我同芊芊落咗嚟農田, 我哋見到菠蘿, 火龍果同里木瓜!!
呢棵樹好多紅葉黃葉好靚呀! (不過就跌哂落嚟)
後面呢D黃色花都好靚呀! 好似係菜心嚟架...
呢個哥哥執咗D樹枝跟住扮擔子吊住個袋仔(裡面又係裝住好多支小樹枝)
我同芊芊繼續行去其他農田, 見到小荷花池, 同薰衣草!!
呢度仲有好多其他得意既植物同中草藥!
呢個農墟只係逢星期六,日先會開檔!
轉番上嚟見到聰鳴茶座! 睇個樣唔似2015年內可以整好囉...
不過哥哥見到石頭就只有爬嚟爬去! 都冇興趣睇吓唔同既石頭!
呢個花好靚呀! 好似紙巾做咁既
佢哋仲好開心喺度表演咗首歌我哋聽!
館內唔算大同埋比較資料性同以標本為主!
相比起大埔海濱公園同埋屯門昆蟲館冇咁多真實昆蟲睇
呢個遊戲幾好玩, 大人都可以玩埋一份(眼明手快搵番隻昆蟲出嚟)
呢度有個視訊位置播住蝴蝶整個演變過程
離開昆蟲館我哋就去到漁館, 地質公園學習園地同貝殼館
佢哋真係好鍾意跳起影相, 一齊跳完之後仲要自己單獨影張跳起相
最後都差唔多要離開, 我哋又見番幾隻牛! 佢哋真係由朝食到晚
我哋由北港巴士站出口離開
跟住搭92號巴士到西貢巿中心
呢個時侯芊芊已經瞓著咗! 我哋繼續周圍行
見到海鮮餐廳但係覺得好貴都係唔敢入去食
然後去到碼頭坐低望吓人釣魚
好得意係見到好多艇仔泊喺碼頭邊
其實佢哋係賣緊嘢! 企喺碼頭邊既遊客就望落艇度睇吓有咩買
坐喺度見到有個叔叔同鸚鵡經過, 佢仲好識攞Pose俾我影咗張相!
我哋繼續喺巿中心周圍行吓, 順便搵吓有咩食!
沿途見到一間餅店咁多人排哂長龍
所以我又排吓先, 買番舊菠蘿飽同葡撻! (菠蘿飽 $9; 菠蘿油$15; 葡撻 $11; 凍奶茶要$20...)
菠蘿飽超厚脆皮好好食!
葡撻都好食過KFC...正, 唯獨係凍奶茶普普通通但係要成$20有D貴
呀劍貼士: 可帶寵物一同前往 - 假期可購買當造有機菜
地址
免費
92號巴士來往港鐵鑽石山站-西貢
1A號專線小巴來往港鐵彩虹站-西貢
http://www.afcd.gov.hk/tc_chi/country/cou_lea/cou_lea_ven/lions.html


text:
恭喜發財~~~~~
今年係以劉師奶之名過第三個年
我記得之前blog entry 都係以呢個為題, 所以今年都用返呢個啦
如果要將所有節日排, 我最最最最鐘意嘅一定係農曆年
自細爸爸都會好緊張咁一早張羅
辦定好多年貨, 煮定嘢食埴滿個雪櫃 "碇年"
耳濡目染下, 每年新年我都好緊張
今年大住個肚, 但係我都唔想俾藉口自己懶
首先, 劉師奶傳統 -----自家制利是封
雖然制所過程有少少hiccup, 總算完成了300個, 而且個成品我都好滿意
跟住就年年都會整嘅蘿蔔糕
呢個recipe 係我奶奶傳授俾我, 可以話係never fail 嘅recipe
但氣力有限, 少少哋, 做咗9斤, 即3底
大受好評, 希望明年蛇仔明出世後, 我仲可以有時間整多啲啦
第三炮 ------自制賀年禮品
年年唸買乜去同奶奶拜年唸到頭都大埋, 今年唸住親手弄點小點心送俾佢哋
鳴謝我嘅babe Maggie 傳授嘅recipe, 仲借埋工具俾我,
登登登登
整咗鳯梨卷
但係其實過年前2星期已經整咗及送出
仲要第二朝已經被清光lu, 本來打算再整, 但.....此卷制作需時需心機, 有機會先再整啦
Maggie babe recipe 如下
其實我自己就唔多鐘意食嘅, 不過熱愛傳統嘅我, 有感我哋80後係唔應該俾呢啲嘢失傳
所以今年我就挑戰咗炸芋蝦/炸角仔, 既然開咗鑊油, 仲炸埋腰果添
家居佈置方面.....
手寫賀年對聯
唔係我寫架, 係請人寫嘅, 我嗰啲唔好獻醜喇
不過真係唔係講笑, 呢個真係將氣氛推高不少, 每日我返到屋企門前都好開心架~
今年大住個肚, 冇本是去花墟併lu
只買了水仙同桃花, 都好靚架~
忙吓忙吓就初一lu
第一封利是, 當然要封俾我嘅寶貝蛇仔明
在此都祝願大家蛇年進步~健康快樂


text:
Tuesday, September 15, 2015
第2日 ftm - 勇闖children musuem of manhattan
上篇講完第一日做ftm, 我既第二日ftm行程就係去children museum. 一早已經約左朋友去,個日一起身就出發,真係同無假放無分別,唯一係可以同個女去玩,不過都辛苦架,佢吾發脾氣時就好,一發既時候我真係好想丟佢落街,仲有大把大把咁車埋去,不過....都係我好嬲好嬲時先咁諗,現實中又點會同點容許我咁做. anyway, 我地一早起行,其實雖然同hannah一個去,但要坐stroller上上落落subway都幾係野,加上吾係所有subway都有elevator, 好多時我就連人帶車咁搬佢上落,真係超辛苦. 跟住D人見到都吾會忙架,不過我無expect人地要幫既,但平時我自己一個時,我都會幫人手架.
children museum of manhattan, 估吾到一去就去左成日,開頭仲諗,約左10點鐘,咁鬼早,驚無咁多野玩呀. 我地去到時已經10:30, 都無停過咁玩,係中途出左去食lunch, 之後就玩玩玩, 玩到成5點先走,我都覺得好勁! 個museum有5層,我地開始時就去左basement玩,個度有個indoor playground咁, D小朋友係入面自己玩,我地可以係隔離睇實,之後有兩個人一齊唱歌跳舞,個度都聽左成個鐘呀,但又幾開心. 聽完玩陣之後,就食個lunch, 之後再玩. 下午時,我地就去玩陣水先,佢個玩水地方係outdoor, 但我又覺得幾好玩,可能吾算多人同埋新鮮啦,加上地方比較上乾淨,所以我都中意. 班小朋友就當然勁愛啦,所以我地係個度都hea左45分鐘,跟住因為有class關係,我地要趕去下場,係一個學整photo frame既class, 可惜我地去到無哂位,唯有轉移目標,去玩隔離既沙池,雖然之前個日先同hannah玩完沙沙,但佢去到沙池又狂玩,估吾到佢咁中意沙池wor....之後又有另一個class, 係jam band, 不過只不過係有D 樂器比佢地自己夾band, 有D無聊,但班小朋友又點會理,一齊過就已經開心到暈,哈哈. 呢個museum其實好多野玩呀,可能同埋佢有吾同既class可以去學野,又有人一齊講故事唱歌歌,幾開心呀! 最重要係都算乾淨,同埋一層層咁,走失機會難D,所以都玩得安心呀!
雖然咁就過左一日,真係好鬼累,但見到佢咁開心,我都真係好好好開心呀! 係走個陣佢cranky左一陣先訓覺,但我知佢已經好累架啦玩左一日,返到屋企個陣都忟左一排先肯食野,唉,算啦,一啖沙糖一啖屎,小朋友至愛!
30 comments:
其實呢我好鬼鍾意睇Mrs. Wu講自己"幻想"同現實生活嘅分別,發完嚕囌後又move on繼續過日子,好鬼搞笑!ReplyDelete
連續出兩日街Hannah一定超開心,而Mrs. Wu就好似做咗兩日全日健身咁!Replies
哈哈,咁開blog 就係想呻下,但現實歸現實,有d 野真係幻想中先敢做 :PDelete
個兩日仲慘過擔泥,攰到呢...
只要有朋友一齊玩就唔怕會無野玩架啦, 佢地有朋友陪住就玩幾耐都得~ReplyDeleteReplies
或者都係,因為之前去過第二度好快就走,哈哈Delete
玩得好開心喎~媽媽有冇想繼續做FTM先?ReplyDelete
哈哈~~諗下啫,你邊捨得丟佢落街同大巴車埋去,小朋友就係咁,一時好激心,一時冧死你:)ReplyDelete
你好叻,一個人帶佢去唔同地方玩~~但要好好保重身體呀~~Replies
係呀,有時真係比佢激到癲架,不過乖既時候都好開心既.Delete
"吾發脾氣時就好,一發既時候我真係好想丟佢落街,仲有大把大把咁車埋去" <---嘻,基本上凡覺得所有小朋友,唔發脾氣都係天使,但一發脾氣就.....嗯嗯......ReplyDeleteReplies
真係魔鬼天使混合架,希望大d 好d 啦Delete
大把大把咁車埋去>>>我見到妳咁寫,好出奇囉,唔信妳會....原來係諗下,哈!ReplyDelete
其實個日妳會唔會仲攰過Hannah ar? wahaha.....Replies
哈哈,諗下都得卦,有時好嬲既時候真係想架!Delete
攰到癲呀,連chur 兩日!
好正的museum, 香港都有就好啦ReplyDelete
點呀, 做完2日FTM有冇輕磅呀?? :PReplies
Hk 咪仲多地方去,我呢邊算少啦.Delete
哈哈,咁又無磅,不過白頭髮就多左幾條,嘻嘻 :P
Mrs Wu, 多保重呀!ReplyDelete
嘩 ~ 呢個museum好吸引呀!睇見就知有幾咁開心 ~Replies
呢個museum 真係唔錯,會去多次呀!Delete
Was it busy during the weekday?ReplyDelete
You need a vacation after your week-long FTM adventure :)Replies
It wasnt too bad but i guess more than normal cos school was still closed at that time. I always need a vacation from a vacation, dunno when its gonna happen.Delete
大把大把車埋去<--same here﹗燒腩仔一發作,我好多時都有呢個諗法,不過一直都只係停留喺幻想嘅階段ReplyDeleteReplies
同你一樣,都係幻想階段,好驚有一日火山爆發呀!Delete
Mrs. Wu:ReplyDelete
~其實做full time mom, 真係仲攰過返工.
~但做full time mom 見住hannah 大, 真係有滿足感Replies
Ftm 真係好偉大,自問真係唔得呢.Delete
雖然好有滿足感,但我怕我會入青山呀!
- Replies
其實都唔算多呀,來來去去都係個d 架咋Delete
一個人帶住小朋友仲帶埋stroller有時真係幾"呢hea", 我仲以為外國人都好friendly 會幫手tim, 不過好在你一個人都搞掂咋~ReplyDeleteReplies
好彩唔算多野拎,如果唔係上上落落真係煩呀. 可能係我啦,其他人都有人幫架,樣衰,哈哈Delete
咁多小朋友一齊玩, 真係好開心 !ReplyDelete
再多一天,兩天都未玩夠......
有咗小朋友之後,想約朋友出街真係十級難(T ^ T)ReplyDeleteReplies
你去d 小朋友gathering 都好開心呀! 你間唔中都要出去抖下氣呀.Delete


text:
給我們的小諾兒:
bb 你終於半歲大啦 能夠睇住你長大 係mami同爹地嘅榮幸
好開心日日都可以陪你玩 陪你睇書書 聽音樂 至titi豬入睡
mami由你未出世到依家 每日都update住呢個blog 要努力記底你成長嘅每個stage
例如你食幾多奶啦 幾時轉身 幾時出第一隻牙仔 幾時識得笑 幾時叫我一聲媽媽!
好令日後睇返 記得所有事 回味到從前嘅所有感覺
bb你有冇發覺mami一直用口語化去記事呀? 好似個 "不"字會用 "唔" 字 "
看字"會用個"睇"字
因為咁樣先係寫日記嘅感覺 唔似作緊文呢 嘻嘻
喺blog裡面 mami唔會用成語 唔會有文筆修飾 淨係用最自然親切嘅語氣
去記底mami照顧你嘅一點一滴......希望你睇嘅時候 好似mami同你講緊野咁
咁樣你會睇得舒服d 容易catch到mami寫嗰陣嘅感覺
bb 其實mami都辛苦架 返工嗰陣 會諗整咩比你食好呢
買咩衫衫 點樣安排你日後嘅學習旅程 買書書 玩具
一放工就跑住咁返嚟照顧bb你 (ti嫲都叫我唔好跑過馬路 哈哈 教壞細路)
很早之前 mami已經幫你鋪好幼稚園同小學嘅路 都係港島東最好的學校哩
(其他分行同事認識嗰個校長呢 都唔該晒同事啊 )
路就鋪好 之後你點走 就由得bb你自己發揮啦 我絕對唔會比壓力你
即管發揮你嘅小宇宙 總之唔做壞事 就冇問題啦
mami要做嘅 都做足晒 之後就睇你自己造化啦
放心 如果你跌倒 我地必會陪住你重新站起 替你好好加油!!!
自從你出世 mami就盡量做好本份 做一個好媽媽 稱職嘅媽媽 我要 :
行善積福 多做善事 ~ 咁bb你都會活在福蔭下
不會胡亂批判別人 ~ 一個愛批判別人嘅媽媽 她的兒女也會有樣學樣呢
多做事 少說話 ~ 用行動證明疼錫兒女
愛titi 但唔係溺愛 ~ 溺愛 瘋狂去愛一個人的話
一旦失去 人就容易迷失 後果嚴重 (touch wood)
mami有無數嘅缺點 bb 你比時間mami去改 去學習
mami有時有點煩 bb 你就讓我間中發發脾氣吧
mami有時累了 bb 你就抱著mami 哄哄我吧
mami有做錯的地方 bb 你提點mami吧
mami和爸爸拍拖 bb 你要安靜待我們回來呢 我地拍拖嘅同時一定有掛住你架
titi豬 你可以話mami係一個好自私嘅媽媽 我係唔會為你放棄我熱切追求嘅野
希望你會明白......
每個人都係一個獨立嘅個體 出世自己一個嚟 離開都係一個人走
公平地 每人都有一條路要走 mami亦有一條等我行嘅路
mami愛工作 愛旅遊 我係唔會為左你而放棄呢兩樣野
雖然唔放棄 但mami會盡量喺兩者取得平衡 盡量安排妥當
工作 : 我會盡早收工 多d時間陪你
若要轉工時 盡量唔揀要返shift要返假日嘅工 令你生活定時定候
旅遊 : 由以前一年兩三次外遊 到依家一年會去一次 或者同你去
好啦 最後 ti爸同mami決定左 到titi識講野 懂性之際
我地就會問titi豬你一個問題
你要唔要細佬妹呀?
呢樣就等titi豬你決定啦 好冇?
點解mami今日咁多心事咁 交代咁多野?
因為世事無絕對呀 我好想喺度向七歲去世嘅男童家人問好
這件事令我唔開心左兩日 心很不舒服
希望他的家人放開一點 亦希望男童走好.......
溺愛真的不會是一件好事 將給baby嘅愛分點給其他人
這樣是對自己好
記緊啊 真愛跟溺愛是不同的.....
愛得理智便是愛得聰明
今天媽媽累了 也傷心極了 難過了.......
七歲男童的家人 原來是mami認識的客人哩


text:
秀琴老師幫我整咗個古典D嘅頭嚟襯件婚紗,其實後面都係梳個高髻,前面一PAT留海,可惜側邊嗰PAT整得唔自然,咁多個造型之中呢個算係最唔滿意!
真係好襯呀!唔係講個人,係個景同我件婚紗呀!!
呢個post超級有難度!勝哥叫我爬上個鋼琴度,我嘅反應係“吓!?“ 條裙勁窄喎,點爬呀老細!?佢比咗放鏡頭個箱我做腳踏,叫我喺個琴後面坐咗上去先,然後sir過去,又真係得喎!
完成老英格蘭嘅攝影便回程返台北,仲有時間可以影多一個景點,本來諗住去鐵道公園,但最後勝哥話去日月潭,都冇所謂啦!反正我地都未去過!點知...呢個咁出名日月潭只係一個乜都冇嘅湖,一D都唔靚又多大陸人去!仲衰過香港嘅西貢!早知唔去啦!蝕咗!
呢張係包包用電話影嘅,因為個景真係好唔得,所以一張相都冇揀到!
原本我想去嘅係呢度 ﹣ 勻淨湖,係咪靚好多呢!
影埋個爛鬼日月潭之後都四點幾喇,我地換番便服喺7-11食 "lunch",無錯!係lunch!七點半食完早餐到四點幾先食lunch!餓到暈咁滯!返到板橋已經八點幾,成個攝影行程就完結啦!攰到爆不過都好好玩吖!返到去司機同造型師都話要收錢先,仲要比cash!嘩!租車,化妝加埋安瓶六千幾蚊HKD喎!邊度得嚟咁多cash呀!去之前完全唔知全部要比cash,唯有出去㩒機囉,好彩7-11都有得㩒,幾方便!而且唔收手續費,個rate仲好過喺機場唱!總之唔唱錢直接㩒機仲抵啦!!


text:
Saturday, 25 June 2016
2016 fathers’ day
計mothers’ day 後,包包學校又有fathers’ day party.呢日就叫老公請假去陪個仔啦~
老公平日好早返工,往往包包起身時佢已上班.所以包包如果朝早起身見到爸爸,佢就知爸爸唔使返工=唔使返學,也=有得去街!
幾經解釋下佢先明呢日係要返學開party.本來爸爸只需10:30去到學校,但包包扭計唔坐校車,話要坐爸爸車車返學.攪到心軟嘅爸爸無得訓晏啲.呢個小朋友開心到周圍同人講我坐爸爸車車返學呀~
同mothers’ day唔同,呢日主要係親子遊戲
老公話包包玩得好開心
同爸爸自拍
可唔可以正經少少呀?
好在有一千零一張係正經嘅
玩完就要返課室排洗同tea time
爸爸話包包要同爸爸走,唔肯返入課室,仲扭計喊,好醜怪呀~
最終miss 搞掂左佢,但佢就連食野都揹住書包,隨時ready 放學 XD
正日當日天氣咁好,就一齊去泳池游水.
包包好怕深水,腳仔掂唔到地佢就好驚,攬到我實一實.希望游多啲會好啲!
午飯後回家午睡
媽媽我放棄自己午睡時間,用v仔整左朱古力waffle 畀兩父子食
包包一見到就嘩一聲
小朋友啲反應真係好得意
相機食先
睇下佢個樣,好似講緊“媽媽食得未呀?”
呢份係老公嘅
我嗰個當然係無雪糕版
買左v仔咁耐第一次用呢個模
老公大讚好食,而且非常飽肚.包包只能吃到1/4件
晚飯後同爺爺一齊切蛋糕
包包好鍾意食蛋糕架
笑得靚啲得唔得呀?
我錫你一啖
你又錫我一啖
仲有一年一咭,已經係第三張咭啦
包包雖然外表好似媽咪,但內裡性格其實好似爸爸.性格內斂,少說話,喜歡車車運動,甚至食野口味都似足爸爸架!
Posted by Iris Chow at 00:44 12 comments:
Monday, 20 June 2016
細路定細妹?
有個仔,當然想要個囡囡啦~
特別係包包咁可愛,更加想要個女版包包呢!
但都明白呢啲野唔能夠強求.
我又學下人地,未知bb性別時問下包包bb係男仔定女仔先! 而包包次次都話bb係男仔! 但包包嘅表弟堂弟全部係男仔,所以我都唔係幾信佢估嘅!
至於我自己,唔知係唔係女人嘅第六感,我一直覺得bb係仔黎,雖然我好想要個囡.
結果…… 14週檢查嘅時候,就已經知道……
又.係.仔.呀~
預演一家四口(個bb係包包表弟) XD
雖然有少少失望,但都好快接受左,好似自己已經有預感咁.無論仔女我都一樣咁愛佢地!!
包包係9月頭出世,而bb 會喺9月尾開刀,所以基本上所有bb衫都著得返,仲有包包表弟堂弟都有唔少可轉送畀我.唯有安慰自己呢胎可以慳唔少錢啦~ 到宜家咩都無買到呀!而包包將會喺9月開始返全日班,時間上真係啱啱好呢~
生仔6299一定最開心啦,始終係圍村人.但我要重申,宜家已經無生仔有錢分有地分呢支歌仔架啦,有時聽到啲朋友講呢啲,都真係嬲嬲地架,好似我特登生多啲仔去分錢分地咁!!
另外,就係好多人叫我再生多個啦!
下,呢胎都未出世就叫我生多個? 又唔係一定生囡喎?!
我唔敢肯定我會唔會再生,因為實在太多變數.
我同包爸都生於大家庭,也愛大家庭.但始終養一個小朋友唔容易,自己又唔知自己可否handle,還是留待上天決定吧~
我諗得太遠啦,希望呢胎順順利利,也希望細佬好似哥哥咁乖巧啦~
Posted by Iris Chow at 12:11 33 comments:
Labels: 快樂孕記
Wednesday, 15 June 2016
一家四口
有艾利絲fb嘅朋友,應該都估到,包包要做哥哥囉!艾利絲現在已經23週了!
唔知點解一向健康嘅我地,每次懷孕都不太順利,由順其自然到開始心急,到灰心失意,最後bb都係細b啊,預產期在10月初.
這次懷孕比上次辛苦,一來年齡大左,二來要湊包包,三來個胃好唔舒服,四來我中了妊娠濕疹呀~ 真係食又唔好訓又唔好……
睇返上次懷孕寫嘅孕記,真係好詳細!! 自己都會回味下! 時間關係,呢一次只能簡單紀錄一下.
懷孕係我地嘅計劃,所以m小姐一遲到,我就買棒棒驗啦~之後就book 8 週產檢同去健康院登記. 懷孕不適同上胎一樣由9週到16週,除了頂住頂住又無胃口又多口水,就係個胃成日痛,肚餓又痛飽又痛,每2個鐘就要食野.因為無咩胃口,想食嘅就食,除了生冷野,無特別戒口,薯片,麥記,蝦,叉鵝飯,全部照食,唔知係咪因為咁,12週開始有濕疹,痕到傻,宜家無忽好肉!! 仲重得好快呀~
講返bb, 呢一胎個肚肚好大啊,8週就好似12週咁,我仲一度懷疑自己懷twins,好白痴,哈哈.起初一切順利,直到13週到屯門醫院做oscar,度頸皮度到2.4mm,3mm就係高危.到報告出左,ratio 係470:1,雖未係最高危,但都係唔太好嘅數字.20週去王紹宏醫生度照結構,王醫生都建議我做多次檢測,因為panorama 平少少(類似T21 nifty) 就即日抽血攞去驗,好在一星期後報告一切正常! (結構$2600 加panorama 4500,成為7100大元) 真係有啲後悔唔早啲做,做左就oscar都唔使做啦~ anyway, 最緊要bb健康!
至於包包,佢都已經好接受媽媽肚裡面有個bb,仲知道自己要做哥哥.早幾日仲忍唔住同佢班主任講左媽媽肚入面有bb呢! 唔知係咪小朋友真係感覺到,初時未夠3個月我都無講畀包包知媽媽有bb,但包包嗰期開始真係特別扭計! 第一次話佢知時佢仲唔信話唔係呀,又話自己都有肚腩又話自己有bb,笑死我! 而家每晚我都會同佢同bb傾計,佢會摸我肚仲識話要細細力,又會唱歌畀bb聽,希望keep住到bb出世都咁好啦~ 睇到燒腩媽同蛇仔媽嘅blog,都好擔心包包呢個咁痴媽媽嘅小朋友會有情緒問題!
講住咁多先……
大家又估唔估到係細佬定細妹呢??
Posted by Iris Chow at 13:51 34 comments:
Labels: 快樂孕記
Tuesday, 7 June 2016
包包2y9m成長紀錄
又好耐無寫成長紀錄了
順道寫下包包近況,因為佢真係麻煩到不得了!
重
學校每月都有weight day, 包包keep住每個月高1-2cm,宜家有92 cm了.但重量已經幾個月無重,愈來愈瘦 :(
食
最近食得好差,唔知係咪夏天無胃口,餐餐飯食一平就話飽,就算有佢平日最愛食嘅食物都係.湯又唔飲水果又唔食! 但就飲好多水.所以最近我訓前都畀支奶佢,希望佢過一排好啲啦
訓
愈大個就愈唔願訓,好似唔攰咁,bedtime story講完一個又一個!又話要weewee又話要飲水,又話要攞返啲野畀爸爸,借啲二唔訓.有時10點入房,11點先訓著,真係激死人!
語言能力
雖然相比同齡仲係差少少,但我睇住佢一路進步.會講短句,有時會好努力講句子.因為讀英文學校,有時仲會講英文添!
一啲字如瓜,龜,以前講唔到宜家都講到啦~
英文就無晒s音,要提佢先講
宜家仲勁鍾意唱歌,ABC, theyou wheels on the bus, i love u u love me (barney),birthday song, twinkle twinle little star都係佢飲歌, 中文歌就鍾意太陽伯伯,有時仲會自己改歌詞添! 如有時間要寫下包包語錄先!
情感發展
呢part最想寫,細個都算大膽嘅包包愈來愈唔肯嘗試.除了bouncing castle驚左之外,又唔玩千秋,去到公園見到好多人玩緊嘅野,佢都唔太想埋去玩.怕游水,沙都唔太鍾意.
另外有啲trouble two 特徵,表達唔到就喊,發脾氣.屋企人暗地裡叫佢小氣鬼,好易就嬲,嬲就喊.特別係眼訓時完全蠻不講理.平日出街好behaved 嘅佢,第一次喺街度扭計喊.老公話佢曳左好多,但我唔覺得呢啲叫“曳”,只係佢嘅情緒快過佢把口,講唔到出來.我唯有多鼓勵佢表達,引導下佢,抱下佢安慰下佢.好多時扭計得我先攪得掂佢.但係,包包也變得喜歡依賴媽媽,嗲媽媽.少少事就喊住搵媽媽.老公話我唔係度時包包好少扭計,唉 …… 另外,最近仲有打人行為(包包有個好曳嘅表姐,佢唔鍾意表姐就成日話打表姐),但我話佢,佢又知自己唔啱架喎!
愛面子,明明自己唔啱都唔認,就算認左自己唔啱都唔肯say sorry, 要我講好耐道理先肯! 有人上來屋企會即刻除奶咀.勁鍾意人地讚佢,有時仲自己讚自己叻叻,或者叫我地畀個good 佢.受軟唔受硬,爸爸鬧佢,佢死都唔認錯,仲會嬲左爸爸,反而我慢慢同佢講道理,佢就肯.最近嘅行為真係令我好頭痛!!
同學校老師求助,miss話包包喺學校好乖,完全無打人爭野玩,話佢係班上數一數二乖嘅,仲讚佢無瀨尿,自己weewee完全唔使嬸嬸幫助.對於miss嘅高度評價,估計愛面子嘅包包喺學校更係唔會曳啦!不過miss話會同佢傾下計,之後打人嘅情況又真係改善左,老師真係我地嘅救星!
講完曳野又講下好野啦,除了食飯,自理方面都好左,識自己除褲著褲,除襪著襪,朝早仲會自己著鞋揹定書包等媽媽(媽媽喺廁所極速梳洗中).日間weewee poopoo 已經no problem,但訓覺都仲未ready.係個有禮貌小朋友,會叫人,講唔該.但對陌生人就唔係時時肯開口.同佢勾手指承諾左嘅野,唔會反口,如果做唔到佢係唔會肯勾手指.喜歡睇書,但更喜歡媽媽同佢講故事.鍾意count 1-20, 咩都數一餐.超級車迷,玩車可以玩2個鐘,咁專注,都唔知好定唔好.
依然極完美主義, 有自己主見, 畀A同B佢選擇, 佢係會選C或者唔要, 好有性格! 愛整潔, 叫佢TIDY UP佢都好樂意, 食野之後會自己攞TISSUE 抺咀, 仲會掉埋落垃圾桶... 飲完奶食完野既碟, 會攞入廚房! 但有好有唔好, 有時佢太堅持, 都十分嘔血架!
總括來說,心情好嘅包包真係好乖架(應該個個小朋友都係),但扭計時就要用好多時間同佢講道理.但我諗男仔來說包包算斯文,做媽媽也不能要求太多.
烈火戰車,包dee
前波後波,甚至S型泊車都控制自如!
黃金海岸
訓醒嘅檬豬樣
I love panda
屋企好晒?!
自己話要同羊咩咩影相
車迷愛食nuts
Selfie
新買嘅的士,超開心
下雨look
勁愛對rainboot同呢把雨傘,上年喺沖繩買架
家中搖控車已manage得好好,叻過我
車呢方面,包包確係玩得唔錯
包包愛紫菜
仲未夠高
每次買完野都要泊好架車先走,見人地無擺好又會去泊好先走
趕時間既話真係激死
婆婆買左架巴士畀佢
勁開心
I love papa
就算咁大架嘅電動車都控制自如
Summer look
Subscribe to: Posts (Atom)


text:
titi係一個唔會爬嘅baby 所以眼看好多baby參加bb爬行大賽都冇我地份
mami一直都想同titi去參加d 比賽 可惜睇左好耐都冇d同爬冇關嘅....
直至七月 mami見到megabox舉辦左一個 >比賽
yeah 同爬好似冇關係 一於報名先!!! 玩下都好嘛
報名之後 mami先知原來報完名唔等於有得玩 要upload相去比佢睇再揀
過左好耐 一直都收唔到電話 直至八月頭 終於有個姐姐打比tiba啦
好野 有得玩 titi被選中了!!! 於是 按照大會嘅要求 mami幫titi上運動服
咩運動衫咁巴閉? 哈哈 就係歡送小子嗰陣買嘅波衫咯
(係唔係好行貨呀???)
終於到megabox去到會場喇 哇 d媽媽都好有心機幫bb打扮呀
咩風帆 保齡啦 馬術 柔道 連舉重選手都好多人扮呀 愈嚟愈覺得titi輸硬
唔係滅自己威風 而係對手太強喇 我呢d咁少準備點入圍呀
喺第一round好多baby落選 d父母喝倒采 mami覺得好冇體育精神
titi第一回合順利入圍 yeah 同通知信合照 (下圖)
其實今日有得做interview都已經被揀過 唔應該唔開心嘅
要喺三百個baby中 揀五十個 再喺當中揀二十五個 mami諗都冇諗過titi做到
點知 titi個衰豬真係做到呀!!! 好開心 一套波衫都入到final round owwo!!!
final round嘅interview titi用水著出戰
去到final round 好開心見到 blog友十五仔呀 初初我唔係好認得佢 (sorry呀!!!)
後尾就記得喇 十五媽好nice呀 仲同我地合照 但後嚟人多 走嗰陣見唔到佢
同唔到佢say goodbye呢 唔緊要 下次有機會再傾過 ^^
final round嘅小健兒合照 (下圖 )
最後25個baby (包括titi同十五) 分5組 進行爬行 唉 titi唔洗諗喇
玩到呢度 個臭豬坐喺跑道上狂喊遮醜 哈哈 好好演技
一喊 人地以為佢扭計啫 唔會發現佢根本係一個唔識爬嘅baby!!!!
雖然攞唔到prize 但mami好驚訝titi去到last round呀 真係諗都冇諗
d評判選中佢入last round mami好開心 亦都好自豪呀 忍唔住係咁讚titi
另一方面 mami心中暗罵自己 之前應落多點功夫 唔應該淨係著波衫呢
點都好啦 喺衰豬一歲前 mami總算同你參加過一次比賽吧 yeah!!!


text:
今日大鬧ocean park呀 唔係玩嗰種大鬧 係媽媽聲嗰種呀
事關有平價海洋公園票 仲送埋灣景餐廳嘅buffet 咁一定去啦
點知一去到 噢 真係想返屋企呀 唔係熱 唔係驚曬
而係今日成個場都係大陸同胞呀!!! 玩咩隔籬總有個人叫 "快點兒 快點兒"
就算唔叫 d人好臭 口臭 身臭 仲要痴埋嚟 噢 佢d汗丫~~~
一路上 我地都要保護titi 所以過左今日 我同自己講
下次就算唔洗錢 我都唔會喺星期六 日 仲要暑假去呀!!!!
anyway 雖然講到好橙咁 但我地都玩得好開心 因為見到titi比起上次好有進步呀
titi第一次去海洋公園喺佢三個月大呀 仲未識玩 今次就唔同啦
喺好多part佢都有反應 仲玩到哈哈笑tim 見到大魚 同熊貓就好驚
今日先講大樹灣嗰邊嘅情況 有功夫熊貓 安安佳佳樂樂盈盈
另外 同titi去左兒童王國呀 好多野都可以玩 例如木馬同摩天輪
次次都要喺正門影下相嘅
titi一見到d panda公仔就驚喇 冇用豬!!!
以為佢手指指要威威師令(門口嗰隻) 入到去佢一見到真嘅師令就驚
超級冇用豬呀 假咋嘛 唔洗驚呀!!!不過師令又衰嘅 做咩篤人啫~
排隊睇panda titi自己揸住風扇 好涼爽呀
titi好聽話 淨係睇 同埋指住隻熊貓 (安安)
依家返到屋企佢知咩叫熊貓lu mami今日成日講嘛~
去到功夫熊貓嘅特別show....
冇厘神氣嘅皇帝呀.....
呢隻tiger你唔驚 屋企嗰隻就驚餐c嘅 搞鬼
兒童王國 做主角 快樂朋友.......歌仔都有得唱啦
titi喺兒童王國 真係變左主角 mami陪你玩你人生中第一次嘅木馬啦
個衰豬超鐘意木馬 之後MAMI再陪TITI玩火車 都係超級HAPPY~
之後換完片 就去畫畫喇 個公仔係TI爸畫架 唔洗兩分鐘畫好LU
同TITI坐左佢人生中第一次嘅摩天輪 同樣地....超級開心
之後去埋海豚學堂 TITI指住海豚 咿咿呀呀 唔知講咩呀
睇完海豚 我地就坐纜車咯 明天見


text:
做完熱身之後,
8.10.2015
媽媽放暑假@Day 1
小檬的暑假只有4個星期,
今年年頭已經出了門,所以都只會留喺香港玩.
於是媽媽就乘機攞咗三日大假,
陪陪小檬放暑假~
@ Day 1
第一個節目就係寄信,咁啱有信要寄
食完早餐之後就去郵政局寄信
雖然唔係好夠高
不過都好努力攞郵票
貼郵票
完成
入郵箱
自己寄信完成
跟住就去商場嘅吹氣嘉年華, 妹妹nap緊,媽媽先帶佢玩..
長滑梯
彈床
木搭森林
以上呢啲全部冇玩
買票前已經帶小檬看過所有遊戲,
我覺特好玩嘅船仔/大型滑梯一概話唔玩!!! (驚)
於是就係只咗買10張套票,絕對幫媽媽慳家~
佢只有興趣呢個"R"泥車,
(小檬自己作的名,我想因為好似R痕咁)
全個操作過程由哥哥幫手指導
其實都唔簡單,又左右,又前後.
小檬一個根本唔會識自己玩.
結果就係哥哥指示佢跟著步驟
不過小檬也玩得好投入~
妹妹就冇咩可以玩, 如果有,我相信佢喺咩都要玩嘅
仲有啲金幣淨,小檬揀咗呢個彈床玩,
妹妹見到人地除鞋仔,自己又要除埋一份
冇得玩, 妹妹只可以喺出面睇, 你睇佢嘅肉緊
哥哥個樣仲咁風騷
想激C妹妹咩~
其實只係小檬玩
不過姐姐可能見冇咩人,妹妹咁細唔識玩,
只係掂吓掂吓
就冇話佢,比佢繼續玩
最後比妹妹玩埋呢個麵包超人
玩完呢個場又趕返屋企夾小檬nap,
一個鐘左右就落樓下學跆拳道
做完熱身之後,
小檬被安排同呢位"有啲高大有啲大隻"嘅哥哥做對手..哈哈哈
Oosh~
學完之後,換好衫就出去同啲舊同事食飯
本來諗住淨係自己出,不過啲舊同事想見吓啲小朋友,
於是就帶埋小朋友,仲有個六歲姐姐一齊玩.
妹妹豬超級熱情,又係捉住姐姐玩,
舊同事相識好多年,我就由初入行嘅𡃁妹仔到而家兩子之母,
時間過得真係快!!
小朋友就自己玩,
大家講返工作時趣事
玩吓講吓又過咗一個晚上~
訂閱: 張貼留言 (Atom)


text:
今日老公〝旺水~水為財〞是也.
老公尋晚想收埋張毯,但我話唔駛喇!咁佢就淨冚棉被,而我就棉被加毯.
今朝起身見到開左風扇,夠鐘叫老公起身,佢一張開眼有少許發老脾問我‧‧‧
老公:「D衫係邊?我搵唔到.」,我立即開抽屜拎左出嚟比佢,佢就立即話我.
老公:「你自己冚少少被,其他就冚晒落我到熱醒左,攪到我成身濕晒,又搵唔到短袖衫喎!」
之前老公都話我有時〝呼〞被會將D被冚晒落佢到熱醒佢,仲試過老公半夜熱醒起身見到張被係對摺左一半冚晒落佢到,而我係一D被都冇,不過,那時天氣唔凍唔熱.
跟住半個月前又出現這情況都問過我一次D衫擺係邊,不過,果時天氣冇而家咁熱,我答左佢係抽屜裡,之後大家都冇左件事.
其實,我將夏天衫收埋時都怕天氣回暖冇時間搵出嚟比老公換季,所以返工和睡衫我都收剩D作緩衝,但我又諗唔到擺抽屜佢都搵唔到,仲要係佢每日都開既抽屜,可能半夜佢冇開燈掛.
我都好丫!比晒D被老公冚,而老公情願D被被地下和自己冚都唔比我丫!有時半夜醒左又要用好大力先掹返D被,因為老公爛訓和會捲被,所以我每晚都會用一隻腳踩實被角就好D,但有時都係冇被冚架!
老公在我預備晚餐中來電,我就叫阿媽做住我代言人先,我聽到阿媽話爆水管叫老公搭地鐵,但老公公司附近係冇地鐵,掛線後話可能要晏D叫我地食飯先,阿媽話睇下晏D點先決定.
老公放工時來電會如常時間到,原來係佢公司爆水管,未搵到人修理要等明天,所以佢與同事抺晒D水關埋水制就放工.老公話上晝搬完倉,放工又做咁勞動既野好攰.


text:
2014年4月9日 星期三
(頭髮)頭髮護理好重要,我的護髮心得
一把頭髮的好與壞真係好重要
有時見到D女仔, 就算著得好靚, 個妝化得好好睇
但D 頭髮又亂又旱, 真係扣晒分
對於頭髮產品, 我都用過好多, 有平有貴, 而近排我就用緊呢D 啦
好似好多野咁, 就等我續一介紹啦
首先, 由HAIR MASK 開始
面要敷MASK, 頭髮都緊係要啦
KERASTASE 係LOREAL 旗下最大, 最出名既HAIR BRAND
佢有好多條LINE, 視乎你頭髮需要D 咩
呢個係我買既第二罐, 第一罐係買了紅色, FOR COLOR 既
當時我頭髮髮尾因為太旱, 好易退色, 上下變到兩隻色咁, 好核突
用左果隻HAIR MASK, 集中用在髮尾, 好快就變番同一隻色,
真係咪話誇張
而呢個金色係修護多, 當然效果都幾好
呢個門市賣緊 4 百幾, 建議大家第一次去門市問清楚SALES 買邊隻
之後再去髮品店買,平好多架
呢個係AMIKA 既HAIR MASK, 佢個質地比 KERASTASE 薄,
個人覺得可以成日用, 隔耐D 先用KERASTASE
當然效果都幾好, 剛剛都再入左貨LU
呢個都係 4 百幾,但有500ML, 有排用呀~
用完MASK, 洗乾淨後, 吹頭髮前我就會用呢支HAIR OIL
佢質地好薄, 好似水咁
不過我覺得效果唔係幾明顯, 以修護既HAIR OIL 黎講, 我覺得摩洛哥油好用好多
就算係乾搽落髮尾, 效果都痳痳地, 唔會話睇落髮質好好
不過買左就照用咁架JE
每朝我都會SET 頭, 有時 夾卷, 有時夾直
雖然個夾已經係聲稱冇咁傷頭髮,但夾前有冇用抗熱野, 對頭髮真係相差好遠
以下呢支係我至愛
呢支係精華, 乾濕頭髮都用得, 除左抗熱, 當然都有修護成分, 話晒都叫做精華MA
我最中意佢既原因就係用完佢再夾頭髮, D 頭髮睇落好令, 髮質好好咁
而且個造型比較 LONG LASTING
超推介
大家睇下夾完D 髮質係咪好靚呢~
唔好既係佢既價錢, 要$580, 好貴呀, 雖然一支都用到大半年, 但都唔捨得
好彩AMIKA 間唔時就係買二送一優惠, 除番開就平D 啦~
最後, 呢個CREAM 係夾完(卷)頭髮用既
用完會令到D頭髮綿D,
呢支係前一兩個星期先買, 但近排D 天氣幾潮濕, D 頭髮好怪, 所以都未講到呢D 野究竟好冇用..
講住咁多先, 下次有咩好用再分享~
訂閱: 張貼留言 (Atom)


text:
2012年11月關西蜜月自駕遊之旅~Day 3 和歌山貴志駅貓站長, 南紀白浜魚市場
第三日 11月26日 和歌山貴志駅貓站長->南紀白浜魚市場
今日期待已久既自駕遊正式開始不過好唔好彩一起身就見到出面落雨我地立刻上網睇天文台"和歌山"有無落雨,雖然有雨但都係30%而大阪就90%雨量,都算ok喇
老公先行去攞車,我就係酒店慢慢食我既美味早餐等老公到咗樓下就WHATAPP我落樓,因一早在日本訂咗張b-mobile SIM Card可上網14日都好似係300幾蚊(宜家日元平咗咁多應該重底)張咭用咗8日300幾蚊已經覺得好底,點之咁啱有朋友接住黎大阪玩5日,加起上黎用足13日真係無得頂,朋友返黎都話正,人在外地去到邊都可以上到網由其係香港人,無得上網就好似世界未日你話上網幾緊要呢
Toyota Passo就係我地呢5日既戰車,坐位大,車仔細細非常適合日本既小街道還可以360度自轉老公接咗我之後既第一站,就係去大型任泊既JUSCO吉之島買水果同零食
阪神高速一路行都落緊雨重有啲塞車但大家都好禮讓無跟車太貼左攝右攝,值得一讚
入到"和歌山市"就無落雨先去食咗個午餐就出發搵貓站長,但我地唔會泊係"貴志駅站"因為果邊無停車場,而會泊係"伊太祈曽駅站"因有大型免費停車場,所以我地先泊係果邊再坐Tama電車去搵貓站長
去到先知Tama電車要維修到下年2013年2月(真失望無得坐),而其他得意既火車(士多啤利火車及玩具火車)時間上又夾唔到,咁唯有坐普通電車去搵貓站長
一落電車就見到好靚既車站同可愛既門簾(好想買返屋企呀)
見到貓站長喇,哈....我山長水又遠黎到你同我睡覺巴閉!
老公話:其實屋企啲貓都係咁架啦,你都估度架!唔通佢會跳黎跳去比你睇咩
周圍影相買吓手信
個車站都真係幾靚好多影相位,車站外圍設計上係個貓頭黎架(好可愛呀)
影完相買完野出返去伊太祈曽駅站攞車,出到去比我見到貓貨車,後來重比我發現維修站入面,放咗台維修中既Tama電車,等我偷偷地入去影佢先
真係玩到唔知時間都成3點幾,要快啲去下一站南紀白浜魚市場先得喇,因為車程要一個半鐘,而日本個天又快天黑(5點已黑齊)又要係六點關門前去到,要快啲先得
去到其實真係5點度,點解個天黑到好似夜晚九點咁架快快泊好車入去買野食.
oh my god!!!原來市場5點度已經開始收擋不過咁樣有樣野好,因為收擋關係所有刺身半價,超底呀(圖中既甜蝦好好味)我地買咗好多野食,本來想揸車去三段壁睇住個靚景慢慢食,點知去到果度黑麻麻燈都無算啦!未改為黑麻麻播住啲浪漫既歌食囉食完揸車返酒店都要3個鐘,到咗大阪都成十點幾,之後就去咗道頓堀食墨魚燒做宵夜再回酒店休息
今日好開心買咗好多貓站長既產品又食咗好好味既刺身,真係好滿足
"和歌山"呢個地方其實仲有好多野值得行,我地黎得一日咁少,已經同老公講好下次起碼要玩3日同泡溫泉,"和歌山"下次見啦


text:
呢幾日真係病到死死地
今日都仲喺屋企攤屍中
乜都唔想做邊度都唔想去
明明開頭都只不過係發燒
點解之後會扁桃腺腫埋先?
一扁桃腺腫就痛埋上頭同眼度架喇喎
都算喇,食兩日藥應該冇事架
搞乜尋日仲開始瀉先?
我又有食錯野咩??????
點解點解點解?
病到我尋日同老公出街買餸
都買到黑面而回.....
其實我呢幾日病住都繼續有煮飯(好老婆)
餵到老公飽飽架
不過係冇心機寫blog囉
又儲起咗一堆餸排住隊等出post
好啦,家陣咁得閒坐喺度 (食咗藥竟然瞓唔到)
咁又繼續分享吓食譜啦
唔知大家記唔記得有間烏冬店叫赤丸
N年前一開既時候長期排長龍
想當年我都有做過傻仔
排成四五十分鐘隊
為既係一碗咖哩烏冬
而家我當然唔會排啦
見到條龍都掉頭走啦
(其實好耐都冇去過
唔知仲要唔要排隊)
要食咪自己整囉
簡單易做架
一個人時與其食公仔麵,不如整咖哩烏冬
材料 (1人前):
烏冬 1個
咖哩磚 4格
洋蔥 1/3個
甘荀 1條
水 400ml
橄欖油 1湯匙
做法:
1. 洋蔥去衣切條,甘荀洗淨切大粒
2. 中火用橄欖油起鑊,爆香洋蔥及甘荀
3. 加入水,滾起轉細火加蓋煮20分鐘
4. 放入咖哩磚煮5-10分鐘
5. 最後放入烏冬煮熟即成
小貼士:
1. 咖哩磚於各大日式超市有售, Aeon 12蚊店都有
2. 水既多少可自行加減,水多湯底會稀d囉
3. 除咗野菜,仲可以加肉類,好似牛同雞,如果牛既就最黎先落,如果雞就可以一開始同洋蔥甘荀一齊落


text:
Tuesday, June 05, 2007
救救小菲姨
點好點好,你話仲可以點呀?我又真係唔知仲有邊度有d又平又靚既批發喇,咁可以點喎,希望個天會幫下佢,新貨可以賣得好d,追返佢地呢幾日既損失啦
Monday, June 04, 2007
我的Sinomax
趁住今日肥豬都早放工,我地就決定去jusco睇下有冇平野執(因為將軍澳分店租約期滿),嘩,一入到去都幾混亂架喎,d人揀野好似揀得好開心,不過我地就唔啱喇,行行下見到sinomax counter,我話我今次一定要買架喇,咁肥豬都話「買啦買啦,唔想你訓得唔好又容易病呀」
一行到埋去,個sale serve緊一個客,不過個客好煩好煩,又咁又咁,又話想睇下第二個counter會唔會平d,又話唔知好唔好訓,又好似想買,又好似唔想買咁,但係自己又話d朋友都話好訓,咁你就唔好阻住我啦,我想買野呀,噓~~~
佢搞左一輪去比錢既時候,我就開始試枕頭喇,試左幾個款啦,不過都係好似sale介紹比我既升級版最舒服,所以就揀呢個啦,其實我一直都唔知幾錢架,我記得肥豬嗰個好似4xx,咁試完枕頭我咪行下個counter,confirm下個價錢囉,如果要5xx我就可能要返肥豬嗰個,一睇之下見到係429,我就問姐姐,呢個係唔係即是429呀?佢話唔係呀,仲有個8折,嘩,我真係不禁大叫左出黎,真係好抵呀,3xx就有個新出既枕頭,而且都真係幾舒服呀,事後肥豬話我好似做媒咁,嚇到之前去左比錢個煩女人眼都凸埋,咁…咁…咁我真係唔想架,我真係覺得好平呀嘛,都唔明一個叫好訓d既枕頭都係3xx,個女人都唔知有咩concern,買就買,唔買就唔買啦,又唔係冇得你試,試完都覺得幾ok呀
好啦,最後我除左買左個枕頭仲買左一個貓貓cushion,我不嬲都唔鐘意貓架,不過呢個貓貓cushion真係好舒服,攬又得,挨又得,連nic nic豬都好鐘意… … …咬,哈哈
今晚仲換好晒床單,用新枕頭訓返一個靚覺,正呀!!!!
呢個就係我個太空零壓力枕升級版喇,我覺得好舒服架
Sunday, June 03, 2007
終於都忍唔住
第二件係試褲,嘩,唔得囉,原來我宜家已經唔可以再著淺色褲,真係好肥,唔減唔得,所以我係唔會再試架喇,除非瘦5磅啦,我就會開始搵返條啱既淺色褲架喇,哈哈
跟住再試埋兩件衫,其實有一件雪紡都ok靚,不過又唔係靚到我要用5xx買佢返黎囉,所以唔要,跟住有一件有少少復古既唔衫唔裙就啱喇,不過好似怪怪咁,前後都好怪,經我地研究左一輪之後,原來係個招牌前後搞錯左黎釘,所以誤導左我前後調轉著,不過另一個色又冇錯架喎,最終呢,我都冇要杏色,要左深藍,估唔到著深藍都ok喎,咁呢d平平地就買啦,買完衫衫,好開心咁去sogo睇游衣,我叫豬生同我去游水減肥,佢話游水減唔到肥,一定要跑步或者球類運動先得,佢都short架,不過算啦,就算去游水,我都真係冇泳衣可以著呀,我之前d泳衣全部都係兩件頭架,宜家都唔可以著,咁大個肚腩,唔好嚇人啦
點知去到sogo,件件波衣都係3點色,真係唔得佢死,一件頭既真係少之又少,兩件個上身長少少既其實都唔多,眼見有d肥過我既都係度揀3點色,唔得,我都要揀,最多我瘦左先著既姐,所以我就係好辛苦既情況下,終於都買左一套喇,我發誓我今個夏天一定要著到呢套泳衣落一次水,呢套已經冇roxy咁難著架喇,我一定一定要著到架,唔可以再將d泳衣收藏,等我啦,哈哈
之後就再去G2000買恤衫,今次唔係我買,係豬生買,因為佢由聽日開始就可以唔打tie返工,所以佢要一d有紋既恤衫會好睇,一買就買左4件,不過好抵囉,4件都係6xx,真係超值呀
到最後返左媽媽屋企,我都仲係死唔蝕抵,上網揀左幾件衫,要人幫我係日本訂囉,係要比charge架,不過宜家就計緊邊間平,同埋就算有charge都平過香港,個point係我知呢d係日本野,我好怕係香港買d大陸野,但係賣日本價囉,就算我宜家係日本訂個d都係made in china,咁話晒佢地都經日本qc過,都有d信心既,其實講到尾都係我太祟日姐,哈哈
Saturday, June 02, 2007
媽媽仔仔一齊努力減肥
出師不利,一早諗住自己揸車去架嘛,死人豬又唔一早借車喎,前一日打去先知架車拎左去整,冇得用,於是就叫fei e坐亞父車,我地就坐的的去啦,點知我地打算出門口時,fei e打黎話亞父架車跪低左,佢都要打的的,咁於是佢就上的的先,之後先黎車我地,的士叔叔見到nic nic眼都突埋,因為車上已經係bob cook,仲要多一隻大狗,佢好驚呀,驚都冇法啦,都係要車架,哈哈
去到診所都冇夠4點,不過因為冇人,所以都算幾快就可以入去打針喇,第一次係我地既可愛nic nic豬,我都知佢肥左架喇,不過又估唔到佢真係肥左咁多喎,一上磅就大件事喇,28.1kg呀,上次都已經肥肥地架喇,有成26.xkg,不過個時都唔叫overweight既,都見到少少腰,宜家?冇左條腰,好似媽咪咁,仲要比醫生笑佢係茶几,冇法啦,nic nic豬你要減肥喇,你要戒零食,同埋冇得雞肉條加狗糧架喇,同埋要跑多d,不過唔緊要,媽媽同你一齊減,你要減6磅,媽媽就減12磅啦,希望大家條腰會早日重生,哇哈哈哈哈
第二個,同bob同cook喇,bob同cook都肥左,尤其cookie,又重返到11.xkg,點算呀?又要減肥喇,如果唔係唔得健康架
跟住到porter,佢太瘦,醫生要佢食多d野,都話亞父唔比野佢食好慘架啦,佢應該黎我度,等我谷肥佢就差不多喇
你睇我養豬幾叻先得架,第一個就係肥豬,第二個係自己,宜家連瘦底既nic nic豬都真真正正做埋豬氏一族喇,哈哈
仔仔,努力呀~~我地一定會瘦返,仲好fit添架,哈哈
Friday, June 01, 2007
終於有回覆
原來佢地一年有4次exhibition可以去落order架,不過我地一定會miss 6月呢一次架喇,佢地6月已經係睇07冬同08春既貨,真係出得快呀,不過唔緊要啦,希望總有一日我會去到呢d exhibition,同埋我地真係好大大聲講,我賣既係真珠都冇咁真既日本童裝,yeah yeah yeah,好開心呀~~~~
Thursday, May 31, 2007
新舖開張
尋日一早打黎問我可唔可以幫手,好啦好啦,就幫下佢啦
放左工我就即刻出去旺角喇,一去到大家姐已經到左,一入舖到,裝修唔錯,好光猛,好舒服,不過d衫好似真係麻麻地喎,唔係好靚又好少,同埋仲要好皺,一睇就知冇燙過啦,於是我唔理咁多,叫二家姐去入水,我就幫佢steam衫,嘩嘩嘩,反到成9點先走,仲要係steam左一半咋(大家姐應承左今日都會出黎幫手,所以我都出),不過我真係好想睇溏心,唯有走走走啦,返到屋企都係睇得半集咋
到左今日,去到旺角,我就周圍行下,睇下見唔見佢地賣緊既衫啦,得好少shop有得賣,咁見到既都賣得既貴,不過都係放出黎咋喎,間shop都冇人行既,我同大家姐其實都好擔心佢地架,所以大家姐上網係咁搵搵搵,搵到d online訂貨既批發商,d衫都幾ok,同埋我見個場都冇呢d衫賣,都幾好呀,唔知佢地會唔會訂啦,我地兩個要做既野都只係得咁多
咁我行完一個圈,自己忍唔住買左3對耳環,係,我又買耳環喇,耳環真係好好反架,咁都ok平啦,d款同ans差不多,唔知佢會唔會有d係大陸野扮日本貨呀,咁百多d一對都可以接受既
去到fei e度,我又開始steam衫喇,我steam完就比大家姐剪線頭,我地好似工廠女工咁,係咁幫佢整整整,終於都整好晒喇,同埋叫放多左d貨出黎,又同佢地襯左衫,好似好睇左少少啦,希望佢地既生意會好少少
二家姐,你比心機啦,唔可以衰架,勤力d,試多d唔同既貨,睇下邊d好賣就賣邊d啦~~~
Wednesday, May 30, 2007
胎死腹中的Nic House
話說打去問shop既租金呀,其他雜費時,個staff都ok架,佢好肯答我野,態度一般,直至我話要約睇舖,佢都ok架喎,跟住睇完舖,大家都覺得細係細左少少,不過啱架喇,太大我地都可能afford唔起,於是我就再打去還價啦,佢又冇叫我填form,咩都係喺電話度講,態度超差,我都算啦,我以為佢點都會同我做野呀,我星期四還佢價,佢就話過幾日覆我,我星期六都有少少擔心架喇,咁又再打去,佢就話要星期一二覆我,好啦,我地等,到左星期二,老公又打去,佢話負責個同事放假,要聽日先覆,到左星期三,老公一早打去,條蛋散話其實有人比到20k既offer,仲差不多傾成,就快簽約,頂佢呀,差不多傾成,唔係呢幾日既時呀,咁你仲比人睇?比人睇都唔緊要,我還你價時,你都同我講聲已經有人比到個offer呀,我都比到,不過我想平d先再還你價姐,都short架,d死人landlord真係黑人憎呀,問佢野又十問九唔應,答得黎打聲又衰,真係好想一把星佢呀~~~
到最後,我地Nic House就係衰左係舖上面,唔知幾時先可以搵到間啱既shop呢?唉~~我又要做做做,做死去喇,慘~~~
Wednesday, May 23, 2007
好忙,好忙,好忙~~~不過勁開心
自從美夢成真之後,個腦都冇停過,有好多不同既idea走出黎,雖然好攰,好辛苦,真係好多野諗,不過真係好開心呀
如冇意外,我下下個星期就可以咩咩架喇,跟住7月頭出trip,yeah~~~我都有得出trip呀,真係開心
尋日同老公講,我宜家好勁架,我係buyer, shop manager, relationship manager同埋account添呀,哇哈哈哈哈
Sunday, May 20, 2007
觀禮篇
係教堂行禮,我諗除左係jenjen個婚禮我唔覺悶之外,都應該冇一個我係覺得唔悶架,不過好彩,今日呢個婚禮都好快,話悶就都有少少既,不過又未至於好想訓個隻囉
其實最開心既,係我地撞到alex囉(my memory既其中一個攝影師),哈哈,老公叫佢,佢初初都好疑惑架,不過望多左一陣,佢又認得我地,仲到我地影左一張合照好開心呀
希望我呢個舊同事會比返呢張相我啦,我估會幾令架,哈哈!!!
Saturday, May 19, 2007
美夢成真
多謝肥豬老公!!!!
Wednesday, May 16, 2007
千呼萬喚始出來的My Memory大相簿一本
Monday, May 14, 2007
老闆,老闆,我真係好想做老闆呀~~
尋日老公同老爺奶奶講起做老闆既事,出乎意料,老爺奶奶冇我地上次講既時候反對得咁緊要喎,不過佢地就一定要知道我地個plan係咩,究竟可唔可行,唔知佢地係耍我地呀?定係真係如果可行就會比我地搞啦,不過我由尋日飲完茶開始,個腦就冇停過咁,係咁諗,係咁諗,有d咩可以做,終於都比我同老公有少少頭緒,今日好努力計左條數出黎,好似唔係好難,不過都真係要做下stat先知有冇咁既生意額
Anyway「人生充滿希望,前路由我創」呢句野一直都係我個腦入面,真係好想好想係我冇仔女既時候去做呢件high risk既事呀,如果我一世都唔做,我真係會覺得好遺憾.
Friday, May 11, 2007
香港搶福袋事件
前一排係Apita啱啱join左ans既member,佢好快就打比我同我講,黎緊11-20號,佢地會做vip pre-sale,叫我有時間就去睇下,好啦,見今日係happy friday,肥豬又未放工,我咪自己一個行去cwb先囉,去到sogo第一站就係上左9/F特賣場睇bra bra,我仲以為有wocoal,原來大牌子係得private shop,唔係好啱,不過係唔啱既地方,我都可以買到兩對婆仔襪喎,其實就係上次係Apita買,唔知令唔令既婆仔襪囉,我見佢8折,同埋又真係幾好著,唔理咁多喇,美女shopping,買左先講,哈哈
跟住就行行行,行去3/F既ans睇野喇,本來我係打算買多一對半對耳環,用左公司送比我地既100 gift card,不過...咦...有福袋既,99蚊一個,仲要係用紗袋裝,咁即是可以自己揀啦,所以我就八八卦卦自己企埋一邊揀喇,每一袋都有3個item架,一般都係一對耳環+一個夾+一隻戒指/一條鏈(唔知係手定頸啦),不過比我搵搵下,有d係有兩對耳環架喎,其實我係無比開心架,因為我最鐘意就係買耳環,一定啱架嘛,戒指同鏈,我鐘意鑽鑽多d喎,我揀晒人地成兜福袋,終於揀左3袋有兩對耳環既出黎,跟住當我好開心,仔細咁睇緊要邊袋時,有個sale就埋黎同我講,呢d係vip優先選購架,我今諗你又知我唔係vip?你同我講做咩呀,個一刻我係好唔開心架,你宜家係唔係反野先?趕客呀?我冇理佢,冇表情,冇睇佢,自己有自己好開心咁揀,揀完之後,佢好快就話同我keep起去,是但啦,你keep就keep啦,我都唔知你咩居心,宜家係唔係唔係vip就唔可以揀你d野姐?都short架,所以我揀多一陣耳環,我就去比錢喇,唔想再係呢間野度買野,你d唔知咩sale,激嬲我,最憎~~埋去比錢時就用左公司送既100大元gift card比錢,哈,估唔到最終我會蝕左一蚊比公司喎,不過是但啦,除左個sale之外,我真係揀到一pack我好鐘意既福袋,同埋又唔駛自己比蚊蚊,開心始終係大過不快既
福袋入面有兩對耳環,一對係270,一對係190架,其實呢兩對宜家都可以散買,做緊8折,所以我覺得好抵,唔會比d舊貨你,仲有一隻都ok靚既夾,我都有用既,都值60個大洋架,我用左99個大洋就可以買到呢3樣野,真係好開心呀(白珠個對,有一刻想買架,不過270好似太貴,所以唔買,估唔到咁都比我買得到,我真係一個shopping天才,哇哈哈)
各位都想係ans買野既朋友,你地用我個mobile,check返record都一樣可以有vip優惠架,不過最好唔好去sogo個counter啦,哈哈(我仍然小氣)
Wednesday, May 09, 2007
5月七彩french nail
又到左一月一次既整甲甲日子,一直都冇咩idea今次整咩好架,咁就諗住上去睇下書先決定啦,一睇就揀左兩款出黎,一隻係彩虹閃石,我諗整一隻手指都要50粒石,所以呢個一定唔會整啦,再跟住就係七彩french喇,其實個圖係粉藍,黃,紅,青同橙,不過magic nail冇黃,所以我揀左紫色,同埋人地係雕星星,不過我就揀左用星星片,好啦,揀好晒色就開始整喇
Tuesday, May 08, 2007
幸福無比既nic nic豬
我時時都覺得nic nic比我更幸福,因為佢冇煩惱,每日只係玩,訓,食同落街
佢日日都可以訓到好晏,仲可以午睡
訓醒佢會自己玩一陣,玩完肚餓我又有放低野比佢食
等到我地返黎,佢又可以同我地玩下,睇我煮飯,最開心就係食完飯同佢落街,如果有時見到d啱玩既fd,佢就仲開心,返左屋企,有人比佢清潔,買少少野或者玩一陣,佢就會訓覺,呢d生活真係好滿足呀
雖然一日有10幾個鐘係要自己一隻係屋企,不過佢都好似幾自在架喎,要玩就玩,食就食,訓就訓,夜晚又有爸爸媽媽鍚,幾好呀等食野既可憐樣落街開心無比既樣
同fd一齊訓既樣 等媽媽煮飯既樣草地奔跑既樣
Spiderman以外的收獲
初初都冇打算第1日就睇架,不過見51又冇咩野做,就試下買飛啦,豬本來想買apm,不過冇位,咁我就試下tko metro啦,點知又有喎,都ok啦,唔會太前,都叫第一日就有得睇呀
睇之前,亞哥帶左冬冬&多多同nic哥反,嘩,佢地唔知做咩呢?隻隻落到街都好攰咁,仲有就係冬冬同nic既心痛好嚴重呀,佢地係貌合神離架,真係好笑
呢張都唔算貌合神離,算影得好好架喇
反完之後食左少少野就去睇戲喇,不過未入得場既時候,係戲院外面見到隻既得意既扭蛋,所以扭左一隻,出左黎又真係好得意喎,不過我冇10蚊同埋又要入場,所以冇繼續扭,不過出左黎之後,我就死唔蝕扭多左幾隻,直到尋日要豬生同我扭多5隻,不過都唔齊一套呀,差minnie,咁算就,我扭左100大元喇,呢個係我極限,我唔會再扭架喇
一set有6隻架,不過我扭左100蚊都係得5個款,算啦,我放棄喇,5隻都好好架喇
睇完戲,扭完蛋,我地就入左西貢拎我個張訂左好耐既天使高櫈,個樣真係好令呀,同埋方便左好多呀,至少我想拎衣櫃上面既野時,我係夠高囉,同埋我又可以坐係度化妝呢,幾好呀,除此之外,買多左兩個盒放下d飾物 高櫈一張,真係等左好耐,好彩都好滿意
木盒兩個,今期試下買呢個天使,其實究竟櫈既天使令d呀?定係呢個孖天使令d呢?
係勞動節呢一日都真係幾勞動同埋我終於都冇去annual dinner,實在係我心中所想,哇哈哈哈哈
Friday, May 04, 2007
鬧交過後的shopping篇
不過今日情緒高漲又從遇至愛,買就買啦,終於都買左我好愛既藍色trench coat返黎喇,哇哈哈哈哈
行完bv.blu,殺埋去sogo,其實冇特別野想買架,不過叫行下咁囉,點知什麼51黃金週,nice claup居然買滿1000即半價,好死多人呀,不過都是但啦,揀揀揀,揀左一大堆衫去試,不過又係因為我太肥,好多都唔好睇,同埋我target係買最接近一千既衫,所以最終揀左一件唔衫唔裙,一件針織top同一件小背心,埋單5xx,真係開心
買完就快快食飯,跟住趕返屋企等亞哥帶多多黎展開佢3日兩夜既寄宿生活
左: 花花唔衫唔裙一件,折左都係300左右,ok啦,平過係旺角買
右: 鐘意左好耐既藍色trench coat呀,呢個藍真係好少見,所以好鐘意,好過我次次都粉紅粉紅,好得人驚呀
半價既nice claup
道歉圖
宜家心情好多了,因為收左以下既圖片,氣氛總算緩和左,不過我仲有一篇文會收架,收埋就應該ok架喇,同埋request左要個lv呀,不過都係嚇下佢既姐,我又唔係真係好想買,不過quota係我手總好過咩都冇呀
Thursday, May 03, 2007
妙語連珠
情況1: 今日lunch時一見到面,明明我仲係好唔開心,佢死晒狗話要黎wan chai同我食飯,好啦,我落樓第一眼見到佢,居然係一個好樣衰既樣,好嬲,我知道佢係嬲我仲係唔開心,一行出lobby佢就大大聲好惡咁同我講
“嬲嬲嬲,你嬲完未呀?大帝!你嬲咁耐為咩呀?”
情況2: 坐低食飯時,豬都仲係有d惡同唔願意咁同我講
“今晚去行街啦,去食飯啦”
“我唔去,一早話左我唔係想去街”
“咁你即是想我買野氹你啦”
我搖頭
“即是你想我做d野氹你啦”
我點頭
“唉~~我唔識呀!我真係唔識呀!!”
情況3: 我真係唔開心到食食下飯d眼淚湧左出黎,不過都只係飲泣,個頭亦都垂到好低
“你唔好喊啦,你喊咩姐”極不耐煩既聲音
我默不作聲
“唉~~~~~~~~~~”掉包,用雙眼狠狠咁掘住我
情況4: 講出左我想佢係放工前諗定去邊食飯,冇其他要求,唔駛送禮物,唔駛買好名貴既野
“我唔覺得一定要一早諗定囉,係唔係一定要諗定先得呀?我打算同你一路行一路諗”
“次次出街都係咁架啦,我就係想你係特別既日子為我安排少少野”
“我同你根本就有!!!分!!!!歧!!!!!!冇野好講,同你溝通唔到”
錯晒錯晒,說話越講越難聽,短短一個lunch足以令我個心更傷
心情依舊
讀書係咁,做野係咁,對愛情都係一樣
曾經我要求過我既男朋友,無論發生咩事,都唔好比我訓之前唔開心,如果唔係,我既唔開心只係倍增,第一個男朋友,到分手前總算可以做到呢點,第二個男朋友,都有一半時間係可以做到,第三個,即是我老公,我諗佢只係低於10%既時間係記得同做到我既要求,每一次鬧交,無論係我冇理取鬧,定係佢明知自己錯,佢都會以為訓醒左就咩事都冇,呢樣野,我同佢講過9千10萬次係冇可能,唔好以為奇蹟係會出現,不過佢依然好相信奇蹟係會發生係我同佢身上.
尋晚我專登一直上網到兩點先入房訓,個point係我唔想你又未訓,我又唔眼訓,我就係你隔離嬲嬲嬲,你就若無其事,我一定會鬧你架喇
好啦,我夜一夜入房,你係顧住打機唔訓,第一刻,我覺得你係等我,所以冇聲冇色既等我入房,不過我入左房,你又唔係同我講野架喎,一句對唔住都冇講,見我訓低就問我係唔係訓喇?我唔彩你,係因為我唔想出聲鬧你,唔知有咩好同你講,熄晒燈,冇端端問我:“老婆,你做咩姐?你宜家做咩呀?”聽得出你把聲係好似想發惡,我依然保持住唔發脾氣不過唔開心既聲音去答你:“有咩做咩呀?”,你:“我問你野,你又唔出聲?”,我:“咁你見我訓低左,同亞nic講晒good night,咁都唔係訓覺呀?仲要答你呀?”,大家又再一次不了了之,其實我好唔明,你問我做咩係為咩呢?你係唔係都仲係度期望我會同你講一聲:“冇野呀,訓啦,我冇事呀”
你唔好傻啦,我係唔會講呢d野架,唉~~~
今朝起身如常,只係我今日冇懶床,冇同你講野,一起身就真係起身,帶左nic出去食野,然後自己梳洗,到出門口時,你都一直冇同我講過野,到排隊等小巴,你又開始你既精彩妙語,我又再一次失望
“嬲啦嬲啦,嬲完啦,你嬲左好耐喇”
“對唔住(囉),今晚同你去街喇” (又係個囉字,對唔住就係對唔住,咩野係對唔住囉呀?即是唔願意講啦)
聽得出你講呢兩句說話既時候係好冇心,你只不過係想草草了事,我唔係只係想去街呀,過左一晚,你根本冇好好諗過點樣可以令我開心一d,算啦,呢個老公由始至終都係咁,我都冇謂對佢有希望喇
到最後,大家差不多要行唔同路既時候,你終於都心急喇,語氣開始重,然後同我講
“對唔住喇,我應承你出年我一定會準備得好d,我應承你啦”
呢個說話聽起黎係幾好架,好似好有心悔改喎,不過我可以90%肯定,你出年唔會記得你今日講過既野,知唔知點解呀?因為上年鬧完交,你都有話過今年會好好地過架,可能今年唔鬧交就係好好地過啦,可能我要求係高左d啦
我聽完你呢個說話只係答左你一句:“算啦,過左喇,你乜野都唔好講啦,已經過左喇”
之後我就自己一個人行去搭巴士,你就去搭地鐵,一路行唔知點解我真係好唔開心,我好想喊,兩隻眼都係水,睇唔清前面條路,忍呀忍,行到個站時,因為冇人,淚水終於都一滴一滴既滴出黎,我搵來搵去都搵唔到tissue,只係見到自己既眼淚一滴一滴咁滴落個袋入面,好不容易,眼淚先可以停止,呢一刻個心真係好痛,每一滴眼淚都好似刺我個心一下咁,好難受
返到公司,我都仲係好遊雲,不過真係好多野做,我冇辦法唔將我既私事放低一陣,不過係百忙中去washroom既時候,個一下既心痛又忽然湧起,眼淚又再一滴一滴咁滴出黎,夠喇,究竟幾時眼淚先唔會再湧出黎呀!
係12:30,心情依然係好差好差,覺得好灰,三年來第一次感覺到個心比刀割既感覺,我唔嬲,我今次真係唔嬲,不過係好失望,好心痛,覺得你莫視左一個我認為應該重視既日子,你呢一次既表現,比你完全唔記得係咩日子黎得心痛,因為你係知道而又什麼都沒做,直至我唔開心,你都好似若無其事,好似件事會冇聲冇色地好了一樣,令一樣係令我最心痛既,因為我覺得你好似冇用過心去感受一下我,唉~~~


text:
莊奶樽擺囍宴﹐我地五個會見o既朋友最後只有我同莎拉到賀﹐莎拉勁遲到﹐如果我唔等埋佢﹐我就會自己係會場呆下呆下﹐所以點都係出面等埋佢先至一齊去.
同枱都係當年錦記o既人﹐但全部已離職﹐一埋到枱﹐坐係對面o既女仔好熟口面﹐叫唔出咩名但我sure我係識佢o既﹐好彩... 佢都自己再報上名係Sharon﹐一講就記得喇﹐當年莊奶樽地條Team後期曾經發展為四人組﹐Sharon係唯一女將﹐不過今時今日佢宜家係媽媽級﹐囝囝都帶埋來飲了.另外同樣係Hardline Team o既 Wallace﹐同佢唔熟不過我認得佢﹐不過佢唔認得我!! 坐係我隔離o既係比利﹐當年同佢都唔係做在好耐同事我就走在喇﹐如果唔係佢﹐我第一個電話未必會係One2Free度出.最後要數Ken Law啦﹐初初識佢果陣我好驚佢o架﹐講o野好大氣焰但偶爾講多兩講就會發現佢o既語氣只係習慣﹐其實佢無咩o既﹐不過好笑在佢初時唔記得我係邊個但又唔問﹐食到翅佢先走黎同我講:『我終於記得你喇!! 你係xxxxx Fung!!』哈哈... 正一傻佬﹐唔記得一早出聲嘛﹐咁多年無見唔認得真係好閒咁介懷做咩呢?!?! 不過佢宜家都有兩個囡囡喇.
一餐囍宴見番咁多年無見o既同事﹐雖然無咩話題但好得意﹐見到個個o既變化都好大;比較意外o既係Ken Law覺得當年我幫佢地好多﹐佢話我係度果陣佢地有Do野好都輕易解決﹐我係QC走在之後佢同八月哥炒大鑊﹐其實我只不過好多時都將佢地講o既原因再講一次俾KM聽之嘛﹐不過係佢腦入面就覺得我咁樣已經幫佢地一個大忙.
聽一聽咁樣﹐就好像打在一支強心針咁﹐悟‧‧我要搵工﹐唔駛驚o既!!


text:
話咁快已經去到旅程最後一日, 由於之前個日誤坐羽田機場車, 無意中比我地發現原來係大門站可以坐京急直去橫濱, 都只係470yen一程, 不過對於橫濱之前真係無mud搜集資料, 所以都只係亂行一通
因為係老公帶路, 更加無計劃, 求其見到條未來線就走左去買pass, 其實一程都係200yen, 但老公話買pass抵, 450yen, 不過我地最後發覺其實橫濱唔係好大, 唔坐車都ok
坐左一個站就到左呢個遊樂場
行下行下又行到去倉庫
做緊curry同北海道祭
北海道直送帶子
橫濱係沿海, 有郵輪
卒之我地去到中華街, 好驚呀, 超多人, 要我排隊食小籠包, 真係 no way
最後就到我地最重要ge目的地, 三井outlet, 要坐seaside line 去, 好鬼貴, 買左d Fred Perry, Lacoste Polo Shirts 同 Edwin Jeans, 收穫未算太豐富
行到攰晒, 回程坐番JR京葉線去濱松町, 食左個Pepper Lunch, 6:30PM番酒店攞番d行李就坐京急去機場, 去到都係7點鬆d, 時間充裕, 住濱松町都幾方便
2010年羽田新國際terminal將啟用, 希望到時有多d羽田機飛香港啦
我明明mark位mark左31行, 唔知點解回程ANA又比番exit row 我, 好處係好似闊少少, 但我覺得就唔係咁方便, 首先睇戲要攞部電視出黎, 食餐又要好難先攞到張枱出黎, 跟住你個袋一定要放行李格, 仲有安全帶警號著個陣又唔可以除鞋, 總之, 就唔多覺有mud好處
不過睇見d空姐做野都幾攪笑, 首先見到某空姐成日將d杯由廚房碌出黎, 跟住又見到降落前將d飲品倒落垃圾箱, 又見佢地會數一數係咪每個餐櫃都lock好, 都幾辛苦嫁
回程個餐我地揀食魚, 好好食呀, 我老公仲攞多兩枝白酒番屋企, 超貪心
3日旅程完了, 再次打破去日本最短紀錄, 遲d唔知會唔會玩即日來回呢.... hahaha


text:
跟住學既,係繡球同富貴子(即係霧冬青).好衰唔衰,第一次沾手學麵粉花就係學迷你版既繡球(果陣我係專程每星期放半日假去學架).當時半條粘土都夠玩啦,我仲買咗包Designer,一次過做咗好幾倍既既功課來練習添.
我覺得學麵粉花除咗悟性之外, 基本功都係好重要既.
依家!大件事!要做實物原大.
都要做架,一做就一百八十朵花,而且有咩瑕疵都會俾人睇到,唔可以洽人老花胡混過去.真係做到有少少反肚.
咁就要打醒十二分精神,先要仔細地做好十字形既細花蕊,唔可以求其架,然後開花瓣,又唔係朵朵花都開盡架,所以要有不同形態.我自己一邊學,一邊會想到身為學員會有咩難題,做花時又有咩要注意,日後有機會同小朋友一齊玩,都知點樣講先會令人明白.
乾咗之後又再碰到我既死穴 – 又要用tape帶!
到上色啦,一朵花都要油三種顏色,做出漸變效果.
工程浩大, 油到地老天荒先油完.
葉都唔算太多既,因為想茂盛d,我仲比規格所需多做了一些葉!
我既秘訣就係 - 拎塊真既葉去影印,然後再縮印,整個細少少既版本,裁出唔同既膠片去製作,咁就可以做到更加像真既葉啦.所以,我既製成品係同人地果d唔同既.
set埋盆,都幾好喎.但係,冇陰功咯,又係巨人版黎,都唔知柄埋佢去邊好.咁啱大佬新居入伙,一於靠害,送咗呢份「大禮」俾佢!
俾埋個背脊大家睇,乜多咗一小球花既? 係呀, 係有三球大, 一球細既.
弊!冇幫佢擺好d個post添!
功德完滿,終於同盆繡球搵到一主好人家啦.


text:
Oh, i want to know, we all want to know, how can anybody treat somebody so?
FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
I feel better now.
- Do fuck all until the TV guy comes.
- Get pissed off at the fact I can’t put my copy of windows onto the new hard drive because I’ve already used the install key putting it on the old and shit hard drive.
- Probably get unintentionally and horribly depressed.
- Maybe shower.
- Maybe waste some time on video games.
- Call Tash.
You can install Windows onto the new HDD, the licence is tied to the motherboard (if it’s an OEM copy, which it usually is with laptops) or it’s tied to just one PC if it’s a retail copy.
:)
HELLO NOSTALGIA.
Green Day, welcome.
Why aren’t the Rx Bandits massive?
They’re not really a niche genre. They should be big.


text:
2014年2月8日星期六
韓式雜菌煱
我同王子都是辛辣麵粉絲,家中常備.
某天買咗雞肶菇同蠔菇,加入雜菜,做成了韓式雜菌煱.
如果你愛辛辣麵,呢個韓式雜菌煱應該啱食,因為個湯底很有辛辣麵嘅影子...
韓式雜菌煱
食譜:
材料﹕
雜菌500g切片
大葱1條切片
茄子1條切片
調味:
韓國辣椒粉1-2湯匙
糖1/4湯匙
鹽1/4湯匙
蒜茸1/2湯匙
上湯1杯
水半杯
煱內放入茄子及大葱,
注入上湯及水略煮,
加入其餘材料及調味煮至熟,試味.
15 則留言:
雞肶菇德文係即係乜呀??回覆刪除回覆
- 回覆
個湯底幾百搭,又冇油刪除
我家都常備辛辣麵架回覆刪除回覆
我諗過介架,不過唔得呀刪除
屋企無辛辣麵,比你引到我要入翻貨了~~~回覆刪除回覆
我試過冇入辛辣麵,即刻俾王子話呀刪除
我屋企係無辛辣麵的, 一來除咗我之外都無人食辣, 二來佢哋唔鐘意韓國麵既口感喎, 淨係鐘意一丁.回覆刪除回覆
我哋啱啱相反,鐘意韓國麵既口感多過一丁呀刪除
你家王子都好食得辣呀!!!我以前有備架,不過拜疆國沒有,所以都好耐無食啦!!!回覆刪除回覆
真係好奇拜疆國最多嘅食物係乜呢?!刪除
好美味!簡單又好食!最愛辣同菇類回覆刪除回覆
辣同菇類我都鐘意呀刪除


text:
24 May 2016
泰北,寮國 2014-01-25to02-10 – Day.16a(09Feb14)
因有整日時間所以訓到8點幾先起身,仲去埋食酒店早餐,雖然只係buffet,不過其實都係一般,食左少少飲左杯咖啡就出發去生果市場了(Saphan Khao Fruit Market),問過hotel只有巴士同的士到,但佢又講唔清巴士係邊度落同埋感覺好似知又好似唔知生果市場地點,因之前係清萊幫手譯左市場個泰文名,所以就搭的士去啦
不過根據習慣加上依間假假地都係一間hotel,所以一定唔會係門口截車,行左去兩條街左右係個唔多似酒店門口既地方上左架的士,當然係meter架啦,仲坐車頭叫司機去 Fruit Market,佢一7睇泰文名就知係邊,因shundownBKK既原因,唔知會唔會兜路,所以羅左部gps出黎睇,見到全部係示威區旁邊,不過就有d近Victory Monument,係路面見唔到示威場面所以好快就到左FruitMarket,去到原來係批發市場,因時間有d晏,好多鋪已經關門,而d人已經得番好少,生果呢就唔多,而且有d用布包住左,如果早少少黎應該好似油麻地東欄咁熱鬧,可惜
行左2個圈去左另一邊既批發市場(依度都算好大,有8-10座樓,似係同樣做生果批發,但就岩岩油緊油,好似幾新下,之前可能會舊d),行到某一處見有垃圾車收緊生果既垃圾,行去睇下,有人擺左十幾袋椰子係度賣,仲有隻狗仔好可愛,死都要由兩袋椰子中間穿過去,仲係度慘叫,佢主人見我影佢係度笑,最後仲幫佢羅開袋椰子,哈
睇完就諗住搭車去下一度,點知行過對面原來有個生果市場(不過唔係批發而係零售),好多生果,岩岩見有菠蘿,好香,再前少少有西瓜木瓜大樹菠蘿等等,仲見到好多人好忙咁用手推車運生果(收鋪頭錢幫忙運生果),另又有用生果制酸果既地方,真係好忙好熱鬧,睇多陣就坐車去另一度,因行番出去都有距離,所以就揀左坐tuktuk,睇價錢50-60T度,開價都差唔多啦,諗住坐tuktuk去到先去近d既Phaya Thai BTS station坐多幾個站去Victory Monument搵車去美功市場(Maeklong Market),但因示威封路關係,係BTS前幾個街口落,咁岩就行左入去示威區個入口了
因日頭既關係,人唔算太多,閘口有少少人把守,入去有人要check袋,我可能係細袋同遊客feel,無check我,咁岩到示威區當然睇下有無shutdownBKK既t-shirt賣啦,第一檔已有件黑色幾靚既,不過得大碼唔岩我,再行前d都有好多t-shirt,不過唔靚,仲有野食,泰國國旗色整既小裝飾品(好似手繩口哨等等)感覺似係賣野既市集一樣,入面既人唔算太激動,反而有種好nice既感覺,前少少有幾十個營有人訓緊覺,有人整緊示威既東西,再前少少就係演講台,因時間尚早無咩人係台前不過有人係度揮緊支大國旗,幾有氣勢,至於好似我一樣既遊人,都係行下睇衫買下野食影下相咁,眼見多數係當地人,有少數西人,聽落呢就無香港人同國語人,行左2-3個圈搵唔到岩心水既t-shirt,去多次第一檔再睇竟然搵到件中碼,太好了,衫只賣100T(=23hk),好平
買完就去搭BTS到Victory,可惜搵車搵左我大半個鐘,仲要搵巴士站長幫我寫泰文先搵到(之前忘記左寫低美功個泰文,真失敗),原來一出BTS直行盡頭再落樓梯係天橋底先有車,好彩時間仲可以,搭左12點4既車,價錢70T,大約半個鐘就到左美功站,睇睇時間已經過左一點九班車,下班要2點半,不過既然到左,去睇下街市先啦,點知原來一點九班車遲到,我2點去到岩岩好有火車聲,企好位置等火車拍movie,點知部機錄錄下停左,吹脹
睇到d人開檔收檔手法純熟,而且有d檔口有轆方便拉前拉後,火車呢真係好近,而當車過後唔用2min就還原本來樣貌,雖然youtube睇過不過現場睇都幾有趣,而且遮太陽既簷篷好矮,行時要低頭,係另一種有趣景象,哈
人可能因bkk問題比想像中少遊客,睇完火車行過左車站睇睇影左幾張火車相就行下街市,不過都無咩特別,因天氣太熱食左個雪榚周圍行下買埋車票無耐就走人了
[25/01/14 to 10/02/14]
Photo Link <<<<<<<<<<<<<<<<
No comments:
Subscribe to: Post Comments (Atom)


text:
上兩星期都好好彩唔多野做,今日就咁黑仔公司好多野做,仲諗住早走去幫手耆英會.從來都未試過做咁快,不過因為d野始終比平時多,快極都依然準時2點收工...好彩耆英會有好多人幫手,去到我可以成為耆英一份子,齊齊睇節目,哈哈.
晏晚都唔可以去幫手文化節招募人,因為再唔溫書我聽日會死得好慘
10 Dec, Mon
事實上點都死得好慘,只不過死既方式唔同,份卷難到想'Jip',而且就算我識哂,我覺得都唔會夠時間做.總之呢份卷合格都死得,因為個果可能會係C.........C_C
11 Dec, Tue
樓下開左間好哂既商務,好多書想睇! 其實我覺得City Libra唔多掂,佢有好多大路少少既書都唔會有,新書就更加唔駛講.如果每個月多餘既1千蚊去買書就好, 現家最想睇左Atonement同Golden Compass本書先再去睇戲.
12 Dec, Wed
Oracle呢科算最好.份卷唔駛長篇大論咁寫,都叫填得哂d位,都肯定會有dd分.唔知albert係點樣評分,其實會唔會佢係要求高既人架.哈哈
13 Dec, Thu
Information System Business呢科,都係麻煩既一科,如果佢唔俾tips,我真係唔知點溫.不過我噚晚揀黎睇都好,都已經睇死人,到左今朝溫,真係唔知我個腦既 "temporary tablespace" 仲可以裝幾多.可惜阿哥突如其來話要去日本工幹,成晚執行李,朝早去到機場後又打俾訓緊覺既我,話唔記得帶相機(難怪個時我個夢係有人係都要推開我屋企開門,佢一開門我就醒左,見到提係度震,一定係佢!!).睡眠不足令我個腦仲要唔夠ram,我發覺...我既答應係甩甩漏漏囉.例如個keyword係electronic marketplace,我就淨係記得marketplace...某個term係consumer我就好似寫左customer,希望佢老花睇唔到,哈哈
中環"餃子店"既燻魚麵
好似幾賣相咁哦?
食之前影相就係咁諗
食左之後就另一回事
佢連d招牌餃子都唔係好得
話皮簿,NO!
而裡面舊肉就咸得濟
又係過期食品
多得姜威廉
好似本來話送俾人做手信
點知都係佢懶/無左回事
最終過哂期
不過食唔死我同老豆
而且老豆平時都唔愛吃甜既
但唯獨對呢個過期食品有興趣
我每兩三日開下黎睇,
嘩,無左咁多粒既
原來plan定下次想食個d唔見哂囉
Secret Garden既cakes都唔錯既
呢舊黃色既Secret O係最好味
我唔係特別好mango
但佢都可以令我食完一啖又一啖
而佢係用Orea做餅底
所以最好唔好淨食餅底
溜


text:
繼續係 東京迪士尼之旅2013 園內遊記,今日就講下 東京迪士尼海洋 園內大受歡迎嘅舞台劇:My Friend Duffy!呢個表演嘅演出場地位於 Cape Cod,上年有睇我分享嘅網友,又或者上網睇過資料的話,應該知道 Cape Cod 係園區 美國海濱 嘅一部份.呢到被設計成為一個寧靜嘅小漁村,而近年因為 Duffy迪士尼小熊 嘅人氣爆發,園方就將呢個漁村改成 Duffy 相關項目嘅集中地.
現時,Cape Cod 有幾個專為 Duffy Fans們度身訂造嘅體驗,My Friend Duffy 正正就係其中一個!而呢個表演並唔係咁簡單嘅,因為佢係集餐飲及娛樂體驗於一身!買咗食物之後,就可以去到用餐區,演藝人員將會遞上觀賞證,上面會寫咗你嘅享用時間會去到幾多點.
呢到提供嘅食品有好多都同 Duffy 有關,我第一次入去嘅時候就買咗 Duffy 頭型蛋糕,仲會附送一隻 米奇和Duffy的春日巡航 紀念碟.第二次入去,我係食午餐嘅,所以我就買咗個套餐,另外亦可以加錢換一個紀念盤;我咁鍾意 Duffy,當然都有換到啦!
表演開始啦!Tippy Blue 出場作出旁述!佢係 Cape Cod 漁村 嘅信差,可以見到佢掛住咗信袋!
之後就到 Duffy迪士尼小熊 登場!佢著住一身水手服,亦掛住盛載幸福,幸運嘅玻璃瓶,準備同 米奇 一齊出海!但係... 佢好似對今次嘅旅程有啲疑惑喎...
見到 Duffy 咁樣,米奇 出黎為佢解開困惑啦!「我地響海上可以去到好遠,見到好多新事物!」
呢個時候,舞台頂端出現幾幅相片.「旅程上,我地可以探訪不同嘅好朋友,參觀佢地嘅家園呢!」
Duffy 終於都明白,海洋將會令佢見識更廣,擴闊眼界!然後,米妮,唐老鴨,黛絲 黎到碼頭,準備歡送 米奇,Duffy!唐老鴨 更加為佢地預備好行李添喎!
Duffy 開始對今次嘅海上之旅充滿期待!好啦,同 米妮 佢地道別啦!我地之後再見啦!
正式出海,表演亦隨之完結,布幕緩緩落下;睇完呢個表演,我都為自己嘅 Duffy小熊 影返張相先!
其實,整個 My Friend Duffy 總共有兩個劇目,以上嘅劇目係 Duffy的海上冒險,另一個就叫做 Duffy的誕生.兩個劇目每隨15分鐘輪流演出,亦即係話,基本上只要坐響到,係會不斷有表演睇嘅.我兩個劇目都有睇到,但係只係影咗 Duffy的海上冒險;不過無所謂啦,上年都已經影過了!
響到都順便同各位 Duffy Fans們分享一個資訊啦!東京迪士尼海洋 園方經已決定會於2014年1月20日 新增一個新嘅 My Friend Duffy 劇目,名為 ShellieMay的誕生,並取代原有嘅 Duffy的誕生 劇目;Duffy的誕生 將會響2014年1月5日作最後演出.
唔知大家對呢個新劇目有咩感受呢?鍾意 ShellieMay 的話應該會感到高興,但我亦知道有部份鍾意 Duffy 嘅Fans未必會同樣地咁喜歡 ShellieMay... 我自己就對呢個新劇目冇咩興趣... 亦對 Duffy的誕生 被取代感到有啲可惜... 但假如有機會,我都會去睇下嘅!


text:
上次同大家分享了我對 米奇金獎音樂劇 嘅感覺,今次當然就係到 獅子王慶典 啦!事實上,我覺得樂園係可以再增添多一個劇場表演嘅... 因為只係得兩個又真係少咗啲... 就算唔係劇場表演,都可以係大規模啲嘅街頭表演,就好似以前嘅 歌舞青春熱跳速遞 咁,其實的確唔錯.一個好嘅表演,真係可以響遊客心目中留下深刻引象架.
講返 獅子王慶典,相比起 米奇金獎音樂劇,我更鍾意佢嘅劇情鋪排,互動性,音樂等.俾我嘅感覺係,佢更加似一個專業嘅音樂劇.加上劇場用了中心舞台設計,令人覺得同演出者更加接近.
表演一開始,整個場面係好魔幻,非常震撼.
介紹完角色之後,就正式開始 獅子王 嘅傳奇故事... 刀疤 趕走 辛巴,睇下佢個樣幾奸!
其中一個我鍾意嘅場景,就係 辛巴 同 娜娜 重逢嘅一刻.呢篇文章嘅封面相片就係嗰個埸景啦,俾人夢一般嘅感覺.之後 白鳥 飛了出來,連住絲帶,響半空中旋轉.
當 辛巴 返屋企對抗 刀疤 嘅時候,火焰效果亦係好震撼.
最後大團圓結局,一眾動物一齊跳舞.
值得一提嘅係,表演中嘅四架花車,都佈置得好靚.
要成為一位演出者,響舞台上表演,真係唔係一件簡單嘅事.所以,佢地每一位響背後所花嘅心血,非常值得我地敬佩!


text:
2012年8月8日
深入海底兩萬哩, 探索前所未見的珍奇事物...
終於都開始分享 東京迪士尼海洋 嘅重點遊樂設施,今次一共有四個.咦?四個?通常唔係有五大遊樂設施嘅咩?冇錯,不過其中一個,忿怒雙神 冇開咁解.而呢篇文章所介紹嘅重點遊樂設施,係我覺得比較遜色嘅一個,我諗,隨住新嘅 反斗奇兵瘋狂遊戲屋 開幕,呢個遊樂設施應該會跌出五強... ( 講起呢個新設施,我呢排都有上返佢地嘅官方網頁留意等待時間,好似今日咁,剛剛睇完,只係開放咗個半鐘,已經要等320分鐘,果然係人氣爆燈!)
呢個遊樂設施就係位於 神秘島 嘅 海底兩萬哩 20,000 Leagues Under The Sea 啦.聽個名就可以估到,佢嘅故事係講述一班探險家深入海底兩萬哩去探索珍奇事物嘅.
入口之前俾大家睇過啦,就係呢個圓形嘅通道,呢到仲吊住咗一架潛水艇喎!
呢到設計到好似一個基地咁,有好多機械,中間嗰個應該係升降機黎嘅.
除咗上面嗰個小型潛水艇之外,仲有一架大啲嘅,不過我地坐嘅將會係小型潛水艇.
嘩!睇下個等待區幾長!不過我覺得好少可會用到咁長,因為佢好多時都只係需要等5分鐘.
好啦!我地上船啦!我地架潛水艇嘅編號係318,外殼嗰啲鏽漬都整得幾像真.
潛水艇有好多顯示儀,其中一個係講水深嘅;我地已經好接近海底兩萬哩啦!
經過一次海底歷險後,我地返上水面啦,出口呢到好暗,整個遊樂設施嘅區域真係好似一個基地.
離開時會經過另一邊嘅等待區,真係好大,仲有啲裝飾添,不過嗰次就冇得近距離咁欣賞啦.
我諗,佢唔係太受歡迎係有原因嘅,其實響船上係要由窗口望出去嘅;不過嗰個窗口就比較細,令我唔能夠睇清楚整個畫面,最後個感覺就唔夠震撼... 但撇除窗口細呢個問題,佢啲佈置都整得好細緻,如果唔需要等太耐的話,都值得一看!
於 08:51
標籤: 東京迪士尼之旅2012 [海洋]
訂閱: 張貼留言 (Atom)


text:
今日,繼續為咗視察場地,走到去尖沙咀,行咗個圈.
主要都係睇煌府o既場地.
先到,近佐敦o既188店.
煌府 188店
妙子同三哥一去到188煌府時,話想睇吓婚宴場地,店員就好主動咁轉介我哋比佢哋當日注場o既婚宴部專員,向我哋介紹場地設施,酒席菜單.場地間隔間都唔錯,專員推介翡翠廰比我哋.
妙子同三哥對個場地o既服務都好欣賞,就只係佈置以紫色為主.(我哋都覺得有點過紫,顯得有點俗氣)
鴻星 海港城
接住,妙子三哥行到去海港城o既鴻星.星期六中午茶時間,好旺,員工都無乜時間serve,所以只係望吓個場地大細,攞咗張卡片就走人了.但係呢,呢個場地o既大細四四正正(妙子大愛),圍數都好適合妙子同三哥,我哋都好鐘意.可惜明年8月後,佢哋有計劃裝修,未可以release之後o既期比客人.
再黎,又係煌府.
煌府 帝后廣場店
呢間店係煌府o既新店,上個月先至正式開張.裝修以紫色為主同好閃,間隔都ok.單睇店面可以o架.
但係,加埋配套考慮時,呢間店o既位置有啲遍僻,而且地下有印度人開啲o既舖係度,等lift時有陣陣印度香料味... 妙子同三哥唔太接受.
煌府 幸福中心店
最後,我哋再走到對面o既幸福中心店,上到呢間店,妙子同三哥都眼前一亮.呢間店的間隔係我哋理想o既,可以兩個廳都成為獨立一角.
另外,睇咗咁多間煌府主要係用紫色佈置;當然,呢間店亦唔例外.但點解我哋會眼前一亮呢?因為,呢間店o既兩個廰都係有一邊係窓,令成間點好光猛,少咗好多紫色o既佈置.整體感覺好咗好多.
而當,我哋同婚宴專員傾多啲時,知道咗呢度的flexibility都好大,更加吸引我哋.被我哋例入考慮之一.
除咗呢幾個,仲有啲場想睇吓.希望可以同三哥抽到時間,去睇埋;同我哋o既統籌夫婦再開會後,就訂場啦~
大家,請記念妙子同三哥!


text:
Rasupermen開幕了,佢前身係米芝連一星既MIST
最大特點同誠意係自設工場從日本買製麵機做麵
今次揀晌希慎開店,其實感覺上位置與麵店既形像配合
個門口帶點幽默,配合得到內有設計
我影唔到店內,因為當時午餐時間實在太多客人,唔能夠將人攝入鏡而post
裡面有一張長桌配高椅,亦有卡位
但一定要提醒,rasupermen唔設訂位,要walk in,所以門外經常排長龍
(因為店內燈光唔算好光,相片影得唔好,有d要用電話相片)
今次同Vanlily,Isaac,不眠王子一齊去食
夏天不少得冷麵
在我而言,好喜歡呢個,呢個望落似海灘,但我好想話你知點解,總之似,而且清涼
呢個係冷超人麵牛肉精華沙律,佢個湯做成Jelly狀,撈勻佢食
橄欖油拌麵配烤豚腩
呢個係撈麵,配有一碗湯
感覺像廣東撈麵,當然味道係日式啦啦啦
辣蔥味噌麵
你唔好以為佢係什麼地獄拉麵咁,但湯係辣
佢既辣來自蔥
對於我喜愛蔥既情度係超滿足,佢湯底較濃,講真…其實味噌湯底總會係較濃,呢個係預左既事
如果要唔濃可以選擇其他,有鹽味,豉油
其實之前我食過梅鹽味,個湯好味,可惜我又out focus,要等Vanlily比相我先post得
迷你熱鍋鵪鶉雞肉丼
呢個係細細份量既飯,佢用迷你Le Creuset去裝
小巧的一個飯
個雞肉好滑醬汁係一貫日本風味既帶甜既汁
上桌時都會開心,我得閒都要用我個LC煲仔做個翻版飯先,哈
初初我以前係雞全翼,原來係雞中翼
其實雞翼部份大多數人都喜愛雞中翼,所以呢個合心意
佢乾脆,味夠!做到乾脆已經係好好既事
西瓜豚腩 脆麵沙律
佢個脆麵係係鬆版童星點心麵
一個月內我試了兩次西瓜配腩肉
一個中式,一個日式
兩者都係腩肉鬆軟,個脆麵係一個特色
實在罪過張相影得唔好
呢個係焦糖拌味噌忌廉
呢個係偏甜,焦糖味夠出味噌味只係淡淡點綴
起初以為係布甸質地,但佢基本上係cream,所以唔好帶布甸既期望去試
同埋唔愛甜,食唔到甜要注意,佢的確會甜少少
我同vanlily接受得到!哈
杏香奶凍
呢個我認為質地唔錯,但杏味可以再重手dd,會完美多d
Rasupermen波子汽水
我要士多啤梨味,Vanlily要原味
士多啤梨味永遠係我最愛
波子汽水係日本做既,運來香港,遲下還有新口味
餐牌可供參考
順帶一提
其實有時做食客,遇到唔滿意係應該要出聲同店員講去表達意見
麵店老闆係會視符原因去換
一碗熱湯麵,影相影完都已經失真,呢樣即使我晌日本食,比我影一大輪都已經唔同味
如果發現麵一來到,麵質唔符合口味,可以要求換過
呢度係rasupermen既承諾,當然唔係食到4份三先表達或者不停換口味只為好奇一試,品質上意見係可以表達的
表達意見係客人既權利,而且新開業如有甩漏都需要讓店主知道先可以改善
正如我…有時都唔會明白點解整麵包時得時唔得,正因為我新手,有好多野都未掌握得最好
那位食客(大少爺)只一面倒話好食,連唔軟都話好,我跟本無法得知"真相",所以出外食我都會表達意見,即使係一杯凍檸茶.哈


text:
聖誕節都就到啦喎,做咩又講返萬聖節嘅野?之前就同大家講過,其實我仲有幾篇有關 迪士尼黑色世界2013 嘅文章未出,但係我又係拖咗勁耐先至開始寫... 而第一篇相關文章就係呢篇 夜光鬼魅巡遊 特集!
呢個巡遊不經不覺已經陪伴我地渡過咗好多年嘅萬聖節,不過聽聞2013年會係佢最後一次出場,因為由下年開始佢就要讓路俾全新嘅夜間巡遊!既然要同佢講再見,所以我響今年都特別落力去影相!而家,就同大家分享一下我嘅相片特集啦!
「歡迎你!萬聖節快樂!」南瓜王阿積 坐響巨型南瓜帶著氣勢出場,邀請所有人加入萬聖節派對!
南瓜嘅背後係一大堆樹籐,有兩位怪誕舞者響樹籐之中起舞!
莎莉 一直都深愛著 阿積,佢緊緊跟隨著自己嘅愛人,渴望可以慢慢親近佢!
咦,有更多嘅怪誕舞者響南瓜花車嘅後面跳緊舞呢!
鬼才博士 Finkelstein 帶齊整副實驗室裝備,製作一系列萬聖節道具!
緊隨其後嘅係魔鬼舞者!見到佢地頭頂上嘅魔角,會唔會係惡夢嘅開始?
果然,更可怕嘅事情陸續降臨!一班 迪士尼大壞蛋 現身啦!
黑巫婆,庫伊拉,鐵勾船長,凱帝斯,紅心女王 紛紛出場,展現出邪惡嘅樣子!
跟住就到我最愛嘅花車啦!就係鬼貴族舞會花車!
我覺得呢班鬼貴族嘅造型好特別,華麗得黎又帶點兒詭秘!
除咗有幾對鬼貴族響地上起舞,花車上都有其他鬼貴族進行一場浪漫而幽怨嘅舞會!
佢地周不時都會依靠響欄杆或者柱上面,我覺得幾搞笑,哈哈!
好啦,下一批就輪到火焰舞者登場!你感受到熾熱嘅氣氛嗎?
熔岩花車上面,幾位火焰舞者做出一連串高難度翻滾動作!仲有熔岩怪不斷噴煙呢!
接近巡遊尾聲,香港迪士尼樂園樂團 都出黎助慶一下,奏出神秘樂章!
壓軸出場嘅係海盜舞者,海盜船造型花車!「伸直拳頭,然後前面交叉!」大家一齊做動作啦!
八位 米奇家族 成員穿上特別設計嘅萬聖節服飾,企響花車上面同大家打招呼!
船長 米奇 帶著自己嘅女朋友,再帶領大家出海去進行探險!出發啦!
同場加映:消失咗嘅詭異城堡花車以及南瓜舞者... 我本身都幾鍾意呢班南瓜人架,佢地嘅造型好得意,今年第一晚睇 夜光鬼魅巡遊 嗰陣發現冇咗佢地,都覺得有啲可惜...
以上就講完整個 夜光鬼魅巡遊 嘅巡遊隊伍,但講到呢個巡遊最迷人嘅地方,必然就係夜光環節!整個巡遊期間會有幾次短暫停頓,現場嘅燈光完全熄滅,一眾舞者響漆黑之中發出瑩光效果,再配合緊湊嘅音樂跳舞,令全場氣氛進入高潮!我覺得呢個環節係整個巡遊最壯麗嘅一刻!
呢個 夜光鬼魅巡遊 相片特集結束啦!其實我自己係唔太鍾意用閃光燈影相嘅,因為我覺得會令相片失去咗現場原有嘅燈光效果,但係呢個習慣就令到有部份相片比較朦糊,希望大家見諒...
夜光鬼魅巡遊 作為 迪士尼黑色世界 多年黎嘅焦點項目,雖然已經冇機會再睇,但係我會永遠記住呢個咁特別嘅巡遊!我亦相信,呢個巡遊將會永遠存在響Fans們嘅心中!


text:
2008年8月31日 (星期日) 陽光熾熱
朗豬依家好多口, 我地講乜, 佢就跟住講乜, 有時我同大頭傾計, 佢會無端端搭咀, 又不時自問自答, 悶悶地時又會唱下歌仔自娛.
我發覺朗豬對聲音好敏感, 時常會不自覺地, 自己哼唱一d新嘅音樂旋律, 又會對一d特別聲響好有興趣, 經常因為一d古怪聲音, 而笑得前仆後繼, 例如去某d商場廁所, 有電動抹手紙機器, 朗豬一聽到d機器轉出紙張嘅聲音, 就會覺得好有趣,好新奇, 繼而會學習模仿, 然後哈哈大笑,樂在其中, 一玩再玩, 甚至可以留喺廁所玩15分鐘都唔願走.
依家朗豬識講嘢識表達, 大家嘅溝通就變得好互動, 同佢傾計&玩遊戲又好有交流, 佢嘅學習能力&模仿力好強, 呢頭做過嘅動作, 轉頭佢就學得似模似樣, 因此, 爆笑場面不時出現.但有時, 亦另我地覺得好頭痕, 因為佢識得要求,識得爭取, 下下要講交換條件, 少d耐性&心機都唔掂.
呢日朗豬又攞個Elmo玩具出黎玩, 我諗住等佢玩到入晒神之際, 黎個靜靜雞偷拍, 點知一拍就比佢發現咗, 唯有光明正大繼續拍啦, 好在佢都比我拍一陣, 可惜只係分咗心, 唔能夠比大家見到佢嘅食力.再玩Elmo玩具, 去片 >>>


text:
Wikipedia:粵文拼音
關於粵文維基注音政策嘅最新討論可以喺討論版搵到.
粵文拼音用來標明粵文詞讀音.目前粵文維基採用修改過嘅粵拼方案來作為標準注音方式.
方案[編輯]
粵文維基所用標準拼音方案[編輯]
- 內文: 粵拼
目前粵文維基採用嘅方式係修改過嘅粵拼方案,同 Cantodict 用法一樣.佢同標準粵拼方案主要區別包括:
- 將聲調用上標表示
- 有必要嘅時候,用星號標出轉調.
例子可以睇蘋婆一文.
其它拼音方案[編輯]
粵文維基早期寫嘅文章唔少都用咗其它注音方案,原則上會保持現狀,唔會用自動化程式批量替換成標準拼音方案.但係如果願意,每個編者都可以隨時將文章裡面嘅注音人工改成粵拼.
幾時注音[編輯]
原則上,一篇文章嘅標題喺正文出現第一次嘅時候,需要用粗體標出並注音;標題嘅別名第一次出現,一般放落括號,並且可以注音;其它地方一般唔注音,除咗
- 冷僻字或者難讀字
- 內容本身同讀音有關
點樣注音[編輯]
粵文維基提供咗一系列注音模用來注音,包括
- {{jpingauto}}:自動出「粵拼」兩隻字連來爾版,而且標調嘅數字同埋夾喺數字之間表示轉調嘅星號都會自動轉成上標,可以分文白二讀,注音會連去Forvo相關錄音,詳情睇個模說明;
- 一般來講,{{jpingauto}}喺一篇文入面衹應該用一次,即係篇文標題第一次出現嘅時候用,其它地方如果要注音請改用其餘三個注音模.
- {{jpautocore}}:同上面個模類似,區別係唔會出「粵讀」兩個字,唔分文讀白讀,亦唔會連去Forvo;
- {{ruby-粵讀}},{{ruby-yue}}(別名{{ruby-jyut}}):將注音放落文字上面,數字同表示轉調嘅星號會自動轉成上標.兩個模其它行為分別同{{jpingauto}}同{{jpautocore}}類似.
用之前,請睇下幾個模嘅說明.


text:
7.27.2014
7.25.2014
小檬大任務~ 買玩具
開始要準備返學,除咗硬件心理要準備之外,
仲要行動上方都要準備吓.
小檬好早已經識行,但係到佢而家佢都習慣拖住我行,
當然喺人多或者過馬路嚟講係好事,
佢細粒,我成日驚佢自己行比人撞到.
不過開始大我都要比佢多啲自己行
(其實已經好遲,可能我都係太保護佢)
到公園或者冇咩人嘅商場我就會比佢自己行,
而家會成日話自己大個仔,要自己行.
返學會接觸好都唔同嘅老師,同學仔,
好在佢不嬲都好外向,唔怕陌生人,
返學可能好多野要自己做,亦想佢再獨立啲,
多啲訓練吓佢, 最簡單就係買野.
媽咪:要係咪想買呢隻錶錶?
係就要自己叫姐姐攞同比錢
小檬:好
小檬:姐姐,我要錶錶呀,woody buzz
sales姐姐 :邊到呀?
小檬:果到~
小檬:哩,呢到呀
sales姐姐:係咪呢隻呀?
小檬:係呀
小檬露出勝利笑容
自己比埋錢,攪掂~
游水水
呢篇blog打咗三次喇,都未出到,
又唔知道點解save唔到~
上兩星期去咗舊鄰居屋苑游水水.
B be件三點式未啱著,拿拿臨去香工買咗件Minnie,
小檬呢套都係香工,兩件加埋百六蚊.
水著全家福
一去到都估到小檬唔肯落水
唯有喺水則邊玩吓比佢warm up
呀妹呢已經比呀朱公公抱咗去玩,不知幾梳干.
呢班舊鄰居已經識咗廿幾年,雖然好多大人睇住,
做媽咪都會心掛掛成日望住.
人地嘅拉叔好叻茶小朋友游水,
佢好有心理機終於氹到小檬比佢抱住去游,
佢地話茶小朋友游水,要爸爸媽媽唔在場先得,
同場另一妹妹,得6歲已經自己游嚟游去,潛上潛落,都係呀拉叔教.
睇嚟下次我都係上返佢地屋企游乾水,唔好睇,
希望可以教識佢,起碼唔好驚落水先啦.
眼見其他小朋友玩水玩得咁開心,我都好想小檬可以大膽啲!
你睇B be個樣已經超級眼瞓
隻眼細咗三倍
姐姐抱住佢瞓咗一陣,
已經用毛巾抹乾,不過我都驚佢凍親.
小熊B be
都係同佢上去沖涼換衫,跟住自己,好快小檬,爸爸都上嚟.
要安排全家嘅沖涼衫褲乾淨污jo毛巾泳衣,真係暈低咁滯.
晚餐時間
拉叔帶咗我地去食私房菜
好好味呀~
個牛乳蝦好好食,有機會可以試吓,位置洪水橋附近
不過要預先訂定架
7.22.2014
淘
之前淘開姓名貼又淘吓啲衫仔
NEXT 原單 rmb60
喺NEXT online 都見到,覺得幾靚,
不過小檬仲有件馬仔未著,唔想再買
(睇返先記得原來果件馬仔千幾,果次VIP sale 好似半價再七折先買,
都要成七舊水,不過果一刻好似中咗邪咁買,
女人就係咁架喇)
今次見到原單就試吓啦,果然係原單quality好好,
好啱身, 遲啲返學如果返風都有件風褸仔著吓.
仲有啲褲仔比B be,有啲著裙冇連褲仔,就啱哂
rmb6.5@
rmb6.5@
多謝妹豬媽教路.
見買開又買咗呢套睡衣,SANRIO hello kitty,
不過應該三歲先啱喇!
仲有呢件乾濕褸仔,成日喺Zara見到,不過覺得貴,唔捨得買.
不過唔係淘, 喺公司附近啲上樓舖
日本牌子oshkosh 童裝 HKD150
要等一兩歲先啱著,
呢啲長青款,啱價錢可以買定!
7.21.2014
學生相
家長會之後先知道原來要交著校服嘅學生相,
仲要湊小檬嘅婆婆,姐姐同我都要交相.
諗過去快和美,不過真係唔知到時小檬唔肯坐會點..
終於膽敢問問NT哥哥.
哥哥雖然生病,不過都一口答應,為免佢要食完藥揸車,
於是我地成家人去佢屋企影~
唔想傳染我地,仲要帶住口罩開工,真係辛苦哂!
先影小檬,因為佢果張一定要得,其他二打六唔得都冇所謂.
影咗兩三張已經唔得要走人,勉強都揀到嘅,
不過想要再好啲,於是再試, 已經全部違反哂平時嘅規則,
賣哂大包用電話呀,ipad 呀,去麥當勞呀,買玩具,
咩都招數都出齊去氹佢坐好,佢都唔就範.
算,先影婆婆,姐姐同我,冇難度啦,之後B be,
同未識坐嘅BB影都幾難,佢好緊張,已經托住佢條腰,
不過佢都好驚,冇表情,唔喊都偷笑,仲話想佢笑.
到返小檬,再嚟多round,引到佢笑喇,
不過全部唔正面.放棄.
橫掂影開,影埋恤衫,點知都係唔得
再影已經發脾4,走咗去...
算啦,反正都未必有用
睇相喇
小檬
B be
NG ~
其實好鍾意呢4張
點解咁憂怨?
B be個樣幾緊張
塊面好快大過張相喇
至於媽咪果張都OK好嘅,不過就冇謂獻醜喇
很感激,在生命中遇到的大部分人也對我好好.
這位萍水相逢的攝影C哥哥也對我一家也超級好.
可能是緣份啦~感激遇見你.
做長輩嘅我臨走梗係收埋封利是等佢搵吓啦~
B be @ 5Months
B be 5個月喇~
食
朝早起身,應該好肚餓,唔知道點解佢冇咩意欲想食,
喺到玩玩吓,佢可能係黎明啲fans唔鍾意空肚食早餐!
其實唔止第一餐奶,已經隔4個鐘應該夠時間肚餓食嘅都唔係好食,
初時就用條俐玩吓玩吓,如果我地再進攻(塞落佢個口)
佢就用手推開個奶樽,之後就梗係發脾4啦..好煩,
如果我地湊就唔理佢,佢肚餓就自然食,但係太耐都唔忍心,又會試吓餵,
唔知係咪厭奶呢?定係想減肥?佢食之前點都要角力一吓,
所以,帶佢出街最麻煩就係食奶!
瞓
夜晚食完最後一餐奶就瞓,唔知點解有時都要扭吓,好曳,
通常姐姐或者婆婆出馬就好快攪掂,我同爸爸就係次選.我都唔係咁介意,
最緊要快啲乖乖瞓就得.
唔係吋,之前真係唔知咩係扭眼瞓,小檬真係冇咩試過,
而家呀妹就還返比我, 如果眼瞓要坐car seat 就喊得仲利害!
之前都好好地一教瞓到大天光,呢兩晚就一兩點自己起咗身,
喺到食手,之前就喊.
尋晚我好叻,氹返佢瞓不過都已經攪咗成個鐘..
媽咪好眼瞓呀zzzzzzz
朝早起身會自己講野,講好耐,我地盡量以靜制動,
等佢講夠先抱佢(其實我地想瞓多一陣)
姐姐如果聽到佢嘈就會入嚟抱佢,
有時就瞓到九點幾十點.
之前成日陪咗小檬,攪到啱啱開始認人嘅B be好似唔係好識我,
即刻快啲攪返好啲關係,有得抱就抱,盡量喺佢在前出現,
不停咁講野,經過一番努力,終於一見到我都會笑喇!請鼓掌
鍾意人抱,有時坐得耐BB車就要人抱吓,喺屋企都幾好,
自己坐吓highchair,有人睇住就落地墊玩,
已經撐兩步,成個好似時咁打圈
訖起pat pat就想向前
同佢玩都玩到卡卡聲, 唔知係咪肥呢,
大部分時間個樣都係好似隻懵豬咁..哈哈.
成日比啲攝影C話佢得一號表情,
其實佢已經好努力,
開始有no 2同no 3架喇.
希望到時啲攝影師會滿意啦.
檬豬眼嘅BB
錫到佢燶嘅婆婆
姐姐同佢玩得好開心
媽媽嘅好朋友Melody,而家介紹咗比我識
媽咪話有時性感一吓都可以
啲頭髮攣攣,似爸爸媽媽(媽咪細個頭髮攣㗎)
媽咪最愛我同自拍,話會自動顯瘦
我其實都有啲小姐脾氣,
不過媽咪話就係個個錫哂先唔比我做溫室小花,
亦唔鍾意叫我做小公主
多謝Daddy同事啲Carter辦,媽咪又慳返啲
婆婆得姐姐得閒就會同我落樓吓散步,
好多婆婆EE嚟撩我,話我黑黑實實喎(真係比佢地激C)
(唔知道點解佢隻腳真係黑過個面,成日比人問係咪去游水)
媽咪加咗帶,驚我跌落嚟
雖然我比哥哥cool,但係有時都笑得好開心㗎
同哥哥傾計
Daddy's Little Girl
Mami Sweetheart
my happy family
7.18.2014
N班入學準備~ 姓名貼
開完家長會,小檬有個號碼(我諗係學號啦)
就去整姓名貼喇.
淘寶啲款式多到呢...間間賣嘅都好似一樣,
真係唔知點解比較,
我相信價錢都係差不多
於是我好似俄羅斯輪盤咁求其搵一間揀到啱圖案嘅就拍.
揀咗toy story,男仔好似唔多選擇,
佢啲人物多啲變化, 啲卡通人物都冇變樣
貼紙人民幣5 (中號63個)
貼落都幾實
不過唔知用落係咪
熨嘅人民幣14.90 (大號6個.中號35個.小號28個)
熨就未試,應該冇問題呱!
可能我印埋個號碼,唔知點解佢排版排到啲字黐埋一齊,
唔...其實唔齊過都得嘅,不過照同佢地啲服務人講吓,
佢地好好話幫我印過,雖然未收到,但都算係咁.
佢地印喺速遞單嘅字眼都好窩心架
當然如果唔使印過就仲好啦!
訂閱: 文章 (Atom)


text:
July 14, 2011 (continue)
由酒店行去MegaZip ticket counter 好近, 由於屋企人玩過, 佢哋話好好玩, 所以我哋成家捻住一齊玩, 我同大仔一組, 老公同細佬一組, 點知去到counter 時細佬話唔想玩, 想去沙灘.... 最後咪我唔玩同佢行沙灘囉.好彩冇玩乍, 老公話滑落去個吓都會有d驚, 可能會嚇親細佬 ....
玩一次都唔平 (SGD31), 要加多SGD2 搭車上山, 雖然話大仔同老公一組, 但係小朋友都要計一個, 所以係 SGD31x2, 超貴....
老公冇帶相機, 用blackberry 影的
準備好哂
出發, 由山上滑落沙灘
大仔話好刺激, 好想再玩, 但咁貴....有機會下次先啦!!
至於我同細佬就漫步沙灘, 呢個SILOSOS 油緊油, 改日再黎過影相
酒店行落去的bus stop
行咗一陣就返酒店等佢哋返黎
玩完megazip當然要買番張相做紀念
夜晚就出咗去Vivo City搵嘢食, 酒店有free shuttle bus 去Harbourfront, 20分鐘一班, 去到Vivo City首先要去SingTel 買張電話卡, 以方便聯絡, 但係最平剩番SGD18, 已經好過機場的SGD50
Food Court 好多人, 最後搵到間Imperial Restaurant, 原來食藥膳的
起初只有藥膳menu, 睇睇吓先知有普道menu, 新加坡消費真係唔平, 普通一餐都好貴
不過呢間restaurant 有d好得意的手指凳
食飽飽都成10點, 部份屋企人就去搭Monorail, 因佢哋住Movenpick (有corporate rate), 另外d人就去搵的士
一出的士站真係恐怖, 一堆一堆人, 加上一條好長的人龍, 原來一堆一堆個d 係call左的士, 冇call果d就排隊, 攪到的士條龍好長, 由於的士比人call 哂, 我哋又有老又有嫩, 唯有到對面搵"large taxi", 好似一架坐7個人, 最低消費SGD40, 入Sentosa 就SGD50, 我哋話有6大4細, 一架得唔得, 最終都得, 其實分3架的士由Vivo City 入去Shangri-la Rasa 都應該唔洗SGD50, 不過算啦, 唔洗等, 下次都係坐番Shangri-La 的free shuttle bus 喇 (當時大家都非常疲倦, 所以捻住搭的士又快又方便, 可以盡快返酒店訓覺)


text:
Saturday, July 19, 2014
妹妮學跳繩
可能你會問,跳繩都駛學架咩?自問唔記得細個時有無學過跳繩,但係印象中好細個已經識跳繩,跳橡根繩了.妹妮舊年去朋友仔屋企過夜,朋友仔係8歲多小朋友仲識花式跳繩,但係妹妮只可以將條繩'發'一個圈,待繩停在地上先跳過去 -___-"
到今年小一,學校有個跳繩強心既活動,仲派左條繩拎返屋企.呢排無啦啦妹妮就話要跳繩了,但係同舊年一樣,都係唔識當條繩著地一刻跳過去.
睇下d 相幾有動感先得架
跳係有跳起呀,但係timing既問題無一次可以跳過條繩...雖然覺得佢鈍鈍地但又幾搞笑
真係好認真不斷嘗試架!
終於係6月30日學識了!真係好值係紀念呀,就好似學識行路一樣!佢跳過條繩時真係好開心架.
Tuesday, July 15, 2014
Yaya 的傑作
呢排yaya得閒就做衫比妹妮,搞到妹妮都話要設計衫比yaya跟住造!
6月底,我地去左睇Maleficient呀,呢日上午做完公事去接妹妮,yaya帶佢落樓時見佢一身造型好似去飲咁呀!Yaya話妹妮第一眼見到條裙已經掩住咀大叫oh my god oh my god!
去到餐廳,妹妮見到Winnie姐姐已經好開心!Winnie見到妹妮條裙,就覺得個上身似層相識,咁似幾日前係IFC買件top既?
睇真d又幾似噃!又係層層袖,又係領口車絲帶,妹妮隻袖仲有兩層添!Yaya無見過原裝件top, 條裙係佢自己設計架,Winnie 都話下次要叫yaya車番件比佢,哈哈.其實yaya造果件造工好靚架,不過塊布d花就'娘'左d囉,如果用白色布就有原裝既效果了. 正版呢件係Claudie Pierlot黎架!
成條裙就係咁嘞,雖然我地覺得個print有d 娘,但係妹妮勁鐘意,我地都唔想因為一兩句評語而影響佢.
套戲一上畫已經好想去睇,但爸B又話怕妹妮會驚.上網查過故事大綱係講Maleficient另一面既故事,除左唔驚仲覺得好好睇添!
另一條傑作,妹妮話同佢畫既一樣喎,後面係racer back架,穿起都幾fit,仲前短後長,妹妮當然鐘意啦
呢日又去洗下牙,不經不覺已經甩了8隻牙,而家仲差門牙側邊兩隻恆齒未出呀
Monday, July 14, 2014
7.1 鬆一鬆 @playhouse
其實已經開始放假,但係一直懶update.呢攝相都有成大半個月前影了,考晒試梗係去玩下啦!星期日我地又去飲茶.妹妮話派卷成績科科九十幾分佢自己好開心呀,咁真係無嘥爸B同佢溫書既心機!
呢兩張相妹妮揸機架,影得幾好呀!
傻妹仔辛苦左幾個星期,終於鬆晒!
呢日爸B應承左帶佢去playhouse玩,未出發先興𡚒
因為個個同學仔都留長蔭,而家妹妮都唔肯剪番齊蔭,成日話同學仔d fringe留到幾長幾長
咦,頭頂都有我地呀!
飲完茶就嗱嗱聲去playhouse玩,本來諗住妹妮一個人玩可能會悶,但係睇黎佢又好自得其樂咁
最鐘意係跳彈床,好似彈極都唔厭咁
居然比佢係呢度都撞到同校同學,唔係同班同學,係同級同學,但係都玩得埋,真係佩服d細路既溶合能力!
跳左好耐至停呀
跳完一輪至落地同同學仔一齊去玩積木
妹妮都有d lego情意結,見到咁大舊lego都要砌一下
又跳過!
中午飯後開始多人了,妹妮玩多幾個圈我地就走了
好彩早有準備帶定衫黎換咋!玩完一身大汗之後,之前飲茶食既野都落晒隔,仲問去邊度食晏!咪食左bunch囉,求先打包既野食居然拎晒出黎逐一K.O. 果然係大食妹!
經過一早上完游泳班再加playhouse放電,當然要返歸nap nap啦!瞓醒又食過!
Tuesday, July 1, 2014
父親節
一年一度父親節,前一晚已經同公公慶祝左,正日呢日我地去左飲茶.妹妮呢條裙又係yaya車比佢,yaya將一件朋友送贈既Polo 背心改裝而成,所以有隻Polo馬仔架.不過我又覺得的d顏色同塊花花布都襯得幾好噃!
妹妮呢排鐘意食芝士蝦球伊面 ,不過妹妮話上次去L.A.時食果d好味d,因為係龍蝦,有龍蝦味喎.唔通佢都有睇May姐有請,識講雞有雞味,龍蝦梗係有龍蝦味啦!
尋晚瞓覺時妹妮已經話唔記得畫張咭比爸B,要第朝一早起身畫.呢朝一早起身佢已經衝入房閉關畫畫,又唔比爸B入房,但係出門飲茶前都未畫好,於是返黎nap完又入房畫過.
畫好了!妹妮仲興𡚒過爸B咁既?
因為學校d同學仔好多都留長蔭,而家佢話又唔鐘意有蔭,所以幅畫入面既佢畫到好似光頭一樣! -_-
爸B話好耐無行旺角,於是又整裝出發,幫妹妮辮左個Elza 頭,貪靚妹好鐘意呀!
我地搭村巴去到油麻地再行去旺角,妹妮都無點去過旺角架,因為人又多車又多,今次目的地係去女人街呀
一落車即刻買支雪條解下涼先
食到成咀都係
而家呢條街除左擺檔賣野仲有賣藝潻!
但係又無人比$
其實平時都好小同妹妮行街,就算行多數係行下商場涼下冷氣,呢日去女人街對佢黎講都幾新鮮架!唔好話妹妮,我同爸B都好耐無行過女人街了
呢度多數賣d遊客野,我估本地人都可能小d會黎行
妹妮行得好開心噃
見到得意野不過都無扭買,我見到d黐晒石既電話殻,都幾靚架,不過成$170個又好似貴左d.
行晒成條女人街,於是趁早唔駛迫人去食晚飯,爸B話要食花園餐廳.細個時都成日同家人去花園餐廳架,lunch尢其抵食.妹妮就食肉醬意粉,爸B同媽me當然据扒啦!
其實晚餐同午餐一模一樣,但係就貴幾十蚊
我地覺得呢度係帶外藉朋友食既好地方,可能係香港呢d港式西餐先會用鐵板上再淋汁,滾到咋咋聲,都幾有特色吖!
賣相都唔錯架,不過鬼佬食扒多數係食扒既肉味,無咁多汁,但係呢種港式食法都我就幾like!
食飽後我地仲去左影貼紙相潻,對上一次影貼紙相都有成十年前了!!呢日見到d cosplay姐姐,妹妮話d裙好靚.我地要訓練妹妮大膽d,於是叫妹妮主動埋去叫d姐姐同佢影相,於是去爭扎左好耐就走埋去細細聲問了.姐姐們都好友善,其實呢d裙比小朋友著仲正,十足十日牌Shirley Temple果d 衫呀!
太耐無影過貼紙相,而家有好多種款揀架! 我地影左成6個做型,原來影完之後仲有得比你畫下花,寫下字咁!
我地摸左好耐都唔識用,好彩收銀個阿姐好有心機教我地畫咋!
妹妮梗係博晒老命畫都花呢花碌啦
我地不經不覺都搞左成半個鐘架,比$40 玩左成半個鐘都幾抵呀!
可惜出黎係一張過啦,係畫面睇d色sharp 好多架,出到黎好似fade左d
但係幾十蚊都無咩要求了,妹妮第一張貼紙相就係father's day 影了!
有d close up睇其實好得意架 !
Subscribe to: Posts (Atom)


text:
回顧返18~19個月既龍BB 明顯又大個仔左D喇, 而且開始知道咩係自律, 假期同龍BB 落會所玩佢會知道要排隊先可以Sir 滑梯, 見到D 玩具跌左落地會先拎起放返原位先再走去玩, 玩完會自動將玩具收好放入箱, 有時佢見到D 細過佢既朋友仔比較怕醜, 龍BB 會主動拎玩具比佢地玩, 不過另一樣係相信龍BB 真係好鍾意同D 大過佢既朋友仔玩, 次次會企係到望實D 哥哥姐姐玩, 望完一大輪就會走埋去想同佢地一齊玩, 可惜有時有D高難度動作龍BB 都會學埋一份呢=.=" (例如吾係坐底Sir 滑梯, 而係學哥哥由Sir 滑梯上面走落去) 龍BB 真係好大膽, 當然我會即刻阻止佢啦! 另外每當龍BB 一知有街街去就會自己拎鞋仔著(識分左右腳), 有時重會拎埋比我地! 去完街一入屋又會自己除鞋再放返去原位!
雖然龍BB 有乖巧自律既一面, 但亦要講下佢曳既一面! 出親街吾肯拖大人, 攪到Daddy 成日要好似捉雞仔咁捉住佢/抱起佢吾比佢走, 但係當一阻住佢前進, 龍BB 就會扭到爆, 通常依D 咁可怕既場面都係會交返比Daddy 處理(打Pat Pat)! 龍BB 係一個好心急既小朋友, 佢想要既野要即刻比, 如果吾係會扮扭計, 所以我會教佢學習下等待, 吾係下下話要就有!
食
一樣係吾鍾意食飯, 不過見我食刺身飯佢又會好鍾意食, 但係D 飯涷都吾敢比咁多佢食, 另外河粉/通粉都好鍾意食!
進食時間 7:30/7:00(7安奶)~13:00(粉)~18:30/19:00(少飯)~21:30(7安奶)
訓
重係要我陪先肯訓, 吾知要幾大先可以訓練到佢自己訓一間房呢......
便便
一日一至兩次, 好暢順!
重未教佢介片片去洗手間! 龍BB 成日沖涼前都會手多多要禁下個沖厠制開心!
佢超鍾意沖涼, 通常去完街龍BB 會第一時間除鞋放返好, 跟住會一支箭衝去拎埋個籃球仔再自己企入浴缸等沖涼!
發展
講野進步左DD, 雖然都係會講一大輪BB 話, 但有時會聽到D簡單句子(而家每朝起身龍BB 會指住房門跟住講" Daddy 奶奶" 講多兩三次Daddy 就會彈起身沖奶, 而我就繼續訓, 哈哈...奸笑中XD)!
Oh No, 喔Oh 已經變左佢口頭蟬!
雖然講野進步左, 但係有D字仍然講得好攪笑, 例如'餅餅'讀做'丙丙'
佢好鍾意唱歌, 間中識跟住我唱幾句Little Twin Stars!
認得好多動物, 叫佢幫手抺屋企張Playmat 上面既動物, 例如Lion, Bear, Monkey 佢都會跟住抺!
上兩個月佢好驚刷牙, 而家已經好鍾意自己刷牙喇, 暫時只係用清水刷, 刷完會自動比返我清洗!
1Y6M1D~ 同表哥一人一架車車 (表哥, 你個表情洗吾洗咁奸呀 haaaa)
1Y6M2D~ 星星氫氣球比龍BB 玩到殘晒 (媽咪同你影相, 吾該戴返好頂帽先)
1Y6M3D~ 龍BB 幫隻狗梳完頭重要強吻佢XD
1Y6M4D~ 食甜筒仔食到Lam Lam 脷 (龍BB 個口好大呀, 成個塞落口=.=)
1Y6M4D~ 一個大細路同一個細路玩到無野好玩 (Daddy, 你個囝咁重, 舉完佢之後隻手有無抽根呀 heeee XD)
1Y6M10D~ 食完野, 又一張Lam Lam 脷既相, 好可愛! 不過比返D 儀態好喎, 吾好伸手入口啦
1Y6M24D~ 有相為証, 真係龍BB 自己疊到咁高, 不過疊到第六個就跌晒落黎喇!


text:
打開個櫃搵材料時,發覺原來有包用嚟煮魚嘅咖喱醬仲未用,咁就啱哂喇,順便可以清埋冰格個三文魚頭.
材料:
急凍三文魚頭
茄子
秋葵
豆卜
檸檬葉
金不換
醃料:
鹽
胡椒粉
紹酒
調味料:
咖喱魚即煮醬
糖
椰漿
- 三文魚頭解凍,打鱗,去鰓,洗乾淨後開邊,用醃料醃好.
- 茄子洗淨,切件;秋葵洗淨,去蒂,之後切半.
- 豆卜沖洗後開邊;檸檬葉同金不換洗淨備用.
- 燒熱油,魚頭撲上粟粉,落鑊煎至兩面金黃,盛起.
- 爆香咖喱醬同檸檬葉,之後加入茄子兜炒,加適量水及糖,冚上鑊蓋煮數分鐘.
- 魚頭回鑊並加入豆卜煮至入味,最後加埋秋葵,兜勻所有材料後再煮多一陣.
- 加椰漿及金不換,兜勻後即可熄火上碟.
呢包就係咖喱魚即煮醬,而後面嗰包就係秋葵,$15 差唔多有
500 克,唔知叫做貴定平,但條條都又大又新鮮.
噚晚第一次洗全雞同剪雞,今晚就第一次洗魚頭同斬魚頭,
辛苦好多呀,一來屋企無中式菜刀,
二來魚骨比雞骨硬好多!
雖然主角係個三文魚頭,但我就覺得配菜好食好多,
因為索哂咖喱汁,勁好味呀!
Notes:
- 唔用魚頭可用魚肉煮;配菜亦可隨意選擇.
- 咖喱醬同檸檬葉必須爆過,香味先可以散發出.
- 椰漿同金不換不可煮太耐,否則會令香氣消失,椰漿亦會煮出椰油.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
Day 2: 10/31 (Sat) 雨
横浜
早:酒店包
午餐:-
晚餐:横浜-和幸
住:横浜-横浜ロイヤルパークホテル (Yokohama Royal Park Hotel)
因為之前一日都係打緊風既關係,我地都諗住今日天氣麻麻,所以都成 9 點半先落去酒店食早餐 (7:00am – 10:00am).起身由窗口望落去,今日天氣好左,不過都係灰灰咁,仲有少少雨添.但係好得意,見附近幾個 building 既屋頂都好似有直升機坪咁,唔通呢度 d 人成人搭直升機既?!
睇左陣街景,就落去食早餐啦,呢間酒店係一間五星既酒店,而早餐就以西式為主,不過都有 d 日式野,如三文魚蒸蛋,日式豆腐等,款式唔太多,不過好好味,而且佢提供既餐具仲好靚添!
食飽之後,竟然係開始停雨喎,咁我地就計劃出發去八景島 Yokohama Hakkeijima (Sea Paradise) 啦~由横浜ロイヤルパークホテル去八景島都幾麻煩,雖然只係 690 yen 既單程車費,但係就要轉三次車,要成 1 個鐘先去到.
八景島其實坐落係横浜附近既一個島上面,由三部份組成,分別係:水族館 (Aqua Resorts),Pleasure Land 以及 Bay Market.落左車仲要行一小段路先會去到,而水族館就要入場費, Pleasure Land 既機動遊戲都係自費既,不過佢有多款入場券,我地對機動遊戲冇咩興趣,所以就買左水族館 + 海の映像館既 2900 yen 門票.
我地去到八景島都已經成 12 點,先係水族館行,可惜比想像細好多,可能行過其他太多水族館既關係,覺得佢冇咩好睇,只係好例行公事咁睇左佢既表演~
至於海の映像館放映既電影,就似香港太空館既天幕電影,應該坐高座會好 d (自由揀位坐),可惜我地揀左低座,睇得辛苦之餘,又加上張櫈太舒服既關係,睇左陣就訓著左!哈哈!
行完水族館,行過去 Bay Market,其實佢係 shopping + restaurants 黎既,對我地黎講冇乜好行.
再行過去,發現係 Bay Market 隔離有個叫 Fureai Lagoon 既地方,而我地入場券又係包左佢既入場券,咁就入去睇下啦,可能係冇咩期望既關係,所以有 surprise ! 一入去會有個介紹,同你講你係入面可以做咩,同唔可以做咩,點解?!因為佢好多 areas 都係冇欄杆既,可以摸水中生物(如:海參,海馬,海膽等),又可以比你親近下白海豚,所以一入去佢會叫你摸動物前後記得洗手呀,小心水花,唔好用閃光燈,照顧小朋友等等~因為顧住摸呢樣,摸果樣,所以就冇乜影相啦~
行晒所有野都係 4 點幾 5 點,我地就決定返横浜先食晚飯,咁就返酒店放好野先出返商場搵野食~
經過和幸見唔太多人等位,就決定係度食飯啦~我叫左個豬扒,炸蠔,蝦定食,而 Gary 就叫左豬扒定食.食左咁多次和幸,今次先知原來椰菜,白飯,味噌湯係可以不停 refill 既!咁當然我地兩個唔係大食積,所以只係加左一次椰菜啫~
食飽飽就去便利店買甜品跟住返酒店 hea 啦~
今年本來冇諗住再去旅行,不過後來發覺 ANA mileages 有堆里數去到年中就到期,而由於之前申請左 family account 既關係,兩個人加埋既分竟然夠換兩張日本機票,所以就係到期之前快快手手咁換左啦~
原先諗住換 11 月中去東京既機票,請 3 日假,去 hea 返幾日既,同埋都諗住係東京附近睇下櫻花咁.點知 5 月尾換完機票後,到 7 月中 ANA 果邊就打電話黎,話凌晨機由 11 月開始就會冇左,我地本來訂左既就要改機票啦,變返由成田機場返.點知我上網 check 野既時候,發現左係 11 月 7-8 日,會有兩場「Distant Worlds music from Final Fantasy」既 concert,係「東京国際フォーラム」度演出,咁緊係想去睇啦,不過就冇咁快有 tickets 賣,但係都唔理啦,最後機票就改左 10 月30 凌晨機出發,11 月 9 日既夜晚返香港.雖然後尾買飛果度都攪左一排(因為佢預售只係比日本國內買),不過後尾都可以成功地買左我地想睇既 11 月 8 日下午場,真係好開心呢!
咁定好左機位之後,同埋 confirm 左最後幾日要留東京,雖然我地係去 10 日,但係扣除左頭尾同留係東京既時間之後,只係得返 6 日左右,對編行程黎講,真係有少少高不成,低不就既感覺.而且今次主要係想去攤抖,我地都唔想咁辛苦,所以最後就諗住係東京附近玩,就決定左只係去横浜,三浦,富士山呢三個地方同埋佢地既周邊景點.而富士山就係今次既主要目標,所以會係果度留三日兩夜;係網上睇富士觀光網頁既時候,比我搵到一個叫「富士サファリパーク (Fuji Safari Park)」既公園,睇網頁就非常期待!另外雖然呢期對日元係超高,但係我地會去御殿場既 outlet 望下既~
去東京咁多次我地大部份時間都係住係新宿(得 1 次住池袋),今次我地就決定去上野果邊住,一方面比較近東京国際フォーラム,另外,亦都想去上野附近既かっぱ橋道具街度睇下廚房野~而且最尾果日由上野去成田機場亦比較快,大約 45 分鐘就到啦,咁可以比較下平時搭機場巴士同搭京成特急スカイライナー既分別.